
Marcu ascetul - Viaţa şi scrierile lui 


Marcu ascetul a trăit în apropiere de Nil ascetul. Şi el a fost, se pare, mulţi ani 
egumen al unei mănăstiri de lângă Ancyra din Galatia. De acolo s-a retras mai 
târziu într-o pustie, unde a murit în prima jumătate a veacului al 5-lea. În care 
pustie s-a retras, nu se ştie. Ca şi Nil, tot aşa şi Marcu ascetul este un învățăcel, sau 
cel puţin un admirator al Sfântului loan Gură de Aur. 


Fotie aminteşte nouă scrieri de ale lui Marcu ascetul. Toate aceste nouă scrieri s-au 
păstrat până azi. 


Ele sunt: 

1. “Despre legea duhovnicească”. Ea vrea să explice cum se înţelege şi cum 
trebue împlinită legea duhovnicească de care vorbeşte apostolul Pavel (Rom. 7, 
14). Această “lege duhovnicească" cuprinde idealul desăvârşirii morale şi diferitele 
ca-pete înfăţişează tot cercul datoriilor morale ale omului. 


2. “Despre aceia care socotesc că se îndreptăţesc din fapte". După cum arată 
cuvintele de la sfârşit şi o traducere siriacă, această scriere a fost la început una cu 
cea de mai înainte. 


3. “Despre pocăință "!. În aceasta se arată că pocăinţa e necesară pentru toţi fără 
excepţie şi constă în alungarea gândurilor. În rugăciune neîntreruptă şi în purtarea 
cu răbdare a necazurllor. Aceste trei virtuţi generale fac pe oameni nepătimaşi. Dar 
pocăinţa înţeleasă astfel se cuvine să o urmărească toată viaţa atât cei păcătoşi, cât 
şi cei drepţi, dacă vreau să dobândească mântuirea. Nu există în viaţa aceasta un 
capăt al el. Prin ea, sau prin aceste virtuţi, începătorii au parte de introducere în 
evlavie, cei de la mijloc de sporire şi cei desăvârşiți de întărire. Ele niciodată nu îşi 
încetează lucrarea decât în cel pornit, din neştiință, spre plăceri, sau în cel 
deznădăjduit, sau în cel atins de eroarea novaţiană, care respinge pocăinţa, pe 
temeiul locului din Evrei 6, 1-2. 


Dar apostolul Pavel nu leapădă acolo pocăinţa, ci porunceşte ca temelia pocăinţii 
să rămână botezul cel unic în Hristos, osândind botezul de fiecare zi al creștinilor 
dintre iudei (P. G. 65, 976). Sunt de osândit atât cei ce spun că nu mai au lipsă de 
pocăință după botez şi deci pot păcătui fără grijă, cât şi cei ce, ştiind că vor fi iertaţi 
prin pocăință, nu se leapădă de rele. Scriptura, condamnând ambele aceste erori, 
cere de la toți pocăință, fie că păcătuiesc greu, fie că sunt cât se poate de 
înduhovniciţi, căci cine dispreţuieşte cele mici, va cădea pe încetul/ (Sirach 19, 1). 


Când cel înduhovnicit primeşte în sine ceva din cele care nu se cuvin şi zăboveşte 
pe lângă acel ceva fără să se pocăiască, lucrul acela mic, învechindu-se şi crescând, 
nu mai vrea să convieţuiască cu omul care la primit ca un orfan, ci îl atrage spre 
înrudirea cu sine, aducându-și aproape prin prietenia îndelungată, ca printr-o funie. 
Şi dacă, luptând prin rugăciune, îl taie de la sine, rămâne aşa de aproape de 
nepătimire cât de departe e păcatul săvârşit de patimă. Dar dacă tăria acestui păcat 
îl duce pe om până la capăt şi-l face să înceteze lupta, în chip necesar acel om va fi 
cucerit şi de celelalte patimi... 


Dar vei zice: N-a putut ruga pe Dumnezeu de la început, de când s-a întâlnit cu 
păcatul, să nu-l lase să cadă până la capăt? Desigur că a putut. Dar dispreţuind 
acest rău mic, l-a primit cu voia sa ca pe nimic şi nu s-a rugat pentru el, neştiind că 
acel rău mic se face introducere şi pricină a unuia mai mare. (P. G. 65,977). 


Dar chiar cei care ar fi ajuns la atâta desăvârşire, încât nu mai păţesc nici aşa ceva, 
trebuie să se căiască toată viaţa pentru vreun cuvânt deşert spus vreodată, pentru 
vreo supărare asupra fratelui etc. (P. G. 65,980). 


“Astfel pentru cele mici şi pentru cele mari pocăința rămâne neterminată până la 
moarte. Deşi nu o putem săvârşi cu fapta până atunci, totuşi suntem datori să o 
cultivăm cu intenția, învaţă de la fire cum nu trebuie să o părăsim până la moarte. 
Mintea nu se poate opri de la lucrarea rațională, ci, chiar dacă ar fi desăvârşită, 
lucrează bine pe planul celor de-a dreapta. lar dacă, pe motiv că e desăvârşită, ar 
înceta să mai lucreze cele bune, desigur s-ar apleca spre cele de-a stânga. Dar fiind 
oprită de la cele de-a stânga, iarăşi e atrasă în chip firesc spre dreapta. lar lucrarea 
pe planul celor de-a dreapta constă şi la începători, şi la cei de la mijloc, şi la 
desăvârşiţi în rugăciune, în alungarea gândurilor şi în răbdarea necazurilor..." 


Chiar dacă ne-am străduit până la moarte în pocăință, nici aşa n-am împlinit datoria 
noastră. Căci nimic nu cântăreşte cât Împărăţia Cerurilor. Precum mâncăm, bem, 
grăim şi auzim, tot aşa de firesc suntem datori să ne pocăim... Hristos ne-a luat pe 
garanţie, aşteptând pocăinţa noastră cine o părăseşte pe aceasta, nesocoteşte pe Cel 
ce ne-a luat pe garanție". (P. G. 65,981). 


4. “Despre botez", sau mai precis: “Răspuns celor ce se îndoiesc despre dum- 
nezeiescul botez”. Este o înfăţişare a efectelor botezului, în forma unul dialog. E 
desbătută întrebarea dacă botezul şterge cu totul păcatul, sau mai lasă ceva din el, 
care trebue şters prin silinţe proprii. 


Botezul, declară Marcu ascetul, are un efect desăvârşit, întrucât el nu numai şterge 
păcatul, ci şi împărtăşeşte pe Duhul Sfânt. Cel ce zice: “Văd altă lege în mădu- 
larele mele, care se împotriveşte legii duhului meu" (Rom. 7, 23) nu e cel botezat 
ci cel nebotezat încă. Dar lupta e necesară necontenit şi după aceea. Căci harul 
primit la botez nu-l face pe om neschimbăcios. Acest har e numai puterea dată 
omului de a rămânea ferit de păcat. Dacă el nu pune în lucrare această putere, prin 
păzirea poruncilor, cade iarăşi în păcat, dar nu în al lui Adam, ci în al său propriu: 


Nu spunem că tot omul, care a fost botezat şi a primit harul, este după aceea 
neschimbabil şi nu mai are lipsă de pocăință, ci că de la botez, prin darul lui 
Hristos, ni s-a dăruit harul deplin al lui Dumnezeu spre împlinirea tuturor poru- 
ncilor. 


Deci orice om, care l-a primit în chip tainic şi nu împlineşte poruncile, în măsura 
lipsei pe care n-o împlineşte e biruit de păcat, care nu este al lui Adam, ci al celui 
neglijent, întrucât, luând puterea de a lucra, nu împlineşte lucrul. 


Se pare că în acest tratat, ca şi în cele dela punctele 1-2, Marcu ascetul combate 
Masalianismul, care susținea pe de o parte că în sufletul omului se află după botez 
şi Duhul Sfânt şi diavolul, iar pe de alta că orice prezenţă a harului în sine trebuie 
să o simtă omul. 


Marcu ascetul răspunde că prin botez se sălăşluieşte în adâncul omului Duhul 
Sfânt, sau harul Lui, sau Ilsus Hristos, fiind şters cu totul păcatul. Dar harul rămâne 
numai ca o putere spre fapte bune, faptele însăşi având să le săvârşească omul. Şi 
pe măsură ce le săvârşeşte, se face descoperită prezenţa harului din el. 


Prin faptul că botezul aşează în noi harul ca putere spre faptă, el ne eliberează, 
adică ne face capabili să nu mai săvârşim răul, ci să săvârşim binele. Nu se mai 
lucrează răul prin noi în chip necesar, cum ziceau adversarii lui Marcu, ci numai 
dacă voim facem răul. Pe de altă parte aceiaşi adversari afirmau că păcatul 
strămoşesc nefiind şters prin botez, străduinţele noastre au tocmai rostul de a-l 
şterge, la ceea ce Marcu răspunde că, dacă ar fi aşa, Hristos n-ar fi avut pentru ce 
să moară. În realitate păcatul e şters prin botez, faptele noastre numai actualizează 
puterea harului, care ea a desfiinţat păcatul şi ne-a făcut liberi spre săvârşirea lor. 
În păcat recădem numai dacă nu prelungim în fapte bune puterea harului, dar 
atunci cădem nu în păcatul lui Adam, ci în al nostru personal. 


“Mărturisim cu adevărat că Sfântul botez este desăvârşit şi în el e ascuns harul lui 
Hristos, care aşteaptă ascultarea noastră şi împlinirea poruncilor, a căror putere am 


primit-o prin har” (P. G. cit. 1001). Aţi înţeles din cele spuse înainte că curățirea să 
făcut tainic prin botez, dar efectiv se află prin porunci. Dacă botezându-ne nu ne- 
am eliberat de păcatul strămoşesc, e vădit că nu putem săvârşi nici faptele libertăţii. 
lar dacă putem să le săvârşim pe acestea, e limpede că în chip tainic ne-am eliberat 
de robia păcatului... 


Dar pentru neglijarea poruncilor Celui ce ne-a curățit pe noi, suntem stăpâniți de 
păcat. Prin urmare sau arată-mi mie că cei botezați nu pot să împlinească poruncile 
libertăţii şi deci botezul nu este desăvârşit, sau, arătând noi că aceia au primit o 
astfel de putere, să mărturisească toţi că sau eliberat prin harul lui Hristos, dar s-au 
predat pe ei înşişi de robia relelor, prin faptul că n-au împlinit toate poruncile şi de 
aceea s-au făcut iarăşi robi" (P. G. cat. 988). .Deci tu, omule, care ai fost botezat în 
Hristos, dă numai lucrarea, pentru care ai luat puterea, şi te împodobeşte pentru 
arătarea Celui ce locuieşte în tine" (P. G. cit. 1005). 


“Mărturisim că puterea împlinirii poruncilor am primit-o şi de legăturile morţii ne- 
am slobozit. Deci suntem datori cu lucrarea. Şi dacă nu împlinim poruncile lui 
Dumnezeu, harul dat nouă nu se va descoperi.” (P. G. cit. 1008). 


Unii dintre adversari cedau în privinţa faptelor rele, recunoscănd că ele stau în 
puterea noastră. Dar susțineau cu tărie că gândurile păcătoase nu stau în puterea 
noastră, chiar după ce suntem botezați. Ele vin şi ne stăpânesc fără să vrem, fiind o 
dovadă despre prezenţa păcatului strămoşesc în noi, din care şi izvorăsc. 


Urmărind să demonstreze că gândurile păcatului nu provin în noi din păcatul lui 
Adam, nici nu ne sunt impuse cu silă de satana, ci sunt produse de noi prin 
primirea momelii celui râu, Marcu desfăşoară în această scriere o serie de remar- 
cabile analize de ordin psihologic şi pneumatologic. Ni se înfăţişează astfel în 
chipul cel mai precis înţelesul “atacului” sau al “momelii” satanei, al aşa numitei 
zpo9po41). prima răsărire a unui gând de păcat, căreia îi dau un rol important 
aproape toate scrierile din Filocalie şi în general toată literatura ascetică a 
Răsăritului. Se expune apoi procesul ce are loc în suflet în urma ivirii acestui atac, 
în cursul căreia se formează gândurile păcătoase şi se ajunge la fapta păcatului şi la 
patimă. “Atacul” sau .momeala”, care vine de la satana, nu este păcat. Ci este, după 
Marcu, gândul simplu şi izolat al păcatului până nu e multiplicat, transformat într-o 
cugetare desvoltatâ, de aplecarea noastră asupra lui şi până nu s-a trezit în noi o 
dulceaţă, o plăcere pentru el. 


E un gând scânteie, de care ne dăm seama că nu l-am căutat şi nu l-am produs noi, 
ci a apărut dintr-odată, singuratec, ca o sugestie din senin şi e încă gând pur, fără 


nici un amestec de plăcere. El poate să stăruie în noi, dar şi în acest caz dacă nu-l 
multiplicăm, nu-i dezvoltăm în imagini, şi nu asociem la el o plăcere, nu e păcat. 
Păcate sunt abia gândurile pe care le rodim noi din acel “atac”, dar ele nu ni se 
impun cu sila, ca o creştere dintr-un păcat strămoşesc ce l-am purta în noi, sau ca o 
copleşire a noastră fără să vrem de către puterea satanică (P. G. cit. 1016). 


E adevărat că adeseori aceste gânduri ni se înfăţişează ca având o putere silnică 
asupra noastră, încât nu putem scăpa de ele. Dar aceasta se datoreşte faptului că 
prin obişnuinţă ne-am făcut iarăşi robi patimilor şi gândurile alimentate de ele nu le 
mai putem alunga dintr-odată, ci ne trebuie o luptă îndelungată pentru a topi treptat 
din noi puterea patimilor care dau sevă acestor gânduri. 


Cine, crezând dumnezeeştii Scripturi şi împlinind poruncile Domnului, nu ştie 
că... gândurile nu ne Stăpânesc prin forța lor, ci prin puţinătatea credinţei 
noastre şi prin lipsa împlinirii poruncilor? De aceea nu toţi suntem într-o stare 
egală şi nu toţi suntem purtaţi de aceleaşi idei, deoarece pricinile gândurilor stau în 
voia noastră. Dacă ar fi silnice aceste pricini, avându-şi originea de la Adam, am fi 
stăpâniţi toți la fel şi inevitabil. Dar nu este aşa. Să nu fie! Căci iată vedem că nu 
toți suntem purtaţi la fel, nici la aceleaşi timpuri, nici spre aceleaşi lucruri, ci 
fiecare pe cât a crezut Domnului în privinţa bunurilor viitoare, dispreţuind slava 
omenească şi patima voluptăţii, pe atât a scos afară şi gândurile şi se află mai 
liniştit decât cel împătimit de voluptate. 


De aceea ne deosebim unul de altul şi în concepţii şi în viaţă. Noi vrem să 
mistificăm adevărul când căutăm să stingem gândurile nu prin credinţa în lisus, 
adică nu prin lucrarea poruncilor Lui, nici prin umilință şi smerită cugetare, 
împreunate cu durerea inimii, ci rămânând în voluptatea ascunsă, adică în slavă 
deşartă şi în dorul de a plăcea oamenilor, în părerea de sine şi în închipuirea 
biruinței şi a mândriei noastre şi a altora ca acestea, pe care neisbândindu-le 
înmulțim gândurile poftitoare. De aceea nu putem să le stingem. De ce încercăm să 
înlăturăm în chip nedrept efectele, păstrând pricinile din care provin?" (P. G. cit. 
1021). 


Un loc însemnat are în viaţa duhovnicească, aşa cum o descrie Marcu ascetul, 
inima. E cel dintâi dintre autorii din Filocalia, la care inima primeşte o asemenea 
importanţă. Evagrie, lon Casian, Nil consideră aproape exclusiv mintea ca loc şi ca 
factor central al fiinţei omenești. lon Casian aminteşte de câteva ori locul din Prov. 
4, 23, despre străjuirea inimii, dar fără nici o analiză, fără a stărui asupra rolului 
inimii în viaţa duhovnicească. 


La Marcu ascetul inima are o mare importanţă în raport cu procesul transformării 
atacului satanic în gânduri păcătoase. Anume starea de puritate a omului e carac- 
terizată prin unirea dintre minte şi inimă. Când mintea se desparte de inimă, dă loc 
în sine “atacului” satanic. 


“Noi am primit poruncă să nu ne îngrijim de nimic, ci să ne păzim cu toată 
străjuirea inima (Prov. 4, 23) şi să căutăm înlăuntrul nostru Împărăţia Cerurilor. 
De aceea când se desparte mintea de inimă şi se opreşte din căutarea amintită, 
îndată dă loc atacului diavolului şi se face aptă să primească sugestia rea. Dar dacă 
mintea, după o luptă anumită, s-a eliberat de “atacul” satanic, are iarăşi puterea să 
ia aminte la inimă şi să o păzească cu toată străjuirea, încercând să pătrundă 
netulburată în cele mai dinlăuntru cămări ale ei, unde nu suflă vânturi de ale 
gândurilor rele, care împing cu sila şi sufletul şi trupul în prăpăstiile voluptăţii şi le 
aruncă în fântânile de asfalt" (P. G. 65, 1016). 


Întrucât conţinutul acestei scrieri alcătuieşte un fundament doctrinar pentru multe 
din manifestările vieţii ascetice şi mistice răsăritene, şi în special pentru metodele 
rugăciunii mintale, ne-am gândit să o traducem şi să-i facem loc în această ediţie 
românească a Fllocaliei, chiar dacă nu e cuprinsă în ediţia greacă. 


5. "Sfaturi folositoare de suflet către Nicolae". Este o epistola prin care Marcu 
răspunde la o scrisoare a ascetului Nicolae din Ancyra, un tânăr prieten al său, 
după ce el s-a retras din Ancyra în pustie şi nu-i mai poate da sfaturi cu graiul viu 
ca mai înainte. Ca cel mai bun mijloc pentru aş stăpâni patimile îi recomandă 
gândul statornic la binefacerile lui Dumnezeu, dintre care cea mai mare este Întru- 
parea şi suferinţele purtate de Hristos pentru noi. 


Cele trei rele care ameninţă necontenit sufletul sunt: uitarea, lenea şi neştiinţa. 
Împotriva lor trebuie să se lupte cu: amintirea binefacerilor lui Dumnezeu, râvna şi 
cunoştinţa luminată. 

6. ”Dispută cu un scolastic''. Este un dialog între un ascet bătrân, care e Marcu, şi 
un avocat. Avocatul cere socoteală despre teza susținută de monahi că făcătorii de 
rele nu trebue traşi la judecată. Fără a se lăsa convins, avocatul pleacă şi bătrânul 
ascet continuă să vorbească despre acest lucru cu fraţii. 


7. “Consfătuirea minţii cu sufletul". Adevărurile dezvoltate în scrierea despre 
botez, le înfăţişează acum mintea înaintea sufletului. Ea vrea să-i arate că e o 
greşală să creadă că păcatul lui vine de la Adam, sau de la diavolul, sau din influ- 
enţa altor oameni. 


8. “Despre post". Lămureşte în patru capitole însemnătatea postului. Postul nu 
trebuie să trezească mândrie. 


“Cine e mândru, nu se cunoaşte pe sine. Căci de s-ar cunoaşte pe sine şi prostia 
care se cuprinde în el, nu s-ar mai mândri. lar cine nu se cunoaşte pe sine, cum 
poate să cunoască pe Dumnezeu?" (P. G. 65, 11160). 


9. “Despre Melchisedec". E un tratat dogmatic, polemic îndreptat împotriva unor 
oameni care, bazați pe cap. 7 al Ep. către Evrei, susțineau că Melchisedec a fost 
Fiul lui Dumnezeu, înainte de ce s-a Întrupat din Fecioara Maria. Altfel n-ar fi fost 
fără tată, fără mamă, fără înaintaşi şi preot în veci. Această părere, pe care o 
respinsese şi Epifanie, o combate Marcu în chip temeinic. 


Toate aceste scrieri le-a alcătuit Marcu la Ancyra, înainte de a se retrage în pustie. 
Numai epistola către Nicolae şi poate scrierea despre post le-a compus în timpul 
petrecerii în pustie. 


Afară de aceste 9 scrieri, În Patrologla lui Migne mai este publicată sub numele lui 
Marcu o scriere intitulată: “Capete despre trezvie”, cuprinzând 26 capete şi două 
întrebări şi răspunsuri. Dar scrierea aceasta nu e a lui Marcu, ci o compilaţie mai 
târzie din sentințele lui Maxim mărturisitorul şi din Omiliile lui Macarie Egip- 
teanul. 


Probabil că de la Marcu este şi scrierea “împotriva Nestorianilor*”, publicată de A. 
Papadopulos Kerameus după un manuscris din Ierusalim din v. 13, şi în cazul 
acesta Marcu trăia încă pe la 430. 


A cuviosului şi de Dumnezeu purtătorului Părintelui nostru Marcu ascetul 
despre legea duhovnicească, în 200 de capete 


Fiindcă de multe ori aţi dorit să ştiţi ce este legea duhovnicească de care vorbeşte 
dumnezeiescul apostol (Rom.7,14), care este cunoştinţa şi lucrarea celor ce vor să 
o păzească, vom vorbi despre acestea, pe cât ne va fi cu putinţă. 


2. Întâi ştim că Dumnezeu este începutul, mijlocul şi sfârşitul oricărui bine; iar bi- 
nele este cu neputinţă să fie crezut şi săvârşit altfel decât în Hristos lisus şi Duhul 
Sfânt. 


3. Tot binele e dăruit de Dumnezeu cu un rost oarecare şi cel ce-l primeşte cu ace- 
astă credinţă, nu-l va pierde. 


4. Credinţa neclintită este turn întărit. lar Hristos se face toate celui ce crede. 


5. Orice plănuire a ta să o începi cu Cel ce este începutul a tot binele, ca să fie după 
voia lui Dumnezeu ceea ce ai de gând să faci. 


6. Cel ce e smerit în cugetul său şi împlineşte o lucrare duhovnicească, când ceteşte 
dumnezeieştile Scripturi pe toate le aduce în legătură cu sine şi nu cu altul. 


7. Roagă pe Dumnezeu să deschidă ochii inimii tale, şi vei vedea folosul rugăciunii 
ŞI al cetirii. 


8. Cel ce are vreun dar duhovnicesc şi sufere împreună cu cel ce nu-l are, îşi păs- 
trează darul prin împreună pătimire; iar cel mândru şi-l va pierde, scufundându-se 
în gândurile trufiei. 


9. Gura celui smerit în cugetare grăieşte adevărul; iar cel ce i se împotriveşte se 
aseamănă cu sluga aceea care a pălmuit peste obraz pe Domnul. 


10. Nu te face ucenic al celui ce se laudă pe sine, ca nu cumva, în loc de smerita 
cugetare, să înveţi mândria. 


11. Să nu te înalți întru inima ta pentru că înţelegi cele zise în Scripturi, ca să nu 
cazi cu mintea în duhul hulirii. 


12. Să nu încerci a dezlega prin gâlceavă un lucru încurcat, ci prin cele arătate de 
legea duhului, adică prin răbdare, rugăciune şi nădejde care numai la un lucru se 
gândeşte. 


13. Cel ce se roagă trupeşte şi încă nu are cunoştinţă duhovnicească, este ca orbul 
care strigă şi zice: "Fiul lui David, miluieşte-mă". 


14. Orbul de odinioară, după ce i s-au deschis ochii şi a văzut pe Domnul, închi- 
nându-se Lui, nu L-a mai mărturisit fiu a lui David, ci Fiu al lui Dumnezeu. 


15. Să nu te înalţi când verşi lacrimi în vremea rugăciunii, căci Hristos este Cel 
ce s-a atins de ochii tăi de ai putut vedea cu mintea. 


16. Cel ce, asemenea orbului, şi-a lepădat haina şi s-a apropiat de Domnul, se face 
ucenicul Lui şi propovăduitorul învățăturilor celor mai înalte. 


17. De va zăbovi păcatul în gândurile noastre, ne va umplea inima de semeţie; iar, 
de îl vom izgoni prin înfrânare şi nădejde, vom dobândi zdrobirea inimii. 


18. Este o zdrobire de inimă lină şi folositoare, spre înmuierea ei; şi este alta as- 
cuțită şi vătămătoare, spre pedepsirea ei. 


19. Privegherea, rugăciunea şi răbdarea necazurilor ce vin asupra noastră aduc 
inimii zdrobirea neprimejdioasă şi folositoare, dacă nu împrăştiem tovărăşia lor 
prin lăcomia după ceva. Căci cel ce rabdă în aceasta, şi celelalte va fi ajutat; iar cel 
nepăsător şi împrăştiat, la ieşirea din trup cumplit se va chinui. 


20. Inima iubitoare de plăceri, în vremea ieşirii i se face sufletului închisoare şi 
lanţ; iar cea iubitoare de osteneli îi este poartă deschisă. 


21. Inima învârtoşată este poartă de fier zăvorâtă înaintea cetăţii; iar celui ce păti- 
meşte răul şi este strâmtorat, 1 se deschide de la sine, ca şi lui Petru (Fapte 12,10). 


22. Multe sunt felurile rugăciunii, care de care mai deosebit. Totuşi nici una nu este 
vătămătoare, decât aceea care nu mai este rugăciune, ci lucrare diavolească. 


23. Un om voind să facă rău, s-a rugat, după obicei, mai întâi în cuget, şi prin 
purtarea de grijă a lui Dumnezeu fiind împiedicat, mai pe urmă mult i-a mulțumit. 


24. lar David vrând să ucidă pe Nabal din Carmei, după ce a luat înştiinţare despre 
dumnezeiasca răsplătire, tăindu-şi gândul acesta mult a mulțumit. Ştim iarăşi ce a 
făcut când a uitat de Dumnezeu, neoprindu-se până ce Natan proorocul nu 1-a adus 
aminte de Dumnezeu. 


25. Când dumnezeieştile Scripturi, cugetă la cele ascunse într-însele: "căci câte 
mai-nainte s-au scris, toate - zice - spre a noastră învățătură s-au scris". 


27: Scriptura numeşte credinţa "temelie a celor nădăjduite" (Evr.11,1); iar pe cei ce 
nu cunosc sălăşluirea lui Hristos, i-a numit necercaţi. 


28. După cum din cuvinte şi lucruri se vede cugetul, tot aşa se vede din faptele 
bune ale inimii răsplata viitoare. 


29. Inima milostivă e vădit că va primi milostivire; iar cea care nu este aşa, pe cele 
dimpotrivă. 


30. Legea libertăţii învaţă tot adevărul. Mulţi o ştiu aceasta prin cunoştinţă; însă 
puţini o înţeleg. pentru că înţelegerea e totdeauna în proporţie cu împlinirea 
poruncilor ei. 


31. Nu căuta desăvârşirea ei prin virtuţi omeneşti, căci nu se va împlini desăvârşit 
printr-însele. Desăvârşirea ei e ascunsă în crucea lui Hristos. 


32. Legea slobozeniei se cunoaşte prin cunoştinţa adevărată; se înţelege prin lucra- 
rea poruncilor; şi se împlineşte desăvârşit prin mila lui Hristos. 


33. Când ne vom sili să împlinim în conştiinţă toate poruncile lui Dumnezeu, 
vom înţelege că legea Domnului este fără prihană; că se cultivă prin faptele 
noastre cele bune, dar fără mila lui Dumnezeu nu este cu putinţă Să se 
desăvârşească între oameni. 


34. Cei ce nu se socotesc pe ei datornici întregii legi a lui Hristos, cunosc trupeşte 
legea lui Dumnezeu, "neînţelegând nici cele ce zic şi nici cele despre care se ros- 
tesc cu tărie". De aceea ei socotesc că împlinesc legea desăvârşit prin fapte. 


35. Un lucru poate fi săvârşit bine la arătare, dar scopul celui ce I-a săvârşit nu e 
bun. De asemenea poate fi rău la înfăţişare, dar ţinta făcătorului poate fi bună. Dar 
nu numai fapte săvârşesc unii, ci şi vorbe grăiesc în chipul în care a zis. Căci unii 


schimbă calitatea unui lucru prin neiscusinţa şi neştiinţa lor, alții prin intenţia cea 
rea, şi iarăsi alţii prin scopul evlavios. 


36. Pe cel ce îşi ascunde defăimarea şi ocara punând înainte laude, cu greu îl pot 
descoperi cei mai simpli. Asemenea acestuia este şi cel ce sub chipul smereniei, e 
plin de slava deşartă. Aceştia acoperind multă vreme adevărul cu minciuna, în cele 
din urmă sunt daţi totuşi pe faţă prin fapte. 


37. Unul făcând un lucru la arătare bun, vatămă pe aproapele său; iar altul ne- 
făcând un asemenea lucru, îl ajută cu gândul. 


38. Este o mustrare din răutate sau din răzbunare, şi este alta întru frica de 
Dumnezeu şi pentru adevăr. 


39. Pe cel ce a încetat de-a mai păcătui şi s-a pocăit, nu-l mai mustra; iar de zici 
că pentru Dumnezeu îl mustri, mai întâi descoperă-ţi păcatele tale. 


40. Incepătorul oricărei virtuţi este Dumnezeu, precum soarele, al luminii de toate 
zilele. 


41. Când săvârşeşti fapte virtoase, adu-ţi aminte de Cel ce a zis: "Fără de mine, nu 
puteţi face, nimic" (loan 15,5). 


42. Prin necazuri şi-au gătit oamenii cele bune, după cum prin slava deşartă şi prin 
plăcere cele rele. 


43. Cel nedreptăţit de oameni scapă de păcat, şi măsura mâhnirii sale, află sprijin 
împotriva lui. 


44. Cel ce crede în răsplata lui Hristos, pe măsura credinţii sale rabdă bucuros toată 
nedreptatea. 


45. Cel ce se roagă pentru oamenii ce-l nedreptăţesc, îi înspăimântă pe draci; iar 
cei ce se luptă cu cei dintâi, e rănit de cei de al doilea. 


46. E mai bine să fim batjocoriți de oameni decât de draci; dar cel plăcut lui Dum- 
nezeu pe amândoi i-a biruit. 


47. Tot binele vine de la Domnul, după o anumită orânduire şi pleacă pe ascuns de 
la cei nemulţumitori, nerecunoscători şi leneşi. 


48. Tot păcatul sfârşeşte în plăcerea oprită, precum orice virtute într-o mângâiere 
duhovnicească. Dacă stăpâneşte cel dintâi, stârneşte pe cele proprii lui; iar dacă 
stăpâneşte cea de a doua, de asemenea pe cele înrudite cu ea. 


49. Ocara de la oameni aduce întristare inimii, dar se face pricină de curăţie celui 
ce o rabdă. 


50. Neştiinţa îndeamnă la împotrivire faţă de cele ce sunt de folos şi neruşinându- 
se sporeşte numărul păcatelor. 


51. Primeşte necazurile, că întru nimic nu te păgubeşte în cele ce le ai de mai 
înainte; dar leapădă lăcomia, căci ai să dai socoteală. 


52. După ce ai păcătuit în ascuns, nu încerca Să uiţi. "Căci toate sunt goale şi 
descoperite pentru ochii Domnului, înaintea Căruia avem să dăm soco-teală” 
(Evr.4,13). 


53. Arată-te Stăpânului cu cugetul tău. "Căci omul caută la faţă, pe când Dum- 
nezeu priveşte în inimă” (1Sam.15,7) 


54. Nu cugeta şi nu face nimic, fără un scop plăcut lui Dumnezeu. Căci cel ce 
călătoreşte fără scop, va osteni în zadar. 


55. Cel ce păcătuieşte fără să fie silit, cu greu se pocăieşte, pentru că dreptatea lui 
Dumnezeu este fără de greşeală. 


56. Intâmplarea dureroasă face pe înţelept să-şi aducă aminte de Dumnezeu, şi 
întristează pe măsura ei pe cel ce a uitat de Dumnezeu. 


57. Orice suferinţă fără voie, să te înveţe să-ţi aduci aminte de Dumnezeu; în acest 
caz nu-ţi va lipsi prilejul spre pocăință. 


58. Uitarea în sine n-are nici o putere, dar se întăreşte din pricina negrijii noastre şi 
pe măsura acesteia. 


59. Nu zice: ce să fac, căci ceea ce nu voiesc aceea mi se întâmplă să fac. Ci, 
aducându-ţi aminte, cugetă la ceea ce eşti dator să faci. 


60. Deci fă binele de care-ţi aduci aminte; şi cel de care nu-ţi aduci aminte, se va 
descoperi ţie. Şi să nu-ţi dai cugetul fără judecată uitării. 


61. Scriptura zice că "iadul şi pierzarea sunt arătate înaintea Domnului" 
(Prov.15,11). Acestea le zic despre neştiinţă şi uitarea inimii. 


62. Căci iad este neştiinţă, fiindcă amândouă sunt întunecate. Și pierzare este 
uitarea, pentru că prin ea am pierdut din cele ce le aveam. 


63. la seamă la relele tale, nu la ale altuia; şi nu se va jefui de tâlhari casa de lucru 
a minţii tale. 


64. Cel ce nu poartă grijă după puterea lui de toate virtuțile, săvârşeşte un păcat 
anevoie de iertat; dar rugăciunea şi milostenia întorc pe cei ce nu poartă de grijă. 


65. Orice întristare după Dumnezeu face parte din fiinţa evlaviei. Căci adevărata 
dragoste se probează prin cele ce-i stau împotrivă. 


66. Nu zice că se poate câştiga virtute fără necazuri; căci virtutea neprobată în 
necazuri, nu este întărită. 


67. Gândeşte-te la sfârşitul oricărui năcaz fără voie şi vei afla în el pieirea 
păcatului. 


68. Multe sunt sfaturile aproapelui spre ceea ce este de folos; dar nimănui nu i se 
potriveşte aşa de mult ca judecata conştiinţei sale. 


69. Când cauţi tămăduire, ia seamă la conştiinţă şi tot ce-ţi va spune ea, fă, şi vei 
avea folos. 


70. Dumnezeu şi conştiinţa ştiu cele ascunse ale fiecăruia, deci prin acestea să 
primim îndreptarea. 


70 b. Cel ce se osteneşte fără sfat, e sărac în toate. Iar cel ce aleargă cu nădejde e 
de două ori bogat. 


71. Omul încearcă câte poate după voia sa; iar Dumnezeu le sfârşeşte după 
dreptate. 


72. De vrei să primeşti laudă de la oameni, iubeşte mai întâi mustrarea pentru 
păcate. 


73. Oricâtă batjocură va răbda cineva pentru adevărul lui Hristos, va primi însutită 
slavă de la mulțime. Dar mai bine este a face binele pentru cele viitoare. 


74. Când un om foloseşte pe altul prin cuvinte sau fapte, să ştie amândoi că e de 
faţă harul lui Dumnezeu. Iar cel ce nu înţelege aceasta, va fi stăpânit de cel ce 
înţelege. 


75. Cel ce laudă pe aproapele în chip făţarnic, îl va osândi după o vreme şi va fi el 
însuşi ruşinat. 


76. Cel ce nu cunoaşte cursele vrăjmaşului, va fi ucis cu uşurinţă; şi cel ce nu ştie 
pricinile patimilor, uşor va cădea. 


77. Din iubirea de plăcere vine negrija şi din negrijă uitare; căci Dumnezeu a dăruit 
tuturor cunoştinţa celor de folos. 


78. Omul sfătuieşte pe aproapele precum ştie; iar Dumnezeu lucrează în cel ce 
aude, precum acela a crezut. 


79. Am văzut oameni simpli smerindu-se cu fapta şi s-au făcut mai înţelepţi decât 
înţelepţi. 


80. Alt om simplu, auzindu-i pe aceia că sunt lăudaţi, nu le-a urmat smerenia, ci, 
umplându-se de slavă deşartă pentru simplitatea sa, a căzut în mândrie. 


81. Cel ce dispreţuieşte cunoştinţa şi se laudă cu lipsa de învăţătură, nu e simplu 
numai în cuvânt, ci şi în cunoştinţă. 


82. Precum altceva e măiestria cuvântului şi altceva priceperea, tot aşa altceva este 
simplitatea în cuvânt şi altceva priceperea. 


83. Simplitatea cuvintelor nu vatămă pe cel prea cuvios, precum nici măiestria 
cuvintelor pe cel smerit la cuget. 


84. Nu zice: nu ştiu ce se cuvine şi deci sunt nevinovat, dacă nu fac aceea. Dacă le- 
ai face pe toate câte le ştii că sunt bune, ţi s-ar descoperi pe urmă şi celelalte, 
cunoscându-se una din cealaltă. De aceea nu-ţi foloseşte să cunoşti cele de al 
doilea, înainte de împlinirea celor dintâi. Căci "cunoştinţa îngâmfă" (1Cor.8,1), 
îndemnând la nelucrare, iar "dragostea zideşte", îndemnând la răbdarea tuturor. 


85. Cuvintele dumnezeieştii Scripturi citeşte-le prin fapte şi nu le întinde în vorbe 
multe, îngâmfându-te în deşert cu simpla lor înţelegere. 


86. Cel ce a lăsat fapta şi se reazămă pe cunoştinţa simplă, ţine în loc de sabie cu 
două tăişuri, băț de trestie, care în vreme de război, cum zice Scriptura (1s.36,6), 
găureşte mâna şi strecoară în ea otrava firii înainte de cea a vrăjmaşilor. 


87. Tot gândul e măsurat şi cântărit la Dumnezeu. Căci poate fi cugetat sau cu 
patimă, sau cumpătat. 


88. Cel ce a împlinit o poruncă, să aştepte ispita pentru ea. Căci dragostea faţă de 
Hristos se probează prin cele potrivnice. 


89. Să nu dispreţuieşti a avea grijă de gânduri. Căci lui Dumnezeu nu i se ascunde 
nici un gând. 


90. Când vezi vreun gând că-ţi făgăduieşte slava omenească, să ştii sigur că-ţi pre- 
găteşte ruşine. 


91. Vrăjmaşul cunoaşte dreptatea legii duhovniceşti şi de aceea caută numai să 
câştige consimţirea cugetului. Căci aşa fie că-l va face pe cel căzut în puterea lui 
să se supună ostenelilor pocăinței, fie că, nepocăindu-se, îl va împovăra cu 
necazuri fără voie. Ba se întâmplă uneori că îl face să lupte şi împotriva 
necazurilor, ca în viaţa aceasta să-i înmulțească durerile, iar la ieşirea sufletului să- 
1 dovedească necredincios din pricina lipsei de răbdare. 


92. Faţă de încercările care vin, mulți s-au împotrivit în multe chipuri. Dar fără 
rugăciune şi pocăință, nimenea n-a scăpat de asuprire. 


93. Cele rele îşi primesc puterea una de la alta; de asemenea şi cele bune cresc una 
prin alta şi pe cel părtaş de ele îl mână şi mai mult înainte. 


94. Diavolul dispreţuieşte păcatele cele mici, căci altfel nu poate conduce spre cele 
mai mari. 

95. Rădăcina poftei ruşinoase e laudă omenească, precum a neprihănirii e mus- 
trarea pentru păcat, şi anume nu numai când o auzim, ci când o şi primim. 


96. Nimic n-a folosit cel ce s-a lepădat de toate şi se îndulceşte cu patima. Căci 
ceea ce făcea prin avuţie, face şi acum neavând nimic. 


97. De asemenea cel ce se înfrânează, dacă agoniseşte avere, e frate la cuget cu cel 
de mai înainte; căci mama lor este aceeaşi pentru plăcerea din cuget, iar tatăl este, 
altul pentru deosebirea patimei. 


98. Este câte unul care-şi taie o patimă pentru o plăcere mai mare şi e slăvit de cei 
ce nu-i cunosc intenţia. Şi poate că unul ca acesta nu-şi dă seama el însuşi de sine, 
ostenindu-se prosteşte. 


99. Pricină a tot păcatul este slava deşartă şi plăcerea. Cel ce nu le urăşte pe aces- 
tea, nu va desrădăcina patima. 


100. "Rădăcina tuturor relelor s-a zis că este iubirea de argint” (Tim.6,10). Dar 
şi aceasta e vădit că se susţine prin acelea. 


101. Mintea devine oarbă prin aceste trei patimi: prin iubirea de argint, prin 
slava deşartă şi prin plăcere. 


102. Câteşi trele sunt, după Scriptură, fiicele lpitoarei (2Prov.30,15) fiind iubite de 
necumpătare cu iubire de maică. 


103. Cunoştinţa şi credinţa, tovarăşele firii noastre, nu sunt tocite prin nimic alt- 
ceva ca prin acelea. 


104. Mânia, furia, războaiele, uciderile şi tot pomelnicul relelor, din pricina lor au 
prins atâta putere între oameni. 


105. Iubirea de argint, slava deşartă şi plăcerea trebuiesc urâte ca nişte mame ale 
relelor şi ca nişte mame vitrege ale virtuţilor. 


106. Din pricina lor ni s-a poruncit, "să nu iubim lumea şi cele din lume" (| 
10.2,15). lar aceasta s-a zis, nu ca să urâm fără judecată făpturile lui Dumnezeu, ci 
ca să tăiem prilejurile celor trei patimi. 


107. "Nimenea, zice apostolul, slujind în oaste, nu se încurcă cu treburile vieţii” 
(2 Tim. 2,4).Căci cel ce vrea să biruiască patimile, încurcându-se în acele treburi, e 
asemenea celui ce vrea să stingă focul cu paie. 


108. Cel ce se mânie pe aproapele pentru avuţie, pentru slavă, sau plăcere, încă n-a 
cunoscut că Dumnezeu chiverniseşte lucrurile întru dreptate. 


109. Când auzi pe Domnul zicând: "De nu se va lepăda cineva de toate averile lui, 
nu este vrednic de Mine" (Luc.14,33), nu înţelege cuvântul acesta numai despre 
averi, CI şi despre toate lucrurile păcatului. 


110. Cel ce nu cunoaşte adevărul, nu poate nici crede cu adevărat. Căci cunoştinţa 
naturală premerge credinţii. 


111. Precum Dumnezeu a împărţit fiecăreia dintre cele văzute ceea ce e potrivit cu 
firea ei, aşa a împărţit şi gândurile omeneşti, fie că vrem, fie că nu vrem. 


112. Dacă cineva, păcătuind în chip vădit şi nepocăindu-se, n-a pătimit nimic până 
la moarte, socoteşte că judecata lui va fi fără milă acolo. 


113.Cel ce se roagă întru cuminţenie rabdă cele ce-i vin asupra-i. lar cel ce ţine 
minte răul, încă nu s-a rugat curat. 


114. De ai fost păgubit, sau ocărât, sau prigonit de cineva, nu lua în seamă cele de 
faţă, ci aşteaptă cele viitoare; şi vei afla că acela ţi-a fost pricină de multe bunătăţi, 
nu numai în vremea de aici, ci şi în veacul viitor. 


115. Precum celor ce s-au hrănit fără socoteală le foloseşte absintul amar, aşa celor 
cu purtări păcătoase le e de folos să pătimească rele. Căci leacurile acestea pe cei 
dintâi îi face sănătoşi, iar pe ceilalți îi pregăteşte spre pocăință. 


116. De nu vrei să pătimeşti răul, să nu vrei nici să-l faci, pentru că lucrul dintâi 
urmează neapărat celui de al doilea. "Căci ce seamănă fiecare, aceea va şi se- 
cera"(Gal.6,8). 


117. Semănând de bună voie cele rele şi secerându-le fără de voie, trebuie să ne 
minunăm de dreptatea lui Dumnezeu. 


118. Dar fiindcă s-a rânduit o vreme oarecare între semănat şi seceriş, nu credem în 
răsplată. 

119. Păcătuind, să nu învinovăţeşti fapta, ci gândul. Căci dacă mintea nu o lua 
înainte, nu i-ar fi urmat trupul. 


120. E mai rău cel ce săvârşeşte răul într-ascuns, decât cei ce săvârşesc nedreptate 
pe faţă. Pentru aceasta, acela se va şi munci mai rău. 


121. Cel ce împleteşte viclenii şi face răul într-ascuns este, după Scriptură, "şarpe 
ce şade în cale şi muşcă copita calului"(Gen.49,17). 


122. Cel ce, în acelaşi timp, laudă pentru unele pe aproapele, iar pentru altele îl 
vorbeşte de rău, e stăpânit de slava deşartă şi de pismă. Prin laude încearcă să-şi 
ascundă pisma, iar prin vorbele rele se înfăţişează pe sine mai bun decât acela. 


123. Precum nu pot paşte la un loc oile şi lupii, aşa nu poate avea milă cel ce îl 
lucrează cu viclenie pe aproapele. 


124. Cel care amestecă pe ascuns în poruncă voia sa, e un desfrânat, cum s-a arătat 
în înţelepciune, şi pentru neputinţa de-a se înfrâna sufere durere şi ruşine. 


125. Precum nu se îngăduie apa şi focul laolaltă, aşa nu se îngăduie întreolaltă 
apărarea şi smerenia. 


126. Cel care cere iertare de păcate iubeşte smerenia cugetului. Iar cel ce osândeşte 
pe altul, îşi pecetlueşte relele sale. 


127. Nu lăsa păcatul neşters, chiar dacă ar fi cât de mic, ca să nu te tragă pe urmă 
la rele mai mari. 


128. De vrei să te mântueşti, iubeşte Cuvântul adevărat şi nu lepăda niciodată, fără 
judecată, mustrarea. 


129. Un cuvânt adevărat a schimbat puii de năpârci şi le-a arătat să fugă de mânia 
ce va să vie (Mt.3,7). 


130. Cel ce primeşte cuvintele adevărului, primeşte pe Dumnezeu Cuvântul. Căci 
zice: "Cel ce vă primeşte pe voi, pe Mine mă primeşte"(Mt.10,40). 


131. Slăbănogul pogorât prin acoperiş (Luc.5,19) este păcătosul mustrat de cre- 
dincioşi pentru Dumnezeu, şi care primeşte iertarea pentru credinţa acelora. 


132. Mai bine este a ne ruga cu evlavie pentru aproapele, decât a-l mustra pentru 
tot lucrul. 


133. Cel ce se pocăieşte aşa cum se cuvine, e luat în râs de nebuni. Dar aceasta să-i 
fie semn de bună plăcere la Dumnezeu. 


134. "Cel ce se luptă, se înfrânează de la toate"(1Cor.9,25) şi nu se odihneşte până 
nu va pierde Domnul sămânţa din Babilon. 


135. Gândeşte-te că patimile de ocară sunt douăsprezece. Dacă iubeşti cu voia pe 
una din ele, aceea va umplea locul celor unsprezece. 


136. Păcatul este foc ce arde. Cu cât înlături materia, cu atât se stinge, şi cu cât 
adaugi, va arde mai mult. 


137. De ai fost înălțat prin laude, aşteaptă ocară. Căci zice: "Cel ce se înalță pe 
sine, umili-se-va"(Luc.14.2). 


138. Când vom lepăda din cuget tot păcatul de bună voie, vom lua lupta şi cu pati- 
mile din obişnuinţă. 


139. Obişnuinţa, care o ia înaintea voii şi a conştiinţei, este amintirea fără de voie a 
păcatelor de mai-nainte. La cel ce se nevoieşte, ea e împiedecată să înainteze până 
la patimă; iar la cel biruitor e răpusă până la momeală. 


140. Atacul (momeala) este o mişcare fără imagini a inimii, care e prinsă îndată de 
cei încercaţi, ca într-o strungă. 


141. Acolo unde se ivesc chipuri în gând, s-a produs consimţirea. Căci mişcarea 
fără chipuri este un atac nevinovat. Câte unul fuge şi de acestea ca buşteanul din 
foc; dar câte unul nu se întoarce până nu arde cu flacără. 


142. Nu zi: nu vreau şi vine; căci cu siguranţă dacă nu iubeşti lucrul însuşi, iubeşti 
pricinile lui. 


143. Cel ce caută lauda, e supus patimii şi cel ce se plânge de necaz, iubeşte 
plăcerea. 


144. Gândul celui împătimit de plăcere oscilează ca o cumpănă. Aici plânge şi se 
tânguieşte pentru păcate, aici se luptă cu aproapele şi i se împotriveşte apărându-şi 
plăcerile. 


145. Cel ce cearcă toate şi reține binele, va fugi pe urmă de tot răul. 


146. Bărbatul îndelung răbdător are multă cuminţenie; asemenea şi cel ce-şi apro- 
pie urechea de cuvintele înţelepciunii. 


147. Fără aducerea aminte de Dumnezeu nu poate fi cunoştinţa adevărată. Căci 
fără cea dintâi, cea de a doua e mincinoasă. 


148. Celui învârtoşat la inimă nu-i foloseşte cuvântul unei cunoştinţe mai subțiri, 
pentru că dacă nu e înfricat, nu primeşte durerile pocăinţei. 


149. Omului blând îi foloseşte credincioşia, căci îl face să nu ispitească îndelunga 
răbdare a lui Dumnezeu şi să nu se rănească prin neascultare deasă. 


150. Pe omul puternic să nu-l mustri pentru slavă deşartă, ci arată-i viitoarea 
necinste. Căci în acest chip cel cuminte poate fi mustrat fără greutate. 


151.Cel ce urăşte mustrarea, se supune patimii cu voia; iar cel ce o iubeşte, va 
lupta şi cu obişnuinţa. 


152.Nu voi să auzi răutățile străine; căci printr-o asemenea voinţă de-a auzi se sapă 
şi în tine trăsăturile răutăţilor. 


153. Dacă îţi intră în urechi cuvinte urâte, mânie-te pe tine însuţi şi nu pe cel ce le 
grăieşte. Căci dacă urechea e rea, rău e şi cel care o poartă. 


154.Dacă cineva se nimereşte între oamenii care grăiesc deşertăciuni, să se 
socotească pe sine însuşi vinovat de asemenea cuvinte; chiar dacă nu are vreo vină 
proaspătă, are vreuna mai veche. 


155. De vezi pe cineva că te laudă cu fățărnicie, aşteaptă la vremea sa ocară de la 
el. 


156. Necazurile de acum pune-le alăturea cu bunătăţile viitoare, şi nicicând 
descurajarea nu-ţi va moleşi nevoinţa. 


157. Când, pentru vreo binefacere trupească, lauzi pe vreun om ca bun, uitând de 
Dumnezeu, acelaşi om pe urmă ţi se va arăta că e rău. 


156. Tot binele vine de la Dumnezeu după orânduirea Lui; şi cei care fac un 
lucru bun sunt slujitorii Lui. 


159. Primeşte împletirea celor bune şi a celor rele, cu gând egal; şi Dumnezeu va 
netezi neegalităţile dintre lucruri. 


160.  Neegalitatea gândurilor aduce schimbările stărilor proprii. Căci Dumnezeu a 
rânduit în chip potrivit ca să vie după cele de voie, cele fără de voie. 


161. Întâmplările sensibile sunt puii celor inteligibile, împlinind cele cuvenite după 
voia lui Dumnezeu. 


162. Din inima împătimită de plăcere, răsar gânduri şi cuvinte spurcate. lar din fum 
cunoaștem materia, care mocneşte înăuntru. 


163. Zăboveşte în cuget şi nu vei osteni în încercări. lar plecând de acolo, rabdă 
necazurile ce vin asupră-ţi. 


164. Roagă-te să nu-ţi vie încercare; iar când vine, primeşte-o ca pe a ta, nu ca pe 
una străină. 


165. la-ţi gândul de la orice lăcomie şi atunci vei putea să vezi uneltirile diavolului. 


166. Cel ce zice că cunoaşte toate meşteşugurile diavolului, se dă pe sine ca 
desăvârşit, fără să ştie. 


167. Când mintea iese din grijile trupeşti, vede, în măsura în care iese, lucrăturile 
vrăjmaşilor. 


168. Cel purtat de gânduri, e orbit de ele. El vede lucrările păcatului, dar pricinile 
lor nu le poate vedea. 


169. Se poate întâmpla ca unul, împlinind pe faţă o poruncă, să slujească în ascuns 
patimei şi prin gânduri păcătoase să strice fapta bună. 


170. Prinzându-te începutul vreunui păcat, nu zice: "nu mă va birui pe mine". Căci 
întrucât ai fost prins, ai şi fost biruit. 
171. Tot ce se naşte începe de la ceva mic, şi pe măsură ce e hrănit creşte. 


172. Meşteşugirea păcatului e ca o mreajă bine împletită; şi cel ce s-a încurcat 
dintr-o parte, de va fi cu nepăsare, va fi prins întreg. 


173. Nu voi să auzi de nenorocirea duşmanilor, căci cei ce ascultă cu plăcere 
asemenea cuvinte, mănâncă, roadele plănuirii lor. 


174.Nu socoti că orice necaz vine peste oameni din pricina păcatelor, pentru că 
sunt unii bine plăcuţi şi totuşi încercaţi. E drept că s-a scris: "'Necuvioşii şi 
nelegiuiţii vor fi prigoniţi”. Dar tot aşa s-a scris: "Cei ce voiesc să trăiască 
cucernic în Hristos, prigoniţi vor fi” (Tim.3, 12). 


175. In vreme de. necaz, ia seamă la momeala plăcerii. Căci întrucât alină necazul 
e bine primită. 


176. Unii numesc înţelepţi pe cei ce deosebesc lucrurile sensibile. Dar înţelepţi 
sunt cei ce stăpânesc voile lor. 


177. Inainte de dezrădăcinarea relelor, să nu asculți de inima ta; căci cele ce le are 
puse înăuntru, pe acelea caută să le şi sporească. 


178. Precum sunt şerpi ce se întâlnesc în păduri şi alţii care umblă prin case, aşa 
sunt patimi ce se închipuiesc de către cuget, şi altele care se lucrează cu fapta, 
măcar că se preschimbă unele într-altele. 


179. Când vezi poftele ce zac înăuntru că se mişcă cu putere şi cheamă mintea ce 
vieţuieşte în linişte, la vreo patimă, cunoaşte că mintea s-a ocupat mai înainte cu 
acestea şi le-a adus la faptă şi le-a aşezat în inimă. 


180. Nu se înfiripă nor fără adiere de vânt, şi nu se naşte patimă fără gând. 


181. De nu vom mai face voile trupului, cum zice Scriptura, uşor vor sfârşi în 
Domnul cele ce zăceau înainte în noi. 


182. Idolii consistenţi (chipurile) din faţa minţii sunt mai răi şi mai puternici. Dar 
cei gândiţi sunt pricinuitorii şi premergătorii celorlalţi. 


183. Este un păcat care stăpâneşte inima din pricina obişnuinţei îndelungate; şi este 
un alt păcat care ne războieşte cugetare prin lucrurile de fiecare zi. 


164. Dumnezeu judecă faptele după intenţiile lor. Căci, zice: "Să-ţi dea ţie 
Domnul după inima ta” (Ps.20,5). 


185. Cel ce nu stărueşte în cercetarea conştiinţei, nu vrea să primească nici 
ostenelile trupeşti pentru credinţă. 


186. Conştiinţa e o carte naturală. Cel ce o ceteşte cu fapta, face experienţa aju- 
torului dumnezeiesc. 


187.Cel ce nu ia asupra sa de bună voie ostenelile, pentru adevăr, e certat mai 
aspru de cele fără de voie. 


188. Cel ce a cunoscut voia lui Dumnezeu şi o împlineşte după putere, prin osteneli 
mici scapă de cele mari. 


189. Cel ce vrea să biruiască ispitele fără rugăciune şi răbdare, nu le va depărta de 
la sine, ci mai tare se va încâlci în ele. 


DD z—7—7—7————————— 


191. Nu zice: Am împlinit poruncile şi n-am aflat pe Domnul. Căci ai aflat 
adeseori cunoştinţa împreunată cu dreptate, cum zice Scriptura. lar cei ce-L caută 
pe El cum se cuvine, vor afla pace. 


192.Pacea este izbăvirea de patimi. Dar ea nu poate fi aflată fără lucrarea Duhului 
Sfânt. 


193.Altceva e împlinirea poruncii şi altceva e virtutea, chiar dacă acestea se 
prilejuiesc una pe alta. 


194. Implinirea poruncii stă în a împlini ceea ce s-a poruncit; iar virtutea, în a 
plăcea adevărului ceea ce s-a făcut. 


195.Precum bogăţia văzută este una, dar de multe feluri după chipul agonisirii, aşa 
şi virtutea este una, dar are multe moduri de activitate. 


196. Cel ce înşeală pe alții şi grăieşte cuvinte fără fapte, se îmbogăţeşte din 
nedreptate şi ostenelile lui vor trece în case străine, cum scrie Scriptura 
(Prov.5,10). 


197. “Toate se vor supune aurului, zice; iar gândurile vor fi cârmuite de harul lui 
Dumnezeu. 


198. Conştiinţa bună se află prin rugăciune, iar rugăciunea curată prin conştiinţă. 
Căci una are trebuinţă de alta, prin fire. 


199. Iacob a făcut lui Iosif haină pestriță. lar Domnul dăruieşte celui blând 
cunoştinţa adevărului, precum s-a scris: "Domnul va învăţa pe cei blânzi căile 
Sale"(ps.25,9). 


200. Fă totdeauna binele după putere. lar în vremea lucrului mai mare, nu te 
întoarce spre cel mai mic. "Căci cel ce se întoarce înapoi, zice, nu este vrednic de 
Impărăția Cerurilor"(Luc.9,62). 


A aceluiaşi despre cei ce-şi închipuie că se îndreptează din fapte, în 226 de 
capete 


1. În cele scrise mai jos se va respinge de către cei ce cred tare şi cunosc adevărul, 
credinţa greşită în faptele din afară. 


2. Domnul, vrând să arate că orice poruncă e o datorie, iar pe de altă parte că 
înfierarea se dă oamenilor în dar pentru sângele Său, zice: "Când veţi fi făcut toate 
cele poruncite vouă, ziceţi: slugi netrebnice suntem şi ceea ce am fost datori să 
facem, aceea am făcut” (Luc.17,10). Deci Împărăţia Cerurilor nu este plata fap- 
telor, ci harul Stăpânului, gătit slugilor credincioase. 


3 Robul nu cere slobozirea ca plată, ci mulţumeşte pentru ea, ca un îndatorat, şi o 
primeşte în dar. 


4. Hristos a murit, după Scripturi, pentru păcatele noastre şi celor ce îi slujesc bine, 
le dăruieşte slobozirea. Căci zice: "Bine, slugă bună şi credincioasă, peste puţine ai 
fost credincioasă, peste multe te voi pune; intră întru bucuria Domnului tău" 
(Mt.25,21-23). 


5. Incă nu e slugă credincioasă cel ce se razimă pe simplă cunoştinţă; ci cel ce 
crede prin ascultare lui Hristos, care a poruncit. 


6. Cel ce cinsteşte pe Stăpânul, împlineşte cele poruncite. lar greşind sau ne- 
ascultând, rabdă urmările care i se cuvin. 


7. Dacă eşti iubitor de învăţătură, fă-te iubitor şi de osteneală. Căci simpla cu- 
noştință îngâmfă pe om. 


8. Incercările, care ne vin pe neaşteptate, ne învaţă cu bun rost, să fim iubitori de 
osteneală şi ne atrag, chiar dacă nu vrem, la pocăință. 


9. Necazurile, care vin asupra oamenilor, sunt roadele păcatelor proprii. lar dacă le 
răbdăm prin rugăciune, ne vom bucura iarăşi de venirea lucrurilor bune. 


10. Unui oameni, fiind lăudaţi pentru virtute, s-au lăsat cuceriți de plăcere, iar plă- 
cerea aceasta nutrită de slava deşartă au socotit-o mângâiere. Alţii, mustrați pentru 
păcat, s-au umplut de durere, şi durerea cea spre folos au socotit-o lucrare a 
păcatului. 


11. Toţi aceia care, pentru faptul că se nevoiesc, dispreţuiesc pe cei mai nebăgători 
de seamă, socotesc că se îndreaptă din fapte, trupeşti. ŞI toţi cei care, rezemându-se 
pe simpla cunoştinţă, nesocotesc pe cei lipsiţi de cunoştinţă, se găsesc.cu mult mai 
neînțelepţi decât aceia. 


12. Cunoştinţa fără faptele, care urmează din ea, nu e sigură, chiar dacă e ade- 
vărată. Căci fapta este întărirea oricărui lucru. 


13. Adeseori, din negrija pentru fapte; se întunecă şi cunoştinţa. Căci lucrurile, a 
căror împlinire a fost nesocotită, s-au şters în parte şi din amintire. 


14. Scriptura de aceea ne îndeamnă să dobândim cunoştinţa lui Dumnezeu, ca să-l 
slujim Lui cum se cuvine prin fapte. 


15. Când împlinim poruncile la arătare, luăm cele cuvenite de la Domnul, pe 
măsura acestei împliniri; dar ne folosim după scopul ce-l urmărim. 


16. Cel ce vrea să facă ceva şi nu poate, e socotit de către cunoscătorul de inimi, 
Dumnezeu, ca şi când ar fi făcut. lar aceasta trebuie să o înţelegem atât cu privire 
la cele bune, cât şi la cele rele. 


17. Mintea fără trup face multe lucruri bune şi rele. Dar trupul fără minte nu poate 
face nici una din acestea, deoarece legea slobozeniei se cunoaşte înainte de faptă. 


18. Unii, neîmplinind poruncile, socotesc că cred drept. Alţii, împlinindu-le, 
aşteaptă împărăţia ca o plată datorată. Şi unii şi alţii greşesc faţă de adevăr. 


19. Stăpânul nu datorează plată robilor; dar iarăşi nici cei ce nu slujesc drept nu 
dobândesc slobozenia. 


20. Dacă Hristos a murit pentru noi, după Scripturi şi nu mai trăim nouă înşine, "ci 
Aceluia care a murit şi a înviat pentru noi" (2 Cor.5,15), vădit este că suntem datori 
să-l slujim până la moarte. Cum vom socoti aşa dar înfierea ca ceva ce ni se 
datorează? 


21. Hristos e Stăpân prin funță şi Stăpân prin opera de mântuire, deoarece, ne- 
existând noi, ne-a făcut, iar murind din pricina păcatului, ne-a răscumpărat prin 
sângele Său şi celor ce cred le-a dăruit harul. 


22. Când auzi Scriptura zicând că Dumnezeu "va răsplăti fiecăruia după faptele 
sale” (Ps.62,13), să nu înţelegi că e vorba de fapte de o vrednicie egală cu 
gheena sau cu Împărăţia, ci că Hristos va răsplăti faptele necredinţei în EI sau 
ale credinţii, nu ca un schimbător care cântăreşte preţul lucrurilor de schimb, ci 
ca Dumnezeu, Ziditorul şi Răscumpărătorul nostru. 


23. Cei ce ne-am învrednicit de baia naşterii de a doua, săvârşim faptele bune nu 
pentru răsplată, ci pentru păzirea curăţeniei dată nouă. 


24. Tot lucrul bun, pe care-l săvârşim prin firea noastră, ne face să ne reținem de la 
răul contrar, dar nu ne poate adăuga un spor de sfinţenie, fără har. 


25. Cel ce se înfrânează, se reţine de la lăcomia pântecelui; cel ce dispreţuieşte 
avuţia, de la zgârcenie; cel liniştit, de la vorbărie; cel curat, de la iubirea de plăceri; 
cel cuviincios, de la desfrânare; cel ce se ajunge cu ce are, de la iubirea de argint; 
cel blând, de la tulburare; cel cu cuget smerit, de la slavă deşartă; cel supus, de la 
iubirea de vrajbă; cel ce mustră, de la fățărie. De asemenea cel ce se roagă, e străin 
de deznădejde; săracul, de multă avuţie; mărturisitorul, de tăgăduire; mucenicul, de 
slujirea la idoli. Vezi cum toată virtutea săvârşită până la moarte, nu e altceva 
decât reținerea de la păcat. lar reținerea de la păcat e un lucru al firii, nu ceea 
ce aduce răsplata împărăției. 


26. Omul de abia păzeşte cele ale firii lui. Hristos însă, prin cruce, dăruieşte 
înfierea. 


27.Este o poruncă restrânsă şi este alta cuprinzătoare. Prin cea dintâi, se poruncește 
să dăm o parte din ceea ce avem celui ce n-are; printr-a doua, se porunceşte 
lepădarea de toate avuţiile. 


28. Este o lucrare a harului, necunoscută celui slab la minte; şi este o altă lucrare a 
păcatului, care seamănă cu adevărul. Dar e bine să nu cercetăm prea stăruitor 
aceste lucruri, ca să nu rătăcim. Ci toate să le aducem, prin nădejde, lui Dumnezeu, 
căci el ştie folosul amândurora. 


29. Cel ce vrea să străbată marea spirituală, rabdă îndelung, cugetă smerit, 
veghează şi se înfrânează. De se va sili să treacă fără acestea patru, se va tulbura cu 
inima, dar de trecut nu va putea. 


30. Liniştirea e reținerea de la rele. Iar de-şi va lua cineva cu sine şi cele patru 
virtuţi, pe lângă rugăciune, nu va avea. alt ajutor mai sigur spre starea de nepă- 
timire. 


31. Nu se poate linişti mintea fără trup, precum nu poate fi surpat zidul dintre ele, 
fără liniştire şi rugăciune. 


32. "Trupul pofteşte împotriva duhului şi duhul împotriva trupului" (Gal.5,17). Iar 
cei ce umblă în duh nu vor împlini pofta trupului. 


33. Nu există rugăciune desăvârşită fără o chemare a minţii. lar cugetul care strigă 
neîmprăştiat, va fi auzit de Domnul. 


34. Mintea care se roagă neîmprăştiat, strâmtorează şi frânge inima; iar "inima 
înfrântă şi smerită Dumnezeu nu o va urgisi" (Ps.50,19). 


35. Rugăciunea încă se numeşte virtute, deşi e maica virtuţilor. Căci le naşte pe 
acelea prin împreunarea cu Hristos. 


36. Tot ce am săvârşi fără rugăciune şi nădejde bună, ne este pe urmă vătămător şi 
fără preţ. 


37. Când auzi că "cei de pe urmă vor fi întâi şi cei dintâi vor fi pe urmă", înţelege 
pe cei părtaşi de virtuţi şi pe cei părtaşi de dragoste. Căci iubirea e cea din urmă 
dintre virtuţi, după rând, dar e cea dintâi dintre toate, după cinste, vădindu-le pe 
cele care s-au născut înaintea ei, ca fiind cele de pe urmă. 


38. Dacă, în vreme ce te rogi, te copleşeşte trândăvia, sau eşti supărat în diferite 
chipuri de păcat, adu-ţi aminte de moarte şi de muncile înfricoşate. Dar e mai bine 
să te lipeşti de Dumnezeu prin rugăciune şi nădejde, decât să te gândeşti la lucruri 
dinafară, chiar dacă sunt de folos. 


39. Nici una din virtuţi nu deschide singură, prin sine, uşa firii noastre, dacă nu 
sunt împletite toate întreolaltă. 


40. Nu e înfrânat cel ce se nutreşte cu gânduri. Căci chiar de sunt folositoare, nu-s 
mai folositoare ca nădejdea. 


41. Păcat spre moarte este tot păcatul nepocăit. Chiar, de s-ar ruga un Sfânt pentru 
un asemenea păcat al altuia, nu e auzit. 


42. Cel ce se pocăieşte cum se cuvine nu va respinge osteneala pentru păcatele 
vechi, ci îşi va câştiga printr-însa îndurarea lui Dumnezeu. 


43. Dacă, suntem datori să facem în fiecare zi toate câte le are firea noastră bune, 
ce vom da lui Dumnezeu în schimb, pentru relele pe care le-am făcut mai înainte? 


44. Orice prisos de virtute am adăuga astăzi, el e o dovadă a negrijii trecute, nu un 
drept la răsplată. 


45. Cel ce se tulbură cu mintea şi e liniştit cu trupul, este asemenea celui tulburat 
trupeşte şi împrăştiat cu mintea. 


46. Tulburarea de bună voie fie a minţii, fie a trupului, o sporeşte pe cealaltă, cea a 
minţii pe cea trupească şi cea a trupului pe cea a minţii. Căci împreunarea lor dă 


naştere unui rău şi mai mare. 


47. Mare virtute e a răbda cele ce vin asupra noastră şi a iubi pe cei ce ne urăsc, 
după cuvântul Domnului (Mt.5,44). 


46. Dovada iubirii nefăţarnice e iertarea nedreptăţilor. 


49. Nu pot fi iertate din inimă greşelile cuiva, fără cunoştinţa adevărată. Căci 
aceasta îi arată fiecăruia toate greşelile câte le face. 


50. Nu vei pierde nimic din tot ce vei ierta pentru Domnul, căci la timpul cuvenit 
îți vor veni înmulțite. 


51. Când mintea uită de scopul cinstirii de Dumnezeu, fapta văzută a virtuţii îşi 
pierde valoarea. 


52. Dacă fapta rău. plănuită îi este stricăcioasă oricui, cu mult mai mult celor ce nu 
au grijă de amănuntele ei. 


53. Filosofează cu fapta despre voia omului şi despre răsplata lui Dumnezeu. Căci 
ştiinţa nu e mai înţeleaptă sau mai folositoare decât fapta. 


54. Ostenelilor pentru evlavie le urmează mângâierea. lar aceasta o cunoaştem prin 
legea lui Dumnezeu şi prin conştiinţă. 


55. Unul a primit un gând şi l-a ţinut fără multă socoteală. Altul I-a primit şi l-a 
confruntat cu adevărul. E de întrebat care dintre ei a lucrat cu mai multă evlavie? 


56. Răbdarea necazurilor e semnul cunoștinței adevărate; la fel neînvinovăţirea 
oamenilor pentru nenorocirile tale proprii. 


57. Cel ce face binele şi caută răsplata, nu slujeşte lui Dumnezeu, ci voii sale. 


58. Cel ce a păcătuit, nu va putea scăpa de răsplată, decât printr-o pocăință cores- 
punzătoare cu greşeala. 


59. Unii spun: "Nu putem face binele, dacă nu primim în chip simţit harul Duhu- 

lui”. 


60. Aceasta o spun pentru că, zăcând pururea în plăceri, prin libera lor hotărâre, 
renunță ca nişte neajutoraţi la ceea ce le este dat cu putere. 


61. Căci celor botezați în Hristos li s-a dăruit harul în chip tainic; dar el lucrează 
în ei pe măsura împlinirii poruncilor. Harul nu încetează de a ne ajuta în chip 
ascuns; dar ia de noi să facem sau să nu facem binele pentru care-i puterea. 


62. Mai întâi harul trezeşte în chip dumnezeesc conştiinţa. Aceasta îi face şi pe cei 
făcători de rele să se căiască şi să placă lui Dumnezeu. 


63. EI e ascuns de asemenea în învăţătura ce ne-o dă aproapele. lar uneori se iveşte 
în cuget şi prin cetire; sau învaţă mintea prin cugetarea naturală despre adevărul 
lui. Dacă deci vom ascunde talantul acestei cugetări, vom intra în chip simţit întru 
bucuria Domnului. 


64. Cel ce cere lucrările Duhului înainte de împlinirea poruncilor e asemenea 
robului cumpărat cu bani, care, îndată a fost cumpărat, cere deodată cu preţul şi 
scrisoarea de slobozire. 


65. Cel ce socoteşte necazurile venite dinafară ca aduse de dreptatea lui Dumnezeu, 
acela căutând pe Domnul, a aflat deodată cu dreptatea Lui şi cunoştinţa. 


66. Dacă vei înţelege ce zice Scriptura, că "în tot pământul stăpânesc judecăţile lui 
Dumnezeu"(Ps.105,7), orice întâmplare ţi se va face învăţător spre cunoştinţa de 
Dumnezeu. 


67. Fiecare întâmpină ceea ce îi vine, după ideea sa. Dar numai Dumnezeu ştie 
cum i se potriveşte fiecăruia ceea ce vine. 


68. Când suferi vreo ocară de la oameni, cugetă îndată la slava ce-ţi va veni de la 
Dumnezeu. Şi ocara te va lăsa neîntristat şi netulburat; iar slava credincios şi 
nesupus osândei, când va veni. 


69. Când eşti lăudat de mulţime, după bunăvoința lui Dumnezeu, să nu amesteci 
nimic semeţ în ceea ce ţi-a hărăzit Domnul, ca nu cumva schimbându-te, să cazi în 
starea dimpotrivă. 


70. Sămânţa nu va creşte fără pământ şi apă; iar omul nu se va folosi fără osteneli 
de bună voie şi fără ajutor dumnezeiesc. 


71. Fără nor nu vine ploaie, iar fără conştiinţa bună nu poţi plăcea lui Dumnezeu. 


72. Nu respinge învăţătura, chiar dacă eşti foarte cuminte. Căci iconomia lui 
Dumnezeu e mai folositoare ca înţelepciunea noastră. 


73. Când inima e mişcată de vreo plăcere de la locul ostenelilor de bună voie, 
devine anevoie de reţinut, asemenea unui bolovan foarte greu, ce se rostogolește la 
vale. 


74. Precum un vițel nedeprins, alergând după iarbă, ajunge la loc mărginit de 
prăpăstu din amândouă părțile, la fel se află sufletul pe care gândurile l-au desfăcut 
pe-ncetul de locul său. 


75. Când mintea, dobândind bărbăţie în Domnul, desface sufletul de obişnuinţe 
învechite, atunci inima e chinuită de minte şi de patimă, ca de nişte călăi, care o 
trag încoace şi încolo. 


76. Precum cei ce plutesc pe mare rabdă cu plăcere arsura soarelui, la fel cei ce 
urăsc păcatul, iubesc mustrarea. Pentru că cea dintâi se împotriveşte vântului, cea 
de-a doua patimilor. 


77. Precum fuga în timpul iernii sau Sâmbăta (Mt. 24,20) aduce durere trupului şi 
întinare sufletului, la fel răscoala patimilor în trupul îmbătrânit şi în sufletul sfințit. 


78. Nimenea nu e atât de bun şi de milos ca Domnul; dar nici EI nu iartă pe cel ce 
nu se pocăieşte. 


79. Mulţi ne întristăm pentru păcate; dar primim cu plăcere cauzele lor. 


80. Şobolanul, care se târâie sub pământ, fiind orb nu poate vedea stelele; la fel cel 
ce nu crede lui Dumnezeu în privinţa celor vremelnice, nu poate crede nici în 
privinţa celor veşnice. 


81. Cunoştinţa adevărată s-a dăruit oamenilor de către Dumnezeu, ca har înainte de 
har; şi ea învaţă pe cei ce se împărtăşesc de ea, să creadă înainte de toate în Cel ce 
le-a dăruit-o. 


82. Când sufletul care a păcătuit nu primeşte necazurile ce vin asupra-i, atunci 
îngerii zic despre el: "Am doftorit Babilonul şi nu s-a vindecat"(leremia 51,9). 


83. Mintea, care a uitat de cunoştinţa adevărată se luptă pentru cele potrivnice, ca 
pentru unele ce-i sunt de folos. 


84. Precum focul nu poate zăbovi în apă, tot aşa nici gândul urât în inima iubitoare 
de Dumnezeu. Căci tot cel ce iubeşte pe Dumnezeu, iubeşte şi osteneala. lar oste- 
neala de, bună voie e vrăjmaşă plăcerii prin fire. 


85. Patima ajungând stăpână peste fapte cu ajutorul voinţei, se impune pe urmă 
silnic şi dacă nu vrea cel părtaş de ea. 


86. De vin asupra noastră gânduri fără voie, să fim siguri că iubim cauzele lor, iar 
de vin gânduri cu voia, iubim şi lucrurile spre care se îndreaptă. 


87. Părerea de sine şi îngâmfarea sunt pricini ale hulirii; iar iubirea de argint şi 
slava deşartă sunt pricini ale neîndurării şi ale fățărniciei. 


88. Când diavolul vede că mintea s-a rugat din inimă, aduce ispite mari şi răutăcios 
uneltite. Căci nu vrea să stingă virtuți mici prin ispite mari. 


89. Un gând care zăboveşte arată împătimirea omului. lar dacă e alungat repede, 
arată războiul şi împotrivire. 


90. Trei sunt locurile spirituale, la care vine mintea când se schimbă: cel după 
fire, cel mai presus de fire şi cel împotriva firii. Când vine la locul după fire, se 
des-coperă pe sine ca pricina gândurilor rele şi-şi mărturiseşte lui Dumnezeu 
păcatele, recunoscând pricinile patimilor. Când vine la locul cel împotriva firii, 
uită de dreptatea lui Dumnezeu şi se războieşte cu oamenii pe motiv că o 


nedreptăţesc. lar când e ridicată la locul mai presus de fire, află roadele Duhului 
Sfânt, pe care le-a arătat apostolul: iubire, bucurie, pace (Gal.5,22) şi cele 
următoare; şi ştie că dacă alege grijile trupeşti, nu poate rămâne acolo. Dar dacă 
se desparte de locul acela, cade în păcat, şi în necazurile care urmează păcatului, 
chiar dacă nu îndată, dar desigur la vremea sa, când ştie dreptatea lui 
Dumnezeu. 


91. Atâta adevăr se cuprinde în cunoştinţa fiecăruia, câtă siguranţă îi dau blândeţea, 
smerenia şi dragostea. 


92. Tot cel ce s-a botezat după dreapta credinţă a primit tainic tot harul. Dar se 
umple de cunoştinţa sigură a acestui fapt, după aceea, prin lucrarea poruncilor 


93. Porunca lui Hristos, împlinită cu conştiinţă, dăruieşte mângâiere după mulțimea 
durerilor inimii. Dar fiecare din acestea vine la timpul său. 


94. Roagă-te stăruitor la orice lucru, ca unul ce nu poţi nimic fără ajutorul lui 
Dumnezeu. 


95. Nimic nu ajută mai mult lucrării ca rugăciunea; şi pentru a câştiga bunăvoința 
lui Dumnezeu, nimic nu e mai de folos ca ea. 


96. Toată lucrarea poruncilor se cuprinde în ea. Căci nimic nu Stă mai Sus ca 
dragostea de Dumnezeu. 


97. Rugăciunea neîmprăştiată e semn de iubire față de Dumnezeu la cel ce stăruie 
în ea. Negrija de ea şi împrăştierea ei, e dovada iubirii de plăceri. 


98. Cel ce priveghează, rabdă şi se roagă nestrâmtorat, împărtăşeşte în chip vădit 
de Duhul Sfânt. Iar cel ce e strâmtorat în acestea, dar rabdă totuşi cu voia, primeşte 
şi el îndată ajutor. 


99. O poruncă se vădeşte mai aleasă ca alta. De aceea există şi o credință mai 
sigură ca altă credinţă. 


100. Este o credinţă din auz, după apostol (Rom.10,17), şi este o credinţă, care e 
adeverirea lucrurilor nădăjduite (Evr.11,1). 


101. Bine este să folosim prin cuvinte pe cei care întreabă; dar mai bine e să 
conlucrăm cu ei prin rugăciune şi virtute. Căci cel ce, prin acestea, se aduce pe sine 
la Dumnezeu, ajută şi aproapelui. 


102. Dacă vrei să-l foloseşti fără vorbă multă pe iubitorul de învăţătură, 
îndeamnă-l la rugăciune, la credinţa dreaptă şi la răbdarea necazurilor. Căci 
prin acestea se dobândesc toate celelalte virtuţi. 


103. Pentru lucrurile, pentru care şi-a pus cineva nădejdea în Dumnezeu, nu se mai 
războieşte cu aproapele. 


104. Dacă, potrivit Scripturii, tot ce ni se întâmplă fără voie îşi are pricina în cele 
săvârşite cu voia, nimeni nu € atât de dușman omului, ca el însuşi. 


105. Tuturor relelor le premerge neştiinţa; iar a doua după neştiinţă e necredinţa. 


106. Fugi de ispită prin răbdare şi prin rugăciune. Căci dacă 1 te împotriveşti fără 
acestea, vine asupră-ţi şi mai năvalnic. 


107. Cel blând pentru Dumnezeu e mai înţelept decât cei înţelepţi şi cel smerit cu 
inima e mai puternic decât cei puternici. Căci ei poartă jugul lui Hristos întru 
cunoştinţă (Mt.1 1,29). 


106. Toate câte le grăim Sau le săvârşim fără rugăciune, ni se arată pe urmă Sau 
greşite sau vătămătoare, şi ne dovedesc lipsiţi de cunoştinţă, prin lucrurile care 
urmează. 


109. Unul singur e drept din fapte, din cuvinte şi din gânduri. Din credinţă însă, din 
har şi din pocăință, sunt mulți. 


110. Precum celui ce se pocăieşte îi e străină cugetarea semeaţă, aşa celui ce 
păcătuieşte de bună voie îi e cu neputinţă cugetarea smerită. 


111. Cugetarea smerită nu e o osândire a noastră din partea conştiinţei, ci cu- 
noştinţa harului lui Dumnezeu şi a compătimirii Lui. 


112. Ceea ce e casa văzută pentru aerul obişnuit, aceea este mintea rațională pentru 
harul dumnezeiesc. Cu cât scoţi mai mult materia afară, cu atât mai mult năvăleşte 
acela înăuntru; şi cu cât o mâni pe aceasta mai mult înăuntru, cu atât mai mult se 
retrage acela. 


113. Materia casei sunt vasele şi mâncărurile; iar materia minţii, slava deşartă şi 
plăcerea. 


114. Nădejdea în Dumnezeu face inima largă; iar grija trupească o îngustează. 
115. Harul Duhului e unul şi neschimbat; dar lucrează care precum voieşte. 


116. Precum ploaia, curgând în pământ, dă plantelor calitatea lor proprie, celor 
dulci dulceaţa şi celor acre acreala, harul, intrând în inimile credincioşilor, le 
dăruieşte lucrările care se potrivesc ca diferitele virtuţi. 


117. Celui ce flămânzeşte pentru Hristos, harul i se face hrană; celui ce 
însetează, băutură prea dulce; celui ce tremură de frig, haină; celui ostenit, 
odihnă; celui ce se roagă, deplină încredințare; celui ce plânge, mângâiere. 


118. Deci când auzi Scriptura spunând, despre Duhul Sfânt că s-a coborât peste 
fiecare dintre apostoli, sau că a năvălit asupra unui prooroc, sau că lucrează, sau se 
întristează, sau se stinge, sau se mânie; şi iarăşi că unii au pârga Duhului, alții sunt 
plini de Duh Sfânt, să nu cugeţi la vreo tăiere, sau la vreo prefacere sau la vreo 
schimbare a Duhului, ci crede, după cum am spus mai înainte, că el e neschimbat şi 
atotputernic. De aceea, el rămâne în lucrări ceea ce este, dar în acelaşi timp sal- 
vează în fiecare, în chip dumnezeiesc, ceea ce trebuie salvat. Căci el se revarsă 
peste cei botezați în chip desăvârşit, asemenea soarelui, dar fiecare dintre noi se 
luminează în măsura în care, urându-şi patimile care-l întunecă, le smulge din 
sine; precum de asemenea se întunecă în măsura în care, iubindu-le, cugetă la ele. 


119. Cel ce urăşte patimile smulge pricinile lor. lar cel ce se supune pricinilor e 
războit de patimi, chiar dacă nu vrea. 


120. Când suntem stăpâniţi de gânduri rele, să ne învinovăţim pe noi înşine, şi nu 
păcatul strămoşesc (Ps. 62,10). 


121. Rădăcinile gândurilor sunt păcatele văzute, pe care le săvârşim cu mâinile, cu 
picioarele şi cu gura. 


122. Nu poate sta de vorbă cu patimă în minte, cel ce nu iubeşte pricinile ei. 


123. Căci cine stă la târguială cu slava deşartă, dacă dispreţuieşte ruşinea? Sau cine 
se tulbură pentru ocară, dacă iubeşte umilinţa? Cine primeşte plăcerea trupească, 


având inimă zdrobită şi smerită? Sau cine se îngrijeşte şi se luptă pentru cele 
vremelnice, dacă crede în Hristos? 


124. Cel care, disprețuit fiind de cineva, nu se gâlceveşte cu cel ce-l disprețuiește, 
nici cu cuvântul, nici cu gândul, a dobândit cunoştinţa adevărată şi arată credinţă 
tare Stăpânului. 


125. Mincinoşi sunt fiii oamenilor, care stau în cumpănă de-a face nedreptate. Dar 
Dumnezeu păstrează pe seama fiecăruia ceea ce este drept. 


126. Dacă nici cel ce nedreptăţeşte nu ajunge la vreun prisos, nici cel nedreptăţit nu 
e lipsit de ceva, omul trece ca o umbră, şi deci în deşert se tulbură. (Ps.39, 7) 


127. Când vezi pe cineva îndurerat de multe ocări, cunoaşte că, după ce s-a umplut 
de gânduri de ale slavei deşarte, seceră acum cu scârbă spicele seminţelor din ini- 
mă. 


128. Cel ce s-a bucurat de plăcerile trupeşti mai mult decât trebuie, va plăti pri- 
sosul cu osteneli însutite. 


129. Mai marele e dator să spună supusului ceea ce e dator să facă; iar dacă nu e 
ascultat, să-i vestească venirea relelor. 


130. Cel ce este nedreptăţit de cineva şi nu cere de la cel ce I-a nedreptăţit ceea ce 
i se datorează, crede, cu privire la partea aceea, lui Hristos, şi va lua însutit în 
veacul acesta şi va moşteni viața veşnică. 


131. Aducerea aminte de Dumnezeu face să se nască în inimă osteneala şi durerea 
pentru cinstirea lui; şi tot cel ce uită de Dumnezeu caută plăcerea şi fuge de durere. 


132. Nu zice că cel izbăvit de patimi nu mai poate avea necazuri. Căci chiar dacă 
nu pentru el, e dator totuşi să aibă necazuri pentru aproapele. 


133. Când vrăjmaşul are în stăpânire multe zapisuri de ale păcatelor uitate, îl sileşte 
pe datornic să le săvârşească şi prin aducerea aminte, folosindu-se cu viclean 
meşteşug de legea păcatului. 


134. Dacă vrei să-ţi aminteşti neîncetat de Dumnezeu, nu respinge necazurile ca 
nedrepte, ci rabdă-le ca pe unele ce vin după dreptate. Căci răbdarea lor trezeşte şi 


înviorează amintirea prin fiecare întâmplare. lar respingerea lor micşorează durerea 
şi osteneala spirituală a inimii şi prin aceasta produce uitarea. 


135. Dacă vrei ca Domnul să-ţi acopere păcatele, să nu-ţi arăţi oamenilor virtuțile. 
Căci ceea ce facem noi cu acestea, aceea face Dumnezeu cu acelea. 


136. Ascunzându-ţi virtutea, nu te mândri, ca şi când ai împlini dreptatea. Căci 
dreptatea nu stă numai în a ascunde cele frumoase, ci şi în a nu gândi nimic din 
cele oprite. 


137. Nu te bucura când faci bine cuiva, ci când rabzi duşmănia care urmează, 
fără a pune la inimă răul. Căci precum urmează nopțile zilelor, aşa urmează 
răutăţile binefacerilor. 


138. Slava deşartă, iubirea de argint şi plăcerea nu lasă facerea de bine nepătată, 
dacă nu s-au topit mai înainte prin frica lui Dumnezeu. 


139. In durerile fără voie se ascunde mila lui Dumnezeu, care atrage la pocăință pe 
cel ce le rabdă şi izbăveşte de muncile veşnice. 


140. Unii, împlinind poruncile, gândesc să le pună în cumpănă cu păcatele. Iar alţii 
îşi câştigă bunăvoința lui Dumnezeu prin jertfa Celui ce a murit pentru păcatele 
noastre. E de întrebat care dintre aceştia cugetă drept? 


141. Frica gheenei şi dragostea Împărăției dau puterea de a răbda necazurile. 
Iar aceasta nu vine de la noi înşine, ci de la Cel ce cunoaşte gândurile noastre. 


142. Cel ce crede în cele viitoare se înfrânează de la plăcerile de aici fără a face pe 
învățătorul. Iar cel care nu crede, caută plăcerea şi fuge de durere. 


143. Să nu zici: cum se va deda săracul plăcerii, neavând cele ce o pricinuiesc? 
Căci cineva poate să se dedea plăcerii prin gânduri, în chip şi mai ticălos. 


144. Altceva e cunoştinţa lucrurilor şi altceva cunoaşterea adevărului. Pe cât se 
deosebeşte soarele de lună, pe atât e mai de folos cea de a două decât cea dintâi. 


145. Cunoştinţa lucrurilor creşte în proporție cu împlinirea poruncilor; iar cu- 
noaşterea adevărului, pe măsura nădejdii în Hristos. 


146. De vrei aşadar să te mântuieşti şi să vii la cunoştinţa adevărului, încearcă 
totdeauna să te ridici peste lucrurile ce cad sub simţuri şi să te lipeşti de Dumnezeu 
numai prin nădejde. Căci în felul acesta, privind uneori pe alături fără să vrei, vei 
afla Domnii şi Stăpânii răsboindu-te prin atacurile ce le vor da asupra ta. Dar 
biruindu-le prin rugăciune şi rămânând cu bună nădejde, vei stărui în harul lui 
Dumnezeu, care te izbăveşte de urgia viitoare. 


147. Cine înţelege ceea ce a spus în chip tainic Sfântul Pavel, că lupta noastră e 
împotriva duhurilor răutății (Ef.6, 12), va înţelege şi parabola Domnului, prin care 
a arătat că trebuie să ne rugăm neîncetat şi să nu ne lenevim (Lc.18, 1). 


148. Legea poruncește figurat să lucrăm şase zile, iar a şaptea să ne odihnim. 
Lucrarea sufletului stă în facerea de bine prin bani şi lucruri. lar odihna lui, în a 
vinde toate şi a le da săracilor, după cuvântul Domnului. Şi cel ce ajuns astfel la 
odihnă prin lepădarea de averi, petrece în nădejdea mintală. La această odihnă ne 
îndeamnă şi Pavel să intrăm cu sârguinţă, zicând: "Să ne silim să intrăm la această 
odihnă" (Mt.19,21). 


149. Acestea le-am spus, nu nesocotind cele viitoare, nici hotărând că aici este răs- 
plata obştească, ci fiindcă trebuie să avem întâi harul Duhului Sfânt lucrând în 
inimă şi apoi să intrăm, pe măsura vredniciei noastre, în Împărăţia Cerurilor. 
Aceasta descoperind-o şi Domnul a zis: "Împărăţia Cerurilor este înăuntru vostru! 
(Evr.4,11). Dar a spus-o şi apostolul: "Credinţa e adeverirea celor nădăj- 
duite"(Lc.17,21) şi iarăşi: "Alergaţi aşa ca să o luaţi” (1Cor.13,5) şi iarăşi: "Cer- 
cetaţi-vă pe voi înşivă de sunteţi în credinţă. Sau nu cunoaşteţi că lisus Hristos 
locuieşte în voi? Afară numai dacă nu sunteţi creştini netrebnici”. 


150. Cel ce cunoaşte adevărul nu se împotriveşte necazurilor, care vin asupra lui. 
Căci ştie că-l conduc pe om spre frica de Dumnezeu. 


151. Păcatele de odinioară, pomenite special după chipul lor, vatămă pe cel cu 
bună nădejde. Căci dacă îi apar în cuget însoţite de întristare, îl desfac de nădejde, 
iar dacă 1 se zugrăvesc fără întristare, îşi întipăresc din nou vechea întinăciune. 


152. Când mintea, prin lepădarea de sine, se ţine strâns numai de gândul nădejdu, 
vrăjmaşul, sub motiv de mărturisire, îi zugrăveşte păcatele de mai înainte, ca să 
stârnească din nou patimile uitate prin harul lui Dumnezeu şi, pe nebăgate de 
seamă, să facă pe om nedrept. Căci făcând vrăjmaşul acesta, de va fi omul luminat 
şi urător de patimi, se va întuneca, tulburându-se pentru cele făcute. lar de va fi 


încă înceţoşat şi iubitor de plăceri, va zăbovi desigur în convorbirea pătimaşe cu 
momelile, încât amintirea aceasta nu-i va fi o mărturisire, ci început de păcătuire. 


153. Dacă vrei să aduci lui Dumnezeu mărturisire fără osândă, nu pomeni special, 
după chipul lor, greşelile, ci rabdă cu bărbăţie urmările lor. 


154. Intâmplările dureroase vin asupra noastră pentru păcatele făcute mai-nainte, 
fiecare greşeală aducând după sine ceea ce se leagă de firea ei. 


155. Cel ce cunoaşte şi ştie adevărul, nu se mărturiseşte lui Dumnezeu prin amin- 
tirea celor săvârşite, ci prin răbdarea celor ce vin pe urmă asupra lui. 


156. Când respingi durerea şi ocara, nu făgădui că te vei pocăi prin alte virtuţi. 
Căci slava deşartă şi fuga de dureri obişnuiesc să slujească păcatului chiar şi prin 
cele de-a dreapta (prin virtuţi). 


157. Precum virtuțile obişnuiesc să se nască din dureri şi din ocări, aşa păcatele se 
nasc din plăceri şi laude. 


158. Orice plăcere trupească vine dintr-o lenevire de mai-nainte. lar lenevia se 
naşte din necredinţă. 


159. Cel ce zace sub păcat nu poate birui singur cugetul trupesc. Căci aţâţarea se 
mișcă fără odihnă în mădularele sale. 


160. De suntem pătimaşi, trebuie să ne rugăm şi să ne supunem. Căci de abia cu 
ajutor ne putem război cu obişnuinţele păcatului. 


161. Cel ce-şi loveşte voia cu supunerea şi cu rugăciunea, este luptător cu bun 
meşteşug, vădind lupta mintală pe care o poartă, prin reținerea de la cele supuse 
simţurilor. 


162. Cel ce nu-şi uneşte voia sa cu Dumnezeu se poticneşte în faptele sale şi cade 
în mâinile vrăjmaşilor. 


163. Când vezi doi răi, având dragoste unul faţă de altul, cunoaşte că fiecare ajută 
să se împlinească voia celuilalt. 


164. Cel ce cugetă semeţ şi cel ce iubeşte slava deşartă se însoțesc cu plăcere unul 
cu altul. Căci cel dintâi laudă pe iubitorul de slavă deşartă, care-i cade înainte 
slugarnic; iar celălalt măreşte pe cel cu cuget semeţ, care-l laudă într-una. 


165. Cel ce ascultă cu dragoste de adevăr scoate folos din amândouă părţile: pentru 
cele bune primind mărturie, se face şi mai grabnic la ele; pentru cele rele fiind 
mustrat, e silit să se pocăiască. După sporirea noastră trebuie să ne fie şi viaţa; şi 


= As 


după viaţă suntem datori să înălțăm lui Dumnezeu rugăciunile noastre. 


166. Bine este să ţinem porunca cea mai cuprinzătoare şi să nu ne îngrijim de 
nimic în parte, ca astfel să nu trebuiască nici să ne rugăm pentru ceva aparte, ci să 
cerem numai împărăţia lui Dumnezeu, după cuvântul Domnului (Mt.6,33). lar dacă 
ne îngrijim de fiecare trebuinţă, suntem datori să ne şi rugăm pentru fiecare. Căci 
cel ce face sau se îngrijeşte de ceva fără rugăciune, nu se află pe drumul cel bun 
care duce spre sfârşitul lucrului. Aceasta e ceea ce a spus Domnul: "Fără mine nu 
puteţi face nimic" (lo.15,5). 


167. Cel ce nesocoteşte porunca rugăciunii, cade în neascultări şi mai rele, una 
predându-l alteia, ca legat în lanţuri. 


168. Cel ce primeşte necazurile de acuma, în nădejdea bunătăţilor de mai târziu, a 
aflat cunoştinţa adevărului şi se va izbăvi repede de mânie şi întristare. 


169. Cel ce primeşte reaua pătimire şi necinstea pentru adevăr umblă pe calea 
apostolilor, luând crucea şi încingându-se cu lanţuri. lar cel ce încearcă să aibă 
grijă de inima Sa fără acestea, rătăceşte cu mintea şi cade în ispitele şi cursele 
diavolului. 


170. Nu poate birui cel ce se războieşte nici gândurile rele, fără să biruiască 
pricinile lor, nici pricinile fără gânduri. Căci când răpunem pe una în parte, nu 
peste mult suntem prinşi prin cealaltă de către amândouă. 


171. Cel ce se luptă cu oamenii, de frica relei pătimiri şi a ocărilor, sau va pătimi 
aici necazuri şi mai multe, sau va fi muncit fără milă în veacul viitor. 


172. Cel ce vrea să fie ferit de orice întâmplare rea e dator să-şi încredinţeze toate 
trebile lui Dumnezeu prin rugăciune; apoi mintea lui să se țină strâns de nădejdea 
în EI, iar grija pentru lucrurile supuse simţurilor să o nesocotească cu toată puterea. 


173. Când află diavolul pe un om, prins fără trebuinţă de cele trupeşti, mai întâi îi 
răpeşte trofeele cunoştinţei, pe urmă îi taie nădejdea în Dumnezeu cum i-ar tăia 
capul. 


174. Dacă ocupi vreodată poziția întărită a rugăciunii curate, nu primi în acea 
vreme cunoştinţa lucrurilor, ridicată în faţa ta de vrăjmaşul, ca să nu pierzi ceea ce 
e mai de preţ. Căci mai bine este să-l săgetăm cu săgețile rugăciunii, stând închişi 
în cetățuia noastră, decât să stăm de vorbă cu el, care ne aduce daruri, uneltind să 
ne desfacă de rugăciunea împotriva lui. 


175. Cunoştinţa lucrurilor foloseşte omului în vreme de ispită şi de trândăvie. Dar 
în vreme de rugăciune îl păgubeşte. 


176. Dacă ţi s-a rânduit să înveţi întru Domnul şi nu eşti ascultat, întristează-te cu 
mintea, dar nu te tulbura la arătare. Căci întristându-te nu vei fi osândit cu cel 
neascultător. Dar tulburându-te, vei fi ispitit prin acelaşi lucru. 


177. În vremea tâlcuirii, să nu ascunzi cele ce privesc pe cei de faţă povestindu-le 
lucrurile cuviincioase şi vrednice de laudă mai lămurit, iar pe cele greu de auzit, 
mai acoperit. 


178. Celui ce nu se află în ascultarea ta să nu-i aduci greşeala în față. Căci aceasta 
tine mai mult de stăpânire, decât de sfătuire. 


179. Cele spuse la plural se fac tuturor de folos, arătând fiecăruia în conştiinţă cele 
ale sale. 


180. Cel ce vorbeşte drept e dator şi el să fie plin de mulţumire, ca unul ce primeşte 
cuvintele de la Dumnezeu. Căci adevărul nu este al celui ce grăieşte, ci al lui 
Dumnezeu, care i-l dăruieşte. 


181. Nu te gâlcevi cu cei care nu ţi-au făcut mărturisire de supunere, când se 
împotrivesc adevărului, ca să nu-ţi stârneşti ura, cum zice Scriptura. 


182. Acela care cedează ucenicului când se împotriveşte unde nu trebuie, îl rătă- 
ceşte în privinţa acelui lucru şi-l pregăteşte să nesocotească rânduielile supunerii. 


183. Cel ce sfătuieşte sau mustră întru frica lui Dumnezeu pe acela care păcă- 
tuieşte, îşi câştigă sie-şi virtutea opusă greşelii. lar cel ce ţine minte răul şi 
osândeşte cu răutate cade în aceeaşi patimă, după legea duhovnicească. 


184. Cel ce a învăţat bine legea se teme de legiuitor; iar temându-se de EI, se 
fereşte de tot răul. 


185. Nu vorbi cu două limbi, într-un fel arătându-te cu cuvântul, şi într-alt fel 
aflându-te cu conştiinţă. Căci pe unul ca acesta Scriptura îl pune sub osândă (Sir. 
28,15). 


186. Adeseori cel ce spune adevărul e urât de cei fără de minte, după apostol 
(10.8,40). Iar cel făţarnic este iubit. Dar nici una dintre aceste răsplăți nu ţine multă 
vreme. Căci domnul va răsplăti fiecăruia, la vremea sa, ceea ce trebuie. 


187. Cel ce voieşte să înlăture relele viitoare e dator să poarte cu plăcere pe Cele de 
acuma. Căci astfel împăcându-se înţelepţeşte cu lucrurile, va ocoli prin dureri mici, 
pedepse mari. 


188. Împrejmuieste-ţi cuvântul cu întărituri dinspre partea laudei de sine şi cugetul 
dinspre partea înaltei păreri despre tine, ca nu cumva cedând să faci cele 
dimpotrivă. Căci ele nu se săvârşeşte numai de către om, ci şi de către Dumnezeu, 
atotvăzătorul. 


189. Atotvăzătorul Dumnezeu precum dă răsplătiri faptelor noastre, aşa şi cuge- 
telor şi gândurilor noastre de bună voie. 


190. Gândurile fără de voie răsar din păcatul de mai înainte; iar cele cu voia, din 
voinţa liberă. De aceea, cele din urmă, Sunt pricinile celor dintâi. 


191. Gândurile rele neintenţionate le urmează întristarea. De aceea şi dispar 
degrabă. Iar celor intenționate le urmează bucurie. De aceea cu anevoie ne izbăvim 
de ele, 


192. Iubitorul de plăcere se întristează de dojeniri şi de strâmtorări; iar iubitorul de 
Dumnezeu, de laude şi de prisosiţi. 


193. Cel ce nu cunoaşte judecăţile lui Dumnezeu merge cu mintea pe un drum 
înconjurat de amândouă părțile de prăpăstii şi uşor e răsturnat de orice vânt. Când e 
lăudat, se umflă de mândrie; când e dojenit, se oţăreşte; când îi merge bine, îşi 
pierde cuviinţa; când ajunge în suferinţe, se tânguieşte; înţelege ceva caută numai- 
decât să arate; când nu înţelege, face că înţelege; dacă e bogat, se îngâmfă; dacă e 
sărac, se face că nu e; când se satură, e plin de îndrăzneală; când posteşte, se umple 


de slavă deşartă; cu cei ce-l mustră, se ia la ceartă; iar cei ce-l iartă, îi socoteşte 
proşti. 


194. Dacă, prin urmare, cineva n-a dobândit, prin harul lui Hristos, cunoştinţa 
adevărului şi frica de Dumnezeu, se răneşte cumplit nu numai de patimi, ci şi de 
alte întâmplări. 


195. Când vrei să descurci un lucru încurcat, caută în privinţa lui ce place lui 
Dumnezeu, şi vei afla dezlegarea folositoare. 


196. Când Dumnezeu binevoieşte să se facă un lucru, toată zidirea ajută să se 
împlinească. Dar când EI nu binevoieşte, se împotriveşte şi zidirea. 


197. Cel ce se împotriveşte necazurilor, se războieşte fără să ştie cu porunca lui 
Dumnezeu. lar cel ce le primeşte întru cunoştinţa adevărată, acela rabdă pe 
Domnul, cum zice Scriptura. 


198. După ce a venit încercarea, nu întreba de ce, sau prin cine a venit, ci cum să o 
porți cu mulţumire, fără întristare şi fără pomenirea răului. 


199. Răul de la altul nu ne sporeşte păcatul, dacă nu îl primim cu gânduri rele. 


200. Dacă nu e uşor să afli pe cineva să placă lui Dumnezeu fără să fie încercat, 
trebuie să mulțumim lui Dumnezeu pentru toată întâmplarea. 


201. Dacă Petru n-ar fi rămas fără izbândă în pescuitul de noapte (Lc.5,5), nu ar fi 
izbândit în cel de zi. Şi dacă Pavel nu şi-ar fi pierdut vederea ochilor (Fapte 9,8), 
nu ar fi câştigat-o pe cea a minţii. lar dacă Ştefan nu ar fi fost batjocorit ca hulitor, 
nu ar fi văzut pe Dumnezeu, când i s-au deschis cerurile (Fapte 7,55). 


202. Precum lucrarea după Dumnezeu e virtute, aşa necazul împotriva aşteptării se 
numeşte încercare. 


203. Dumnezeu a încercat pe Avraam, adică i-a adus necaz cu folos, nu ca să afle 
cum este, căci Cel ce cunoaşte toate înainte de naşterea lor îl cunoştea şi pe el, ci ca 
să-i dea prilejuri pentru o credinţă desăvârşită. 


204. Tot necazul vădeşte aplecarea voinţei, dându-i acesteia prilej să încline fie 
la dreapta, fie la stânga. De aceea necazul ce se întâmplă să vină se numeşte 
încercare, dând celui ce se împărtăşeşte de el cunoştinţa voilor sale ascunse. 


205. Frica de Dumnezeu ne sileşte să luptăm cu iscatul. Dar luptând noi, însuşi 
harul lui Dumnezeu îl surpă. 


206. Înţelepciunea nu stă numai în a cunoaşte adevărul înălţimea naturală, ci şi în a 
răbda răutatea celor ce ne fac nedreptate, ca pe a noastră proprie. Căci cei ce rămân 
la cea dintâi se umflă de mândrie; iar cei ce au ajuns la a doua au dobândit 
smerenie în cugetare. 


207. De vrei să nu fu muncit de gânduri rele, primeşte silirea sufletului şi necazul 
trupului. lar aceasta nu numai în parte, ci în toată vremea şi locul şi lucrul. 


208. Cel ce se lasă povăţuit de bună voie prin necazuri, va fi stăpânit de gândurile 
fără de voie. lar cel ce nu primeşte pe cele dintâi, va deveni, chiar dacă nu vrea, 
robul de al doilea. 


209. Dacă eşti nedreptăţit şi ţi se înăspreşte inima, nu întrista, căci cu bun rost a 
fost pus în mişcare ceea ce ţi s-a întâmplat. Ci bucurându-te, alungă gândurile 
care răsar, ştiind că, biruindu-le de la primul atac, va fi biruit împreună cu ele şi 
după ce a fost pus în mişcare; dar dacă gândurile continuă să se mişte, şi răul 
sporeşte. 


210. Fără zdrobirea inimii, e cu neputinţă să ne izbăvim cu totul de păcat. lar inima 
se zdrobeşte prin înfrânarea de la trei lucruri: de la somn, de la hrană şi de la 
lenevirea trupească. Căci prisosinţa acestora sădeşte iubirea de plăcere; iar iubirea 
de plăcere primeşte gândurile rele. Pe de altă parte, ea se împotriveşte atât rugă- 
ciunii, cât şi slujirii cuvenite. 


211. Dacă ai fost rânduit să porunceşti fraților, păzeşte rânduiala ta şi să nu treci 
sub tăcere cele cuvenite de frica celor ce se împotrivesc. Când vor asculta, vei avea 
plată pentru virtutea lor, când nu vor asculta, desigur îi vei ierta şi vei lua de 
asemenea iertare de la Cel ce a zis: "lertaţi şi se va ierta vouă”. 


212. Toată încercarea se aseamănă cu un târg. Cel ce ştie să facă negustorie, 
câştigă mult; iar cel ce nu ştie, suferă pagubă. 


213. Pe cel ce nu ascultă de un cuvânt nu-l sili cu cearta; ci câştigul, pe care el l-a 
lepădat, adunăţi-l ţie. Căci hotărârea de a nu pune răul la inimă îţi va folosi mai 
mult decât îndreptarea lui. 


214. Când vătămarea ce izvorăşte de la unul se întinde la mulţi, nu trebuie să ai 
îndelungă răbdare, nici să cauţi folosul tău, ci al celor mulţi, ca să se mântuiască. 
Căci e mai folositoare virtutea multora, decât cea a unuia. 


215. De va cădea cineva în orice fel de păcat şi nu se va întrista pe măsura greşelii, 
cu uşurinţă va cădea iarăşi în aceeaşi cursă. 


216. Precum leoaica nu se apropie cu prietenie de junincă, la fel neruşinarea nu 
primeşte de bunăvoie întristarea după Dumnezeu. 


217. Precum oaia nu se împreună cu lupul, pentru naşterea de pui, aşa nici durerea 
inimii cu neruşinarea, pentru zămislirea virtuților. 


218. Nimenea nu poate avea durere şi întristare după Dumnezeu, de nu va iubi 
mai-nainte pricinile lor. 


219. Frica de Dumnezeu şi mustrarea primesc între ele întristarea. lar înfrânarea şi 
privegherea se însoțesc cu durerea. 


220. Cel ce nu se lasă povăţuit de poruncile şi de îndemnurile Scripturii, va fi 
mânat înainte de biciul calului şi de boldul asinului. lar de se va împotrivi şi 
acestora, 1 se vor strânge fălcile în zăbale şi frâu. 


221. Cel biruit cu uşurinţă de cele mici e robit neapărat de cele mari. Iar cel ce le 
dispreţuieşte pe acelea, le va sta împotrivă şi celor mari, întru Domnul. 


222. Nu încerca să foloseşti prin mustrări pe cel ce se laudă cu virtuțile, fiindcă 
acela nu poate fi şi iubitor de fală şi iubitor de adevăr. 


223. Tot cuvântul lui Hristos descopere milă şi dreptatea şi înţelepciunea lui 
Dumnezeu, şi toarnă prin auz puterea lor în cei ce ascultă cu plăcere. Dar cei 
nemilostivi şi nedrepţi, ascultând fără plăcere, nu au putut cunoaşte înţelepciunea 
lui Dumnezeu, ba L-au şi răstignit pe Cel ce o grăia. Deci să băgăm şi noi de seamă 
de ascultăm cu plăcere de EI. Căci chiar EI a zis: "Cel ce mă iubeşte pe Mine va 
păzi poruncile Mele şi va fi iubit de Tatăl Meu şi Eu îl voi iubi pe şi Mă voi arăta 
lu1"(10.14,21). Vezi cum a ascuns arătarea Sa în porunci? Dar dintre toate porun- 
cile, cea mai cuprinzătoare este dragostea către Dumnezeu şi către aproapele. Iar 
aceasta ia fiinţă din înfrânarea de la cele materiale şi din liniştirea gândurilor. 


224. Domnul, ştiind aceasta, ne porunceşte zicând: "Să nu vă îngrijiţi de ziua de 
mâine" (Mt.6,37). Şi cu dreptate. Pentru că cel ce nu s-a izbăvit de cele materiale şi 
de grija lor, cum se va izbăvi de gândurile rele? Iar cel învăluit de gânduri, cum va 
vedea păcatul, care este acoperit de ele? Căci păcatul e un întuneric şi o ceaţă a 
sufletului, ce se lasă din gânduri, din cuvinte şi din fapte rele. Şi păcatul se naşte 
aşa că diavolul ispiteşte pe om printr-o momeală care nu-l forțează şi îi arată 
începutul păcatului, iar omul intră în vorbă cu el din pricina iubirii de plăcere şi a 
slavei deşarte. Căci deşi prin judecată nu voieşte, dar cu lucrarea se îndulceşte şi îl 
primeşte. lar cel ce nu-şi vede acest păcat cuprinzător, cum se va ruga pentru el ca 
să se curăţească? Şi cel ce nu s-a curăţit, cum va afla locul fiinţei curate? lar de nu- 
1 va afla, cum va vedea casa cea mai dinlăuntru a lui Hristos, dacă suntem casa lui 
Dumnezeu, după cuvântul prorocesc, evanghelicesc şi apostolesc? 


225. Trebuie, aşadar, ca urmare a celor spuse mai-nainte, să căutăm casa aceasta şi 
să stăruim a bate la uşa ei prin rugăciune, ca, fie acum, fie în ceasul morţii, să ne 
deschidă Stăpânul şi să nu ne spună ca unora, care n-am avut grijă: "Nu vă ştiu pe 
voi de unde sunteţi" (Lc.13,25). Ba suntem datori nu numai să cerem şi să luăm, ci 
să şi păstrăm ceea ce ni s-a dat. Căci sunt unii care şi după ce au primit, au pierdut. 
De aceea, poate, cunoştinţa simplă, sau chiar şi o experiență întâmplătoare a 
lucrurilor spuse mai-nainte a au şi cei mai tineri şi mai târzii la învăţătură. Dar 
trăirea stăruitoare, cu răbdare, n-o au decât cei evlavioşi şi mult încercaţi dintre 
bătrâni, care, pierzând-o adeseori din neatenţie, au căutat-o iarăşi cu osteneli de 
bună voie şi au aflat-o. Să nu încetăm să facem şi noi la fel, până când o vom 
dobândi într-o astfel de măsură, încât să nu o mai putem pierde, întocmai ca aceia. 


226. Aceste puţine învățături ale legii duhovniceşti le-am cunoscut din cele multe. 
Asupra lor stăruie neîncetat şi marele psalmist, vrând să le înveţe şi să le 
împlinească cei ce cântă neîntrerupt în Domnul lisus: Lui 1 se cuvine slava, 
stăpânirea şi închinarea, acum şi în veci. Amin. 


A aceluiaşi, răspuns acelora care se îndoiesc despre Dumnezeiescul Botez 
(În P.G. 65, 986A4-—1027C.) 


Unii socotesc Sfântul botez desăvârşit, întemeindu-se pe Scriptură, care zice: 
„Scoală-te, primeşte botezul şi spală-te de păcatele tale“ (Fapte XXII, 16) sau: 
„Spălaţi-vă şi fiți curaţi“ (Isaia I, 15), sau: „Dar v-aţi spălat, dar v-aţi curățit“ (1 
Cor. VI, 11), precum şi alte multe de felul acesta. Alţii însă susţin că păcatul cel 
vechi se desfiinţează abia prin nevoinţe, aducând şi ei mărturia Scripturii, care 
zice: „Să ne curăţim pe noi înşine de toată întinăciunea trupului şi a duhului“ (2 
Cor. VII, 1). Ba aceştia susţin că chiar şi lucrarea însăşi a păcatului se află în ei 
după botez. Ce vom zice noi la acestea sau cui vom crede? 


Răspuns: Trebuie să credem propovedaniei apostolilor şi să rămânem pe lângă 
mărturisirile lor, şi să nu ispitim puterea lui Dumnezeu prin socotințe omeneşti. De 
asemenea, să nu primim iarăşi de bunăvoie jugul robiei, ci să ţinem strâns la 
libertatea noastră prin împlinirea poruncilor. Căci pe măsura împlinirii lor aflăm tot 
adevărul, precum trebuie să ştim limpede că pe măsura neîmplinirii lor stăm sub 
puterea păcatului. Numai fiindcă am socotit deşartă propovedania, ascultând mai 
mult de curiozitatea noastră decât de cuvântul lui Dumnezeu, s-a făcut deşartă şi 
credinţa noastră, şi ne aflăm încă în păcate. 


Intrebare: Noi nu spunem că propovedania este deşartă, ci căutăm să aflăm ade- 
vărul. 


Răspuns: Dacă ţinem propovedania de adevărată, să împlinim toate poruncile şi 
atunci vom şti de mai suntem stăpâniţi de păcat. Căci Sfântul botez este desăvârşit, 
dar nu desăvârşeşte pe cel ce nu împlineşte poruncile. Drept aceea să nu credem 
socotinţelor omeneşti, ci mai degrabă dumnezeieştii Scripturi, care spune: „Hristos 
a murit pentru păcatele noastre“ (1 Cor. XV, 3) sau: „Ne-am îngropat cu EI prin 
botez“ (Rom.VI, 4), sau: „Cel ce a murit s-a îndreptat de păcat“ (Rom.VI, 3), sau 
„Păcatul nu va mai stăpâni peste noi“ (Rom.VI, 14), de vom împlini poruncile; iar 
de nu le împlinim, suntem necredincioşi şi stăpâniți de păcat. Căci credinţa stă nu 
numai în a ne fi botezat în Hristos, ci şi în a împlini poruncile Lui. Că o dată ce ne- 
am îngropat cu EI prin botez ne-a şi ridicat pe noi, şi ne-a aşezat împreună cu Sine 
în cele cereşti e vădit din Scripturi (Efes. II, 6). Dar nu e mai puţin vădit că ne-a 
dat şi porunci ca, împlinindu-le, să aflăm desăvârşirea pe care ne-a dat-o nouă. 
Iar de nu le vom împlini, ne vom arăta Stăpâniţi de păcat. 


Dacă zicem deci că păcatul se desfiinţează prin fapte, atunci „Hristos a murit în 
deşert“ (Gal. II, 21) şi toate cele spuse sunt mincinoase. Şi dacă aceştia spun că 
botezul nu este desăvârşit, ci dobândesc desăvârşirea prin nevoinţe, deşartă este 
pentru ei şi legea libertăţii, şi toată legiuirea Noului Testament e desființată. Ba 
aceştia Îl fac şi pe Hristos însuşi nedrept odată ce porunceşte celor botezați să 
săvârşească fapte de ale libertăţii, câtă vreme ei sunt robiți de păcat împotriva voii. 
Iar harul lui Dumnezeu nu mai e în acest caz har, ci răsplata nevoinţelor noastre. 
Căci dacă prin fapte (scăpăm de păcat), atunci nu mai putem spune că prin har. lar 
dacă prin har, fapta nu mai e faptă, ci poruncă a Celui ce ne-a eliberat şi faptă a 
libertăţii şi a credinţei. Acestea li le-a spus Sfântul Pavel mai înainte galatenilor, 
potrivit cu iconomia dumnezeiască, sfătuindu-i ca pe unii ce erau la fel de 
necredincioşi ca şi aceştia de acum. 


Dar noi nu avem aceeaşi necredinţă în harul lui Dumnezeu. Să nu fie! Nici nu 
făgăduim credinţa în propovedania apostolică. Ci, chiar dacă suntem ţinuţi sub 
păcat şi după botez, aceasta nu se întâmplă din pricină că botezul ar fi nedesăvârşit, 
ci pentru că nesocotim porunca şi ne alipim de plăceri de bunăvoie, cum ne mustră 
dumnezeiasca Scriptură. Căci omul se întoarce cu voia sa liberă la păcatul său, „ca 
un câine care vine la vărsătura sa“ (2 Petru II, 20-22). Pentru că nici botezul, nici 
Dumnezeu, nici satana nu sileşte voia omului. 


Oare n-au auzit aceştia că poruncile lui Hristos, cele date după botez, sunt o lege a 
libertăţii? Căci zice Scriptura: „Aşa să lucraţi şi aşa să grăiţi, ca unii ce veţi avea să 
fiți judecaţi prin legea libertăţii“ (Iacov II, 12). Şi iarăşi zice Sfântul Petru: 
„Adăugaţi la credinţa voastră virtutea“ (2 Petru I, 5). lar după ce spune cele 
următoare, adaugă zicând: „Cel care nu are acestea e orb, cu vederea micşorată, 
uitând de curățirea păcatelor lui de demult“ (2 Petru I, 9). Aţi putut înţelege din 
cele spuse că e vorba de curățirea întâmplată în chip tainic prin botez, dar care e 
aflată efectiv (£vepyog) prin porunci. 


Dacă însă botezându-ne nu ne-am eliberat de păcatul strămoşesc, e vădit că nu 
putem săvârşi nici faptele libertăţii. lar dacă putem să le săvârşim pe acestea, arătat 
este că tainic ne-am eliberat de robia păcatului, precum este scris: „Legea Duhului 
vieţii m-a slobozit pe mine de legea păcatului şi a morţii“ (Rom. VIII, 2), dar 
nesocotind poruncile Celui ce ne-a curățit pe noi, suntem purtaţi de păcat. 

Drept aceea, sau arată-mi tu mie că cei botezați nu pot împlini poruncile libertăţii, 
şi atunci botezul nu e desăvârşit sau arătând noi că aceştia au primit o astfel de 
putere, să mărturisească toți că au fost eliberaţi prin harul lui Hristos, dar s-au 
predat pe ei înşişi în robia păcatelor prin faptul că n-au împlinit toate poruncile, şi 
de aceea iarăşi s-au supus lor. 


Și dovada s-o ia chiar din mărturia adusă de ei: „Să ne curăţim pe noi înşine, 
fraților, de toată întinăciunea trupului şi a duhului“ (2 Cor. VII, 1). Căci cel robit 
păcatului cum se poate curăţi însuşi pe sine de toată întinăciunea trupului şi a 
duhului, odată ce nu are libertatea şi puterea trebuincioasă, ci e ţinut sub păcat? lar 
dacă ai stăpânire peste patimi, poţi cunoaşte că nu eşti ţinut sub ele prin puterea lor, 
ci din pricina voinţei tale. Deci toate câte ni le spune dumnezeiasca Scriptură 
despre curăţire, ni le spune ca unor oameni liberi şi ca unor oameni liberi ne dă 
îndemnul să nu rămânem în asemenea gânduri, ci Să iubim libertatea, având 
puterea să înclinăm spre ceea ce vrem, fie bine, fie rău. 


Intrebare: Dacă ne-am eliberat la botez, de ce nu vedem aerul libertăţii, cum îl 
văd cei ce se nevoiesc? 


Răspuns: Vederea noastră este întunecată de plăcerile cu voia şi de nesocotirea 
poruncilor pe care aceia le-au împlinit. Căci am spus mai înainte că omul se 
eliberează prin darul lui Hristos, dar voia sa stăruie pe lângă ceea ce iubeşte, chiar 
după ce s-a botezat, din pricina libertăţii sale. 


Când lisus zice: „Cei ce se silesc răpesc Împărăţia cerurilor“ (Matei XI, 12), 
vorbeşte despre voia noastră, vrând ca fiecare din noi să se silească potrivit cu bo- 
tezul, ca să nu se abată spre rău, ci să stăruiască în bine. Desigur, precum omul 
pătimea de silă sub robia stăpânilor (rele), Dumnezeu putea să ne slobozească şi să 
ne facă neschimbători tot cu sila. Dar n-a făcut aşa, ci prin botez ne-a scos cu sila 
din robie, desființând păcatul prin cruce, şi ne-a dat poruncile libertăţii, dar a urma 
sau nu poruncilor a lăsat la voia noastră liberă. Drept aceea, împlinind poruncile ne 
arătăm dragostea față de Cel ce ne-a eliberat; iar nepurtând grijă de ele sau 
neîmplinindu-le, ne dovedim împătimiţi de plăceri. 


Dar aceştia se poticnesc chiar în gândurile lor când zic: „Vrem să împlinim 
poruncile, dar nu putem, fiind ţinuţi cu puterea de păcat; de aceea trebuie să ne 
nevoim mai întâi şi să ştergem păcatul ca să putem împlini poruncile libertății“ (1 
Tim. ], 7). Ei nu înţeleg însă ce zic, nici ceea ce vor să dea ca lucru sigur. Căci 
dacă nu ai peste tot libertate şi nu poți împlini poruncile, prin care nevoinţe zici că 
ştergi păcatul? Pentru că nevoinţele celor credincioşi sunt porunci. Tu deci zici: 
„Nu pot împlini poruncile, până nu mă voi curăţi întâi prin nevoinţe“. Dar arată- 
mi atunci nevoinţele de care zici că sunt afară de porunci, şi voi crede părerii 
tale. Dacă îmi arăţi rugăciunea, ea e poruncă; dacă îmi arăţi postul e tot 
poruncă; privegherea, de asemenea, e poruncă; dărnicia, la fel, e poruncă; 
punerea sufletului tot poruncă este; curățirea gândurilor e şi ea poruncă; 
crucea, moartea şi orice altă faptă a virtuţii ai mai numi, toate sunt porunci. De 


aceea, celor ce au primit puterea de a împlini poruncile, Hristos le porunceşte ca 
unor credincioşi să se nevoiască, să nu se întoarcă spre cele dinapoi, nu pentru 
că prin porunci ar avea Să şteargă păcatul, ci ca să nu se mai întoarcă pe ei 
înşişi la cele dinapoi. Deci aceste porunci nu Scot afară păcatul (căci aceasta s-a 
făcut numai prin cruce), ci păzesc condiţiile libertăţii voastre. 


Căci spune-mi mie: Dacă scoţi afară păcatul lui Adam prin fapte, de ce s-a zis că 
„Hristos a murit pentru păcatele noastre, după Scripturi“ (| Cor. XV, 3)? Dar la 
acestea nu au ce răspunde, ci pun doar întrebări care se bat cap în cap, căutând să 
folosească orice pentru socotinţele lor şi neascultând de adevărul Scripturii. 


Deci zic aceştia: „Dacă păcatul se şterge prin botez, de ce lucrează iarăşi în inima 
noastră?“ Dar noi am arătat de multe ori pricina, spunând că nu vreo rămăşiţă a 
păcatului lucrează în noi după botez (căci acesta dă dezlegarea deplină), ci că noi 
înşine ne înfăşurăm cu voia liberă în legăturile care au fost dezlegate prin 
împlinirea poruncilor. Căci gândul care zăboveşte în jurul vreunei plăceri sau 
mânii nu e un semn al păcatului rămas, ci al unei împătimiri hbere. Pentru că avem 
puterea să stingem gândurile şi să surpăm „toată înălţarea care se ridică împotriva 
cunoaşterii lui Dumnezeu“ (2 Cor. X, 5), cum zice Scriptura. Prin urmare, gândul 
rău este, pentru aceia care îl sting în ei, semn al dragostei de Dumnezeu, nu al 
păcatului. Căci nu atacul (mpoofoin) gândului este semn al păcatului, ci 
convorbirea prietenoasă a minţii cu el? Pentru că, dacă nu-l iubim, de ce zăbovim 
cu el? Căci dacă n-am săvârşit fapte rele, este cu neputinţă să lungim vorba cu el în 
inimă, odată ce îl urâm din toată inima. Prin urmare, dacă chiar şi când e urât un 
gând stăpâneşte cu putere mintea (căci nu spun că nu se întâmplă aceasta), acest 
fapt nu este o rămăşiţă din păcatul lui Adam, ci un semn al necredinţei de după 
botez. 


Căci, dacă după Sfântul botez, măcar că putem împlini poruncile nu le împlinim, 
chiar dacă nu vrem suntem ţinuţi sub păcat până ce, împlinind toate poruncile, vom 
ruga pe Dumnezeu prin pocăință să şteargă păcatul necredinţei noastre. Pentru că 
două sunt pricinile lucrării păcatului în noi şi amândouă sunt de la noi: una 
lucrează pe măsura neîmplinirii poruncilor, iar cealaltă ne stăpâneşte cu putere din 
cauza faptelor noastre rele de după botez. Şi numai Dumnezeu înlătură această 
lucrare, dacă îl rugăm prin milostenie, prin rugăciune şi prin răbdarea necazurilor 
ce vin asupra noastră. Dar şi pe acestea ni le dăruieşte, în chip ascuns, tot harul dat 
nouă prin botez. 


Întrebare: Atunci nu cumva a păcătuit şi Pavel după botez, dacă era stăpânit de 
păcat cu voia lui? Căci zice: „Văd altă lege luptându-se împotriva legii minţii 
mele“ (Rom. VII, 13). 


Răspuns: Aşa strică şi celelalte locuri din Scriptură cei rătăciți de înţelegerea lor 
păcătoasă. Dar ia capitolul acesta de mai sus şi vei afla că Sfântul Pavel nu grăieşte 
despre sine cum era după botez, ci despre iudeii necredincioşi, vrând să-i convingă 
că fără harul lui Hristos dat prin botez e cu neputinţă să fie biruit păcatul. Căci 
zicând: „Om nenorocit ce sunt! Cine mă va izbăvi de trupul morţii acesteia?“ 
(Rom. VII, 24), adaugă: „Mulţumesc lui Dumnezeu prin lisus Hristos, Domnul 
nostru (Rom. VIII, 25), că legea Duhului vieţii m-a slobozit pe mine de legea 
păcatului şi a morţii“ (Rom. VIII, 2). De aceea zice: „Legea este duhovnicească, iar 
eu sunt trupesc, vândut sub păcat“ (Rom. VII, 14). 


De aici urmează că toate ale legii şi ale templului, şi ale jertfelor îşi află împlinirea 
desăvârşită în noi, cei care am primit în chip tainic harul Duhului la botez. Căci a 
spus de noi că suntem templu al Duhului (1 Cor. VI, 19) şi ne îndeamnă să aducem 
jertfe duhovniceşti (1 Petru II, 5) numindu-ne iudei întru ascuns, şi nu la arătare 
(Rom. II, 29) şi tăiere împrejur a inimii în duh, nu în literă. Ba a mai spus că 
cerescul legiuitor Hristos a scris legea duhovnicească prin Duh în cei credincioşi, 
nu în table de piatră, ci în table de carne ale inimii 2 Cor. III, 3). 


Deci precum a spus despre acestea că se află întru ascuns, tot aşa trebuie să le 
înţelegi şi pe toate celelalte, pe care le-a amintit ca chipuri. Dar fiindcă n-am crezut 
încă cu tărie lui Hristos şi nu ne-am socotit pe noi datori faţă de toate poruncile 
Lui, nici nu ne-am lepădat de noi înşine după cuvântul Lui, nu cunoaştem tainele 
mai sus pomenite, pe care le-am primit din clipa botezului. Când însă ne vom 
mustra pentru puţinătatea credinţei noastre şi vom crede în EI cu sinceritate prin 
împlinirea tuturor poruncilor Sale, atunci, câştigând în noi înşine trăirea lucrurilor 
mai sus pomenite, vom mărturisi că într-adevăr Sfântul botez este desăvârşit şi prin 
EI ni s-a dat harul, însă stă ascuns în chip nearătat, aşteptând ascultarea noastră şi 
împlinirea poruncilor pentru care am primit putere prin el. 


De aceea, câţi însă n-am împlinit poruncile libertăţii, încă n-am ajuns la leru- 
salimul cel liber (căci Ierusalimul de sus este liber şi el e maica noastră (Gal. IV, 
26) (În greceşte „Ierusalim“, ca nume de cetate, e de genul feminin.), care ne 
renaşte prin baia naşterii celei de-a doua), ci suntem încă pe drumul lui Cain şi 
rătăcim, umblând razna. Căci cel ce se ceartă întru neştiință şi se împotriveşte 
adevărului arată că nu merge pe drumul drept, ci s-a abătut de la drum. De aceea 
fericitul Pavel, văzându-ne că suntem zăbavnici în urcuşul spre desăvârşire, zice: 


„Aşa să alergaţi ca să o luaţi“ (1 Cor. IX, 24). lar dacă n-am ajuns încă la cetate, 
când vom vedea templul şi când vom intra în el ca să ne învrednicim să aducem 
jertfă la altar? Dar ce vorbesc despre credinţă, despre templu şi despre altar, când 
n-am lăsat în urmă nici măcar fiarele din trestie (Ps. LXVII, 31), pe care proorocul 
roagă pe Dumnezeu să le certe, ca să nu-i răpească animalele cele dintâi născute, 
care au fost rânduite să fie aduse ca jertfă de iudeul cel din ascuns. Căci în această 
stare ne aflăm dacă, după tine, iudeul din ascuns există, potrivit cu cuvântul lui 
Pavel, dar templul încă n-a fost zidit de Fiul lui David, nici altarul n-a fost încă 
pregătit de EI. Pentru că aceasta o susține fățiş cel ce zice că şterge păcatul lui 
Adam prin nevoinţe, şi nu prin harul lui Dumnezeu. 


Dar harul acesta se află în noi în chip ascuns de la botez, însă nu ni se va face văzut 
decât atunci când, după ce vom fi străbătut bine drumul poruncilor, vom aduce ca 
jertfă Arhiereului Hristos gândurile cele sănătoase ale firii noastre, nu pe cele 
muşcate de fiare. (În cele 153 de capete despre rugăciune (supra, p. 101), în cap. 
126 se spune: „Rugăciune săvârşeşte acela care aduce totdeauna primul gând al său 
ca rod lui Dumnezeu“. Poetul V. Voiculescu zice către Dumnezeu în poezia 
Aşteptare sub cortul pustiei. (Destin, Bucureşti, Cartea Românească, 1933, p. 26): 
„Te-aştept. Pe masa punerii înainte / Aşez gândurile frământate, azimă căznită.“) 
Căci cele mai multe din ele sunt luate de fiare când se abat de la calea poruncilor, 
adică de la răbdarea necazurilor. Sărind din calea cea dreaptă, ele o iau atunci 
razna, învinuind de aceasta mai degrabă pe alții, decât pe stăpânul lor. Abia puţine 
din ele umblă pe calea cea dreaptă şi aceasta fiindcă sunt păzite de rugăciune, 
legate de nădejde şi îmboldite de încercări. Şi numai acestea ajung la cetate şi la 
templu, unde sunt aduse jertfă. (Asemănarea gândurilor cu oile ce pot fi sfâşiate de 
fiare e luată de la Evagrie (vezi scrierea acestuia Capete despre deosebirea 
patimilor şi a gândurilor; supra, p. 61; P. G. 74, 1220C).) 


Cetatea este dreapta socoteală întru Hristos, care e plină de lumină. Când aceasta 
chiverniseşte cu evlavie şi după lege lucrurile, vieţuieşte în pace şi dreptate. Dar 
când greşeşte, se predă duşmanilor spre dărâmare. lar templul este locaşul sfânt al 
sufletului şi al trupului, care e zidit de Dumnezeu. În sfârşit, altarul este masa 
nădejdii aşezată în acest templu. Pe ea se aduce de către minte şi se jertfeşte gândul 
întâi născut al fiecărei întâmplări, ca un animal întâi născut adus ca jertfă de 
ispăşire pentru cel ce-l aduce, dacă îl aduce neîntinat. 

Dar şi acest templu are un loc în partea dinăuntru a catapetesmei. Acolo a intrat 
lisus pentru noi ca Înaintemergător (Evr. VI, 20), locuind de la botez în noi, „afară 
numai dacă nu suntem creştini netrebnici“ (2 Cor. XIII, 5). Acest loc este încăperea 
cea mai dinăuntru, mai ascunsă şi mai sinceră a inimii, încăpere care, dacă nu se 
deschide prin Dumnezeu şi prin nădejdea rațională şi înţelegătoare, nu putem 


cunoaşte în chip sigur pe Cel ce locuieşte în ea şi nu putem şti de-au fost primite 
jertfele de gânduri sau nu. Căci precum la început, în vremea lui Israil, focul 
mistuia jertfele, tot aşa se întâmplă şi acum. Deschizându-se inima credincioasă 
prin nădejdea mai sus pomenită, Arhiereul ceresc primeşte gândurile întâi născute 
ale minţii şi le mistuie în focul dumnezeiesc, de care a spus: „Foc am venit să 
arunc în lume şi cât aş vrea să fie încă de pe acum aprins“! (Luca XII, 49). Iar 
gânduri întâi născute a numit pe cele care nu apar într-a doua cugetare a inimii, ci 
sunt aduse îndată, de la prima aruncare (npooBoin) şi răsărire în inimă, lui Hristos. 
(Un gând odată ivit face să se nască după el şi în legătură cu el un altul. Sau, cu 
alte cuvinte, se dezvoltă în altul. Deci nu trebuie să aşteptăm un gând să se 
dezvolte în altul sau să apară după el dintr-o prelungire a cugetării, ci îndată să-l 
aducem lui Dumnezeu, adică să ne îndreptăm cugetul la Dumnezeu ca să punem 
acest gând în legătură cu EI sau să-l avem pe Dumnezeu ca însoțitor în dezvoltarea 
mai departe a primului gând. Căci prezenţa lui Dumnezeu în cugetul nostru va opri 
dezvoltarea gândului ivit pe o pantă primejdioasă. Desigur, aici e vorba de un gând 
bun. Căci gândul rău trebuie nimicit îndată, tot prin îndreptarea cugetului spre 
Dumnezeu. Păzirea aceasta a gândurilor de la prima lor apariţie, pentru a fi aduse 
lui Dumnezeu când sunt bune sau pentru a fi alungate când sunt rele, trebuie să 
formeze, împreună cu purtarea necazurilor şi cu rugăciunea neîntreruptă, slujba 
lăuntrică necontenită a omului evlavios, adică pocăinţa de toată viaţa. De observat 
că gândurile pot fi ținute curate numai când strădania aceasta e împreunată cu 
purtarea necazurilor. Acestea nu stau numai într-o alăturare întâmplătoare, ci într-o 
legătură necesară.) 


Căci cele ce 1 se aduc din vălmăşagul cugetări le-a numit Scriptura şchioape, oarbe 
şi pocite, şi de aceea ele nu sunt primite ca zeciuieli de către Arhiereul ceresc şi 
Stăpânul Hristos. 


Că după botez noi suntem pricina oricărui gând rău s-a dovedit cu mărturii din 
Scriptură. Dar dacă e trebuinţă să se dovedească aceasta şi prin înlănţuirea firească 
a cugetării, vom spune: O, omule, care zici că şi după botez eşti împins la lucru 
fără vină de către păcatul lui Adam şi făgăduieşti să îl înlături pe acesta prin 
nevoinţe, află că te împotriveşti chiar cuvintelor tale şi chiar în ele te poticneşti. 
Căci dacă zici că gândurile rele sunt păcatul lui Adam, învaţă de la Pavel că, odată 
ce te-ai îmbrăcat în Hristos prin botez (Gal. III, 27), ai putere şi arme să le surpi. 
„lar armele ostăşiei noastre nu sunt trupeşti, ci puternice înaintea lui Dumnezeu, ca 
să dărâme întăriturile; noi surpăm gândurile minţii şi orice înălţare care se ridică 
împotriva cunoaşterii lui Dumnezeu“ (2 Cor. X, 4-5). Dar dacă având putere 
împotriva lor nu le alungi de la primul lor atac, e vădit că iubeşti plăcerea din 


pricina necredinţei şi consimţi cu ele, şi atunci tu eşti pricina acestei lucrări a lor, 
nu Adam. 


Întrebare: Cum poate iubi plăcerea din pricina necredinţei sau cum poate 
consimţi cu gândurile cel ce s-a închis în chilie şi posteşte în fiecare zi, cel ce 
petrece în înfrânare, în sărăcie, în înstrăinare de toate, în rugăciune şi în 
purtarea altor supărări (necazuri) de felul acesta? 


Răspuns: Bine ai zis că cel ce face unele ca acestea suportă multe supărări. Căci, 
dacă am împlini fără supărare şi cu bucurie virtuțile mai sus pomenite, nu am iubi 
plăcerea cu mintea. Dar, fiindcă ne lăsăm pătrunşi de supărare, e cu neputinţă ca 
simțind durerea ostenelilor trupeşti să nu stăm de vorbă cu gândurile care răsar ca 
nişte momele (mpoofoiai) şi să nu ne mângâiem cu ele amărăciunea de pe urma 
ostenelilor. Dacă n-am căuta asemenea mângâieri, am dovedi că nu suntem supă- 
raţi de osteneli. lar aceasta ni se întâmplă deoarece nu primim aceste osteneli de 
dorul bunurilor viitoare, ci de frica ispitelor ce vin în viaţa de aici asupra noastră. 


Din pricina aceasta socotim în chip greşit că numai fapta rea este păcatul nostru, pe 
când gândul dinainte de ea zicem că e o lucrare străină. Dar e cu neputinţă să 
alunge lucrarea gândului aceia care socotesc că nu e a lor, ci că e străină. Există, 
desigur, şi fără consimțământul nostru (5iya ovvâvaouoi) câte un gând neplăcut şi 
urât care, pătrunzând pe furiş, răpeşte cu sila mintea la sine. Totuşi să ştii sigur că 
şi aceasta îşi are pricinile în noi. Căci sau ne-am predat după botez vreunui gând 
rău, ajungând până la faptă, şi de aceea ne-am făcut vinovaţi chiar fără să ni se 
pară, sau ţinem în noi de bunăvoie niscai seminţe ale răutăţii şi de aceea se 
întăreşte cel rău. ŞI acela, stăpânindu-ne prin seminţe, nu pleacă până ce nu le 
aruncăm pe acestea. lar dacă ne stăpâneşte prin fapta noastră rea, va fi fugărit de- 
abia atunci când vom aduce lui Dumnezeu osteneli vrednice de El. De aceea eu 
nici acest păcat nu-l numesc păcat al lui Adam, ci mai degrabă al celui ce a făcut 
răul şi are seminţele. Chiar dacă în amândouă aceste cazuri pricina este un gând 
care a pătruns ca un hoţ (căci amândurora le premerg gândurile), eu îţi voi spune că 
pricina adevărată este cel ce avea putere să-l facă curat de la prima răsărire (Ex 
npoopoinc) şi nu l-a curăţit, ci a stat de vorbă cu el până a ajuns la faptă. lar dacă 
nu l-a putut răpune înainte de-a ajunge la faptă, din pricina slăbiciunii minţii, cum 
poate făgădui să-l izgonească după săvârşirea faptei? 

Dacă totuşi poţi face aceasta după faptă, trebuie să înţelegi că şi înainte de faptă îţi 
ajuta Dumnezeu dacă voiai. Şi când vezi că ţi-a venit ajutorul prin inimă, înţelege 
că nu ţi-a venit harul de afară printr-o mutare din altă parte, ci că harul dat ţie prin 
botez, în chip ascuns, a lucrat acum aşa de tare, încât ai urât gândul şi l-ai alungat. 


De aceea Hristos, slobozindu-ne de orice silă, n-a împiedicat aruncarea (npoofoin) 
gândurilor în inimă. Aceasta, pentru ca unele din ele, fiind urâte de noi, îndată să 
fie şterse, altele, fiind iubite, în măsura în care sunt iubite să şi rămână; şi astfel să 
se arate şi harul lui Dumnezeu, şi voia omului, ce anume iubeşte: ostenelile din 
pricina harului sau gândurile din pricina plăcerii. 


Și să nu ne mirăm că nu suntem luaţi în stăpânire cu sila numai de cele pe care le 
iubim, deoarece este între ele o înrudire păcătoasă, cum este şi între gândurile care 
sunt aruncate în noi (mpoofoiai) şi între pofte, ca şi între diferitele noastre pofte 
între ele, astfel încât fiecare poftă predă gândul care a aprins-o pe ea, după ce a 
zăbovit mai mult, poftei apropiate sau acel gând este atras de pofta a doua fără să 
vrem, împins fiind cu sila şi de obişnuinţa cu cea dintâi. 


Căci cine, plin fiind de slavă deşartă, va putea fugi de mândrie? Sau, desfătându-se 
cu hrană îmbelşugată, nu va fi luat în stăpânire de curvie? Sau cine, dându-se pradă 
zgârceniei, nu va fi înăbuşit de lipsa de milă? Şi cum cei lipsiţi de toate acestea nu 
se vor întărâta fără voie şi nu vor împroşca cu furie? De aceea trebuie să înţelegem 
că din pricina noastră suntem luaţi în stăpânire de păcat, dar după Duhul suntem 
sloboziţi de robia cu sila. „Căci legea Duhului vieţii, zice, m-a slobozit pe mine de 
legea păcatului şi a morții“ (Rom. VIII, 2). Deci atârnă de noi, care am auzit şi am 
aflat poruncile Duhului, ca să umblăm sau după trup, sau după duh. 


Dar e cu neputinţă să umble după duh cei ce iubesc lauda oamenilor sau odihna 
trupului, precum e cu neputinţă să vieţuiască după trup cei ce preţuiesc cele 
viitoare mai mult decât cele de acum. De aceea noi, care am fost amăgiţi aşa de 
mult, suntem datori să urâm de aici înainte lauda oamenilor şi odihna trupului, prin 
care odrăslesc gândurile rele chiar dacă nu vrem noi; şi să spunem din inimă 
Domnului cuvântul proorocului: „Oare n-am urât, Doamne, pe cei ce te urăsc pe 
Tine, şi nu m-am topit împotriva duşmanilor Tăi? Cu ură desăvârşită i-am urât pe 
CI, şi duşmani mi s-au făcut mie“ (Ps. CXXXVIII, 21-22). 


Și cu adevărat duşmani ai lui Dumnezeu sunt gândurile rele care împiedică să se 
facă voia Lui. În vreme ce Acela „vrea ca toți oamenii să se mântuiască şi să vină 
la cunoştinţa adevărului“ (1 Tim. II, 4), acestea ne amăgesc prin patimi şi ne închid 
calea spre mântuire. Despre ele şi Domnul a spus că nu vin de la Adam, ci pornesc 
din inimă şi de aceea spurcă pe om (Matei XV, 18). Pe de altă parte, e sigur că nu 
sunt din credinţă, ci din slava deşartă. „Căci cum puteţi crede, când primiţi slavă de 
la oameni şi slava cea de la Unul Dumnezeu n-o căutaţi?“ (loan V, 44) 


Deci să urâm slava deşartă şi să credem Lui în privinţa tuturor, împlântând în EI, ca 
în pământ, orice gând al inimii şi al nădejdi fără imagini. Căci făcând aşa, precum 
la începutul credinței venite prin botez Trupul lui Hristos s-a făcut mâncare 
credinciosului, tot aşa acum mintea, devenită tare în credință şi curată prin 
lepădarea gândurilor şi prin nădejdea înţelegătoare, se va face mâncare a lui lisus. 
Pentru că EI a zis: „Mâncarea mea este să fac voia Tatălui meu“ (loan IV, 34). lar 
aceasta este „ca toţi oamenii să se mântuiască şi să vină la cunoştinţa adevărului“, 
după cuvântul lui Pavel. Mâncarea lui lisus este deci adevărul cuprins în credința 
înţelegătoare, împreunată cu nădejdea, credinţă care nu mai e din auz, ci din 
lucrarea Preasfântului Duh, şi despre care spune Scriptura că e adeverirea 
lucrurilor nădăjduite; căci este o credinţă din auz (Rom. X, 17) şi credinţa aceasta 
care e adeverirea lucrurilor nădăjduite (Evr. XI, 1). 


Dar cel nebotezat sau cel iubitor de slavă deşartă nu poate veni la cunoştinţa 
adevărului. Căci întâi se dă botezul în Biserica universală, şi prin botez se dă în 
chip tainic (uvoruc) harul care locuieşte astfel în chip ascuns (KpwnTog). Pe 
urmă, pe măsura împlinirii poruncilor şi a nădejdii înţelegătoare, aceasta se 
descoperă celor ce cred în Domnul, care a zis: „Cel ce crede în mine, precum a 
spus Scriptura, râuri de apă vie vor curge din pântecele lui. lar aceasta a spus-o 
despre Duhul, din care vor avea să ia cei ce cred în EI“ (loan VII, 38—39). De aceea 
noi credem că prin botez am primit slobozenia şi curățirea în chip tainic. Căci luăm 
aminte la cel ce zice: „lar acum v-aţi spălat, acum v-aţi îndreptat, acum v-aţi 
curățit“ (1 Cor. VI, 11). Şi acestea le scrie corintenilor, care încă nu erau curăţiți 
prin lepădarea gândurilor cu ajutorul nădejdii înţelegătoare şi sfințiți prin lucrarea 
din inimă a Duhului, ci erau încă răi şi nedrepţi, şi răpitori, iar aceasta chiar şi faţă 
de fraţi. Dar li le-a scris ca să arate că cei botezați după harul lui Hristos au primit 
în chip tainic curățirea, dar după puţinătatea în credinţă e stăpânit fiecare de pofta 
sa, fund tras şi vrăjit de ea. Căci s-a scris: „Pe urmă pofta zămislind naşte păcat, iar 
păcatul odată săvârşit aduce moarte“ (Iacov 1, 15). Aşadar, păcatul cu gândul vine 
din pofta proprie, iar din el rezultă fapta păcatului, pe care Scriptura a numit-o 
moarte. 


Că harul Duhului este în noi de la botez, învăţându-ne tot adevărul după cuvântul 
Domnului (loan XVI, 13), poţi să cunoşti din Scriptură şi chiar din efectele ce le 
simţim. lată ce zice în Fapte fericitul Petru către mulțime: „Pocăiți-vă. Şi să se 
boteze fiecare dintre voi în numele Domnului nostru lisus Hristos spre iertarea 
păcatelor, şi veţi lua darul Sfântului Duh“ (II, 38). Dar îndată ce careva nu crede e 
luat în stăpânire de păcat. 


lată cum îi ceartă apostolul pe cei doisprezece bărbaţi din Efes care s-au botezat 
fără credinţă. EI i-a întrebat: „Primit-aţi voi Duhul Sfânt crezând? Ei însă i-au 
răspuns: Nici n-am auzit măcar că este Duh Sfânt. Zis-a deci Pavel către ei: Dar cu 
ce botez v-aţi botezat? Iar ei au spus: Cu botezul lui loan. Atunci a grăit Pavel: 
loan a botezat cu botezul pocăinţei, spunând norodului să creadă în Cel ce o să 
vină după el, adică în lisus. Auzind ei aceasta, s-au botezat în numele Domnului 
lisus. Şi punându-și Pavel mâinile peste ei, a venit Duhul Sfânt asupra lor“ (Fapte 
XIX, 2-6). 


Încredinţatu-te-ai acum că chiar de la botez li se dă Duhul Sfânt celor ce cred cu 
tărie, iar celor ce nu cred sau cred rău şi nu sunt botezați nu li se dă? lar că noi 
suntem cei care Îl întristăm ŞI ÎL stingem în noi, aflaţi de la apostolul, care zice: 
„Duhul să nu-l stingeţi, proorociile să nu le scoborâţi“ (1 Tes. V, 20); şi iarăşi: „Nu 
întristați pe Duhul Sfânt în care aţi fost pecetluiţi pentru ziua răscumpărării“ (Efes. 
IV, 30). 


Dar aceste mărturii nu le aducem ca să spunem că tot omul care a fost botezat şi 
a primit harul rămâne după aceea neschimbabil şi nu mai are trebuinţă de 
pocăință. Ci prin ele arătăm că chiar de la botez, după darul lui Hristos, ni s-a 
dăruit harul desăvârşit al lui Dumnezeu spre împlinirea tuturor poruncilor, dar 
că pe urmă tot cel ce l-a primit în chip tainic, dar nu împlineşte poruncile, pe 
măsura neîmplinirii e luat în stăpânire de păcat, care nu e al lui Adam, ci al 
celui care a nesocotit poruncile, întrucât luând puterea lucrării, nu săvârşeşte 
lucrul. Căci neîmplinirea poruncilor vine din necredinţă. lar necredinţa nu este 
un păcat Străin, ci al celui care nu crede, făcându-se pe urmă maică şi 
începătură a oricărui păcat. 


Deci fie că vrem să ne desăvârşim repede, fie încet, suntem datori să credem în 
chip desăvârşit lui Hristos şi să lucrăm toate poruncile lui, odată ce am luat de la EI 
puterea unei astfel de lucrări; dar nu împlinindu-le una câte una şi pe fiecare în 
parte, ci îmbrățişând deodată pe cele singulare şi astfel împlinindu-le pe toate în 
acelaşi timp. Căci sunt porunci mai generale, care cuprind în ele o mulţime din 
celelalte. Prin urmare, n-avem altă datorie decât să purtăm această luptă împotriva 
necredinţei noastre şi să nu nesocotim poruncile cuprinzătoare, prin care ni se 
descoperă în chip limpede harul dat nouă. De acest lucru se roagă şi Sfântul Pavel 
să avem parte, zicând: „Pentru aceasta îmi plec genunchii înaintea Tatălui, 
Domnului nostru lisus Hristos, să vă dea vouă Domnul putere ca să vă întăriţi 
prin Duhul Său în omul dinlăuntru şi ca să locuiască Hristos întru toată 
încredințarea şi simţirea în inimile voastre prin credinţă“ (Efes. III, 14-17). 


Dar e vremea să întăresc, precum am spus, această mărturie şi prin efectele ce le 
simţim. Căci în măsura în care, crezând, lucrăm poruncile, lucrează şi Duhul Sfânt 
în noi roadele Sale. Iar „roadele Duhului sunt, cum zice Sfântul Pavel, dragostea, 
bucuria, pacea, îndelunga răbdare, bunătatea, facerea de bine, credinţa, 
blândeţea, înfrânarea“ (Gal. V, 22-23). Cine este, aşadar, atât de străin de aceste 
roade după botez, încât să îndrăznească a tăgădui că a primit harul Duhului la 
botez? Pe de altă parte, cine stă atât de neîntrerupt în fiecare zi sub înrâurirea 
acestor roade până n-a împlinit în chip desăvârşit poruncile, încât să poată spune: 
„Sunt desăvârşit şi neschimbabil““? Aceasta arată că precum harul este desăvârşit, 
dar noi nu suntem desăvârşiți din pricina neîmplinirii poruncilor, tot aşa Sfântul 
botez este desăvârşit faţă de noi, dar noi suntem nedesăvârşiți faţă de el. 


Drept aceea, o, omule care ai fost botezat în Hristos, dă numai lucrarea pentru care 
ai luat puterea (566 1mv &pyaoiav, eis 1v Tv SVvaţuiv etipoc) şi te pregăteşte ca să 
primeşti arătarea celui ce locuieşte întru tine. Şi astfel ţi se va arăta ție Domnul, 
potrivit făgăduinţei, în chip duhovnicesc, precum însuşi ştie: „lar Domnul este 
Duhul; şi unde este Duhul Domnului, acolo este libertate“ (2 Cor. III, 17). Atunci 
vei înțelege ceea ce s-a spus, că: „Împărăţia Cerurilor înlăuntrul vostru este“ (Luca 
XVII, 21). 


Dar mai trebuie ştiut că şi poruncile parțiale, fiind din numărul celor parțiale, se 
întregesc prin acelea care se numesc şi singulare. Şi cei ce au împlinit poruncile 
parţial, pe măsura aceasta vor intra în împărăție. Dar cei ce voiesc să ajungă la 
desăvârşire sunt datori să împlinească toate poruncile în mod cuprinzător. lar cea 
care le cuprinde pe toate este lepădarea sufletului propriu, care e moartea. Şi 
precum până când cineva mai trăieşte în trup e în lipsă cu împlinirea acesteia, tot 
aşa până la ieşirea din trup nu poate fi ferit de atacul gândului (66ekrog etvou 
npoopoinc ov SVvarou), pentru lipsa mai sus pomenită. 


Prin urmare, dacă vreunul dintre credincioşi, fiindcă a împlinit poruncile, află în 
sine oarecare lucrare duhovnicească pe măsura vieţuirii sale, să creadă că a luat de 
mai înainte puterea pentru ea, întrucât a primit prin botez harul Duhului, pricina 
tuturor virtuţilor, adică nu numai a virtuţilor ascunse şi duhovniceşti, ci şi a celor 
arătate; şi nimenea dintre cei virtuoşi să nu-şi închipuie că a făcut vreun bine 
oarecare numai prin puterea lui. Căci omul bun, zice Cuvântul, nu de la sine, ci 
„din vistieria cea bună a inimii scoate cele bune“ (Luca VI, 45). Iar prin vistierie 
înţelege pe Duhul cel Sfânt, ascuns în inima credincioşilor. 

„Căci asemenea este Împărăţia Cerurilor unei comori ascunse în țarină, pe care, 
aflând-o, omul a ascuns-o şi ducându-se a vândut toate şi a cumpărat țarina aceea“ 
(Matei XIII, 44). Acest cuvânt tâlcuieşte foarte potrivit cele spuse. Căci cel ce a 


înţeles limpede că de la botez are pe Hristos ascuns în sine, după cuvântul 
apostolului, aruncă lucrurile lumii şi stăruieşte numai în inima sa, păzind-o cu toată 
străjuirea (Prov. IV, 23) şi privind ţintă la sfârşitul vieţii, cum zice proverbul. De 
aceea el nu trebuie să-şi închipuie că alungă păcatul lui Adam prin nevoinţe; dar 
nici păcatele care se nasc în el după botez nu trebuie să-şi închipuie că le scoate 
afară altfel decât prin Hristos. Căci „EI este cel ce lucrează în voi şi să voiţi, şi să 
lucraţi după bunăvoință“ (Filip. II, 13). Adăugând apostolul cuvintele „după 
bunăvoință“, a arătat că a binevoi să lucrăm virtuțile atârnă de noi. Dar şi cuvintele 
Domnului: „Fără de Mine nu puteţi face nimic“ (loan XV, 5) sau: „Nu voi m-aţi 
ales pe Mine, ci Eu v-am ales pe voi“ (loan XV, 16) au acelaşi înţeles. Poate aşa 
trebuie înţeles şi versetul: „Toate printr-însul s-au făcut şi fără de EI nimic nu s-a 
făcut din tot ce s-au făcut“ (loan I, 3), dacă în „toate“ se cuprind şi faptele noastre; 
la fel cuvintele: „Nimenea nu vine la Tatăl decât prin Mine“ (loan XIV, 6). De 
aceea şi proorocul n-a zis: „Din Ierusalim îţi vor aduce Ţie împărații daruri în 
templul Tău“ (cum se cuvenea şi cum se făcea), ci: „Din templul Tău îţi vor aduce 
Ție împărații daruri în Ierusalim“ (Ps. LXVII, 30). Aceasta pentru că mintea, care e 
împăratul fiecăruia, ia întâi din templul cel ascuns al inimii îndemnurile bune şi 
frumoase de la Hristos, care locuieşte acolo, şi le duce până la vieţuirea virtuoasă, 
pe care proorocul a numit-o Ierusalim; şi apoi iarăşi le aduce prin intenţia cea bună 
lui Hristos, care i le-a dăruit mai înainte. 


Iar acestea le-am spus nu înlăturând cele viitoare, ci mărturisind că puterea pentru 
împlinirea poruncilor am primit-o şi de legăturile morţii am fost dezlegați. Deci 
datoria care ne rămâne nouă este aceea a lucrării, şi de nu vom lucra poruncile lui 
Dumnezeu, harul dat nouă nu se va descoperi. Căci odată ce murisem în păcat, cum 
am mai fi putut face noi binele, dacă nu ne-ar fi înviat însuşi Domnul prin baia 
naşterii de-a doua şi nu ne-ar fi dăruit harul Duhului? Drept aceea să cunoaştem că 
odată ce ni s-a dăruit harul desăvârşit al Duhului spre împlinirea tuturor poruncilor, 
el ne dă ajutorul spre creşterea cea după Hristos şi el ne întăreşte până la moarte pe 
noi, lucrătorii săi, „până când toţi vom fi ajuns la unirea credinţei şi a cunoștinței 
Fiului lui Dumnezeu, la starea bărbatului desăvârşit, la măsura vârstei plinirii lui 
Hristos“ (Efes. IV, 13). Aceasta este învăţătura părintească de care am vorbit mai 
înainte. 


Întrebare: Atunci pe cine primeşte în chip tainic cel ce s-a botezat? Pe Hristos 
sau pe Duhul Sfânt? Căci o dată ai spus că locuieşte în el Hristos, altă dată, 
Duhul Sfânt? 

Răspuns: Pe Duhul Sfânt îl primim prin botez. Dar fiindcă acesta e numit şi Duhul 
lui Dumnezeu, şi Duhul Fiului, de aceea prin Duhul primim şi pe Tatăl, şi pe Fiul. 


Întrebare: Atunci Duhul este Treimea? 


Răspuns: Noi nu spunem prin aceasta că Treimea este o singură persoană. Dar 
fiindcă Duhul nu se desparte de Tatăl şi de Fiul, de aceea mărturisim că în EI se 
află Treimea, dată fiind dumnezeirea Sa. Căci precum în Tatăl este Fiul şi Duhul 
Sfânt, şi iarăşi în Fiul Tatăl şi Duhul, aşa şi în Duhul este Tatăl şi Fiul nu prin 
amestecarea celor trei ipostasuri, ci prin unitatea aceleiaşi voințe şi dumnezeiri. 
Drept aceea şi noi, fie că numim pe Tatăl în parte, fie că pe Fiul, fie că pe Duhul, 
prin numele cel Unul numim Treimea în înţelesul în care am spus. 


Intrebare: Cum zice Scriptura că Ierusalimul este ceresc, iar tu ai zis că este în 
inimă? 


Răspuns: Nu numai lerusalimul, ci şi celelalte bunuri, câte vor avea să le primească 
drepţii la înviere, ştim că sunt sus. Dar arvunele şi pârga lor lucrează duhovniceşte 
în inimile celor cu credinţă tare încă de pe acum. Aceasta pentru ca, dobândind 
siguranța despre cele viitoare, să dispreţuim toate cele de aici şi să iubim pe 
Dumnezeu până la moarte. 


De aceea n-a zis: „Aveţi să vă apropiaţi“, ci: „V-aţi apropiat de muntele Sionului şi 
de cetatea Dumnezeului celui viu, de Ierusalimul cel ceresc“ (Evr. XII, 22). Căci 
capabili de ele ne-am făcut încă de la botez. Dar numai cei tari în credinţă se 
învrednicesc să ajungă la ele, cei care mor în fiecare zi pentru dragostea lui 
Hristos, adică se ridică mai presus de toată preocuparea vieţii de aici şi nu mai 
cugetă la nimic altceva decât la un Singur lucru: Să ajungă la dragostea 
desăvârşită a lui Hristos, care este deschizătura cea mai dinăuntru a inimii, unde 
a intrat ca Înaintemergător lisus. 


Aceasta a căutat-o mai presus de toate şi Sfântul Pavel. De aceea a zis: „Alerg 
după ea doar voi prinde-o, întrucât prins am fost şi eu de lisus Hristos“ (Filip. III, 
12). (Adică mă străduiesc să-L iubesc, întrucât şi eu am fost iubit.) lar după ce a 
prins această iubire, n-a mai vrut să se gândească la nimic altceva, nici la 
necazurile trupului acestuia, nici la minciunile creaţiunii, ci a lepădat aproape orice 
gând, nemairăbdând nici măcar o clipă să fie lipsit de lucrarea Duhului. Deci 
arătând toate câte le-a disprețuit pentru această dragoste duhovnicească, zice: 
„Cine ne va despărți pe noi de iubirea lui Hristos? Oare necazul ori 
strâmtorarea, ori prigoana, ori foamea, ori golătatea, ori primejdia, ori sabia?“ 
(Rom. VIII, 35); ca să continue: „Sunt încredinţat că nici moartea, nici viaţa“ 
(Rom. VIII, 38) şi nici una din cele ce urmează; şi iarăşi: „Nici o altă făptură nu 
va putea să ne despartă pe noi de dragostea lui Dumnezeu, cea întru Hristos 


Iisus, Domnul nostru“ (Rom. VIII, 39). Aceasta pentru că n-a primit să se 
gândească la nici una dintre acestea, ci numai cum să stăruie în aceea. 


Intrebare: Dar cum ai spus cu puţin înainte că Duhul locuieşte în noi? 


Răspuns: Vorbind de pârgă n-am înţeles vreo parte a întregului, nici vreo secțiune 
oarecare a Duhului (căci acesta nici nu se taie, nici nu se schimbă), ci am indicat 
capacitatea noastră de primire, întrucât nu putem face loc în noi întregii lucrări a 
Duhului, fără numai prin împlinirea poruncii desăvârşite, adică a morţii. (Căci şi 
moartea lui Hristos pentru adevăr este o poruncă a lui Dumnezeu.) Deci precum 
soarele fiind desăvârşit trimite tuturor la fel raza sa desăvârşită, simplă şi egală, dar 
pe urmă fiecare pe măsura în care are ochiul curățit primeşte lumina, tot aşa şi 
Sfântul Duh pe cei ce cred în EI i-a făcut capabili de toate lucrările şi darurile Sale 
încă din clipa botezului, dar nu tuturor le-a dat să pună la fel în lucrare darurile, ci 
fiecăruia după vrednicia şi pe măsura împlinirii poruncilor, adică pe cât măr- 
turiseşte şi face arătată prin fapte bune măsura credinţei în Hristos. De aceea zice: 
„A trimis Dumnezeu pe Duhul Fiului în inimile noastre, care strigă: Ava 
(Părinte)!“ (Gal. IV, 6); şi: „Însuşi Duhul mărturiseşte împreună cu duhul 
nostru că suntem fii ai lui Dumnezeu “ (Rom. VIII, 16). 


lar că nimenea nu scoate singur din sine păcatul lui Adam, ci numai Hristos, după 
măsura credinţei în EL, 
= află de la apostol, care zice: „„Hristos a murit pentru păcatele noastre, după 
Scripturi“ (1 Cor. XV, 3); 
— şi iarăşi: „lar Dumnezeu învederează dragostea Sa către noi prin aceea că, 
fiind noi păcătoşi, Hristos a murit pentru noi“ (Rom. V, 8-9); 
= şi: „Ne-am îngropat cu El prin botez, ca precum s-a sculat Hristos din 
morți, aşa şi noi să umblăm întru înnoirea vieții * şi celelalte (Rom. VI, 4); 
— şi iarăşi: „Cine a murit este slobod de păcat“ (Rom. VI, 7); sau: „Cu harul 
sunteţi mântuiți prin credinţă şi nu din fapte, ca să nu se laude cineva“ 
(Efes. Il, 8-9); 
= şi iarăşi: „Căci eraţi întuneric, iar acum sunteți lumină în Domnul; umblaţi 
deci ca nişte fii ai luminii “ (Efes. V, 8); 
=> şi: „Iar noi nu suntem fiii celei roabe, ci ai celei slobode. Întru libertatea în 
care ne-a slobozit lisus, staţi cu tărie“ (Gal. IV, 31; V, 1); 
— şi iarăşi: „Ca nişte oameni liberi, dar nu ca şi cum aţi avea libertatea drept 
acoperământ al vicleniei * (1 Petru II, 16). 


Vezi cum celor ce le zici tu nevoinţe, prin care afirmi că scoţi afară păcatul, 
Scriptura le zice fapte ale învierii, ale libertăţii şi ale luminii? Dar şi faptele 
acelea, de care tu zici că sunt păcatul lui Adam, Scriptura le numeşte abateri ale 
libertăţii. Căci atunci când zice: „Să nu aveţi libertatea ca acoperământ al vicleniei“ 
sau: „Nu întristați pe Duhul Sfânt“ (Efes. IV, 30), sau ne îndeamnă „să nu facem 
voia cărnii şi a gândurilor“ (Efes. II, 3), sau întreabă: „După ce aţi început în duh, 
căutaţi acum desăvârşirea în trup“? (Gal. III, 3), sau spune: „Nu suntem datori 
trupului, să vieţuim după trup“ (Rom. VIII, 12), Scriptura arată că acestea şi cele 
asemenea Stau în puterea noastră să le facem sau să nu le facem şi deci nu 
învinuieşte pe satana Sau păcatul lui Adam, ci pe noi. 


lar dacă vrei să asculţi cu băgare de seamă, îţi voi spune ţie acestea în chipul cel 
mai rezumativ: Tu zici că gândurile ce îmbracă diferite chipuri (uETOAOYNuUATIKEVG) 
sunt păcatul lui Adam. Dar iată că Pavel ne mustră în chip limpede şi vădit pe noi 
ca pricini ale acestei răutăţi a cugetării, zicând: „Nu vă faceţi după chipul veacului 
acesta, ci vă preschimbaţi întru înnoirea minţii voastre“ (Rom. XII, 2). 


Dacă însă acestea nu atârnă de la voia noastră, ci vin de la stăpânirea silnică a 
satanei şi sunt o rămăşiţă a păcatului lui Adam, de ce suntem învinuiți de Scriptură, 
odată ce suntem ţinuţi sub păcat fără voia noastră şi suntem stăpâniți silnic de 
satana? Oare vom fi trimişi la munci fără vină? Sau poate e nedrept Dumnezeu, 
odată ce a poruncit cele mai presus de capacitatea firii şi cere de la noi, contrar 
firii, cele mai presus de puterea noastră? Aceasta nu poate fi. Să nu fie! 


Dar eu te voi întreba, iar tu să-mi dai răspuns: Suntem sau nu datori să aducem în 
fiecare zi lui Dumnezeu atâta evlavie câtă poate aduce firea noastră în baza puterii 
ce i s-a dat? Cu siguranţă că vei răspunde: Da, pentru că Dumnezeu a dăruit-o 
aceasta firii şi potrivit cu puterea ne-a rânduit şi poruncile. Dacă, aşadar, binele pe 
care I-l aducem astăzi este datoria pentru astăzi, arată-mi mie cu ce vei plăti 
păcatul vechi, fie al tău, fie al lui Adam? Eu îți voi spune nu numai că nu poţi arăta 
cu ce vei plăti pentru acela, dar nici datoria de fiecare zi nu o poţi plăti întreagă. Şi 
de unde e vădit acest lucru? Din faptul că nu te afli totdeauna în aceleaşi virtuţi. 
Căci cu cât sporeşti virtutea astăzi, cu atât te-ai dovedit dator pentru ziua de ieri, 
făcând arătată puterea firii. Fiindcă prin sporul de azi s-a dovedit că nu există un 
spor sau un scăzământ al firii, ci al voinţei, şi de aceea suntem biruiți de păcat. 


Întrebare: Să zicem că e aşa. Dar eu ştiu un lucru: Dacă Adam n-ar fi păcătuit, 
eu n-aş fi avut experienţa momelii răului (rpocfo11$). 


Răspuns: Nici aceasta n-ai spus-o drept. Căci a nu avea experienţa momelii răului e 
propriu firii neschimbabile, nu celei omeneşti. Dar noi suntem de-o singură fire cu 
Adam. Deci trebuia ca acela să fie ca noi şi noi ca acela. Drept aceea să te 
încredinţeze însuşi omul dintâi că n-a fost nici neschimbabil, nici schimbabil în 
chip unilateral spre rău şi deci n-a călcat porunca din necesitatea firii, ci din buna 
plăcere a voinţei. Şi precum acela avea putinţa să asculte de momeala satanei, dar 
avea şi puterea să se împotrivească, aşa şi noi. 


Întrebare: Acuma te mai rabd, că nu desfiinţezi momeala (atacul) satanei. 


Răspuns: Dar eu n-am desfiinţat-o nici în cele spuse mai înainte, niciodată. Doar 
ştiu că lov a fost ispitit de diavolul. lar Scriptura zice: „Nu ne este nouă lupta 
împotriva sângelui şi a trupului, ci împotriva începătoriilor, împotriva stăpânilor, 
împotriva căpeteniilor întunericului veacului acestuia, împotriva duhurilor răutăţii, 
răspândite în văzduhuri“ (Efes. VI, 12); şi iarăşi: „Staţi împotriva diavolului şi va 
fugi de la voi (Iacov IV, 7); iar în alt loc: „Duşmanul vostru, diavolul, umblă 
răcnind ca un leu, căutând pe cine să înghită“ (1 Petru V, 8). 


Dar fiindcă voi socotiți (În textul grecesc: „noi socotim“.) că gândurile rele nu sunt 
ale noastre, ci vin din alte izvoare, spunând o dată că sunt păcatul lui Adam, altă 
dată că sunt însăşi satana şi iarăşi altă dată că sunt momeala (npocBoins) aruncată 
de satana, noi vom spune că altceva este păcatul lui Adam, altceva satana, altceva 
momeala satanei şi altceva gândurile noastre rele, chiar dacă îşi au punctul de 
plecare în momeală. Satana este însuşi ipostasul diavolului, care a încercat să-L 
ispitească chiar şi pe Domnul. 


Păcatul lui Adam este călcarea poruncii de către primul om. Momeala aruncată de 
satana este arătarea unui lucru rău în forma exclusivă a unui gând (uovoA6yioToc 
Eupăâvea npăyuaros rovnov) . Ea foloseşte puţinătatea credinţei noastre ca prilej 
să se apropie de mintea noastră. Căci dacă am primit porunca să nu ne îngrijim de 
NIMIC, Ci să păzim cu toată străjuirea inima noastră (Prov. IV, 23) şi să căutăm 
Împărăţia Cerurilor aflătoare înlăuntrul nostru, îndată ce se depărtează mintea de 
inimă şi de căutarea amintită, dă loc momelii diavolului şi se face în stare să 
primească şoapta lui cea rea. Dar nici atunci nu are diavolul puterea să stârnească 
gândurile noastre cu forţa, pentru că, dacă ar fi aşa, nu ne-ar cruța şi ne-ar aduce cu 
sila orice gând, şi nu ne-ar îngădui să cugetăm la nimic bun. 

El are numai puterea să ne arate în forma exclusivă a unui gând, la prima lui 
răsărire, înţelesuri păcătoase, spre a ispiti lăuntrul nostru, dându-i prilej să încline 
fie spre ceea ce vrea el, fie spre porunca lui Dumnezeu, întrucât acestea se 
împotrivesc întreolaltă. Astfel, dacă-l iubim, ne mişcăm îndată gândurile spre 


lucrul arătat şi cugetarea noastră începe să se ocupe în chip pătimaş cu el; dacă însă 
îl urâm, nu putem zăbovi, ci urâm şi momeala însăşi. lar dacă momeala stăruie 
chiar când e urâtă (căci se întâmplă şi acest lucru), aceasta nu e din pricina unei 
alipiri proaspete, ci pentru că s-a întărit printr-o veche obişnuinţă. De aceea rămâne 
neclintită pe loc, ca gând simplu, fiind împiedicată de neplăcerea inimii să 
progreseze la o cugetare dezvoltată şi la patimă. Căci arătarea aceasta izolată, fiind 
urâtă de cel ce e atent la sine însuşi, nu are puterea să târâie cu sila mintea în 
vălmăşagul pătimaş de gânduri, decât numai prin împătimirea inimii după plăceri. 


Aşadar, de vom lepăda cu totul împătimirea după plăceri, nu vom mai putea fi 
vătămaţi nici de apariţia gândului simplu al vechilor obişnuinţe, iar conştiinţa nu va 
mai avea îndoieli în ce priveşte siguranţa celor viitoare. Căci cunoscând mintea 
împotrivirea trândavă a acestei obişnuinţe şi mărturisind lui Dumnezeu vechea 
pricină, îndată e înlăturată şi această ispită. 


Și iarăşi va avea mintea putere să vegheze asupra inimii şi să o păzească cu toată 
străjuirea, încercând să pătrundă în cele mai dinlăuntru şi mai netulburate cămări 
ale ei, unde nu sunt vânturi de ale gândurilor rele, care împing cu sila şi sufletul, şi 
trupul în prăpăstiile voluptățiui şi le aruncă în fântânile de smoală;( Vezi această 
tâlcuire a locului din Facere XIV, 10 şi la Nil Ascetul, în Cuvânt ascetic, cap. 52 
(supra, p. 189); P. G. 79, 784BD.) de asemenea, nici vreo cale largă şi încăpătoare, 
pardosită cu cuvinte şi chipuri de ale înţelepciunii lumeşti care să vrăjească pe cei 
ce pornesc pe ea, oricât de înţelepţi ar fi. Cămările acestea curate, care sunt cele 
mai de dinlăuntrul sufletului, şi casa lui Hristos nu primesc nimic din lucrurile 
goale ale veacului acesta fie că sunt raționale, fie că sunt neraţionale, fără numai 
acestea trei, pe care le-a numit apostolul: credinţa, nădejdea şi dragostea. 


Deci cel ce este iubitor de adevăr şi primeşte osteneala inimii poate să nu fie atras 
în afară nici de obişnuinţele vechi în felul în care am arătat, ci să vegheze asupra 
inimii Şi să străbată tot mai înăuntru, şi să se apropie numai de Dumnezeu fără să 
se scârbească de ostenelile atenţiei şi ale stăruinței. Căci nu poate să nu se 
ostenească cu inima cel ce ia aminte la împrăştierile gândului şi la plăcerile 
trupeşti, având să stea mereu închis între anumite hotare (să se circumscrie), nu 
numai în cele din afară, ci şi în cele dinăuntru. Mai ales că acele împrăştieri şi 
plăceri adeseori abat şi cugetul, şi fapta. 

Prin urmare, e drept că momeala ca gând simplu exercită o putere silnică atunci 
când Stăruie, chiar dacă e urâtă. Dar convorbirea gândurilor ce se adaugă 
atârnă de voia noastră liberă. Aceasta au arătat-o şi cei ce n-au păcătuit întru 
asemănarea călcării lui Adam, întrucât momeala n-au putut-o împiedica, dar 
convorbirea prietenoasă cu ea au lepădat-o cu totul. 


Întrebare: Oare n-am primit în chip necesar greşeala lui Adam, care este păcatul 
nostru cu gândul? 


Răspuns: Păcatul cu gândul nu e greşeala lui Adam, ci semnul împătimirii fiecăruia 
după plăceri. Dar nici greşeala n-am primit-o, căci dacă ar fi aşa, în temeiul 
moştenirii ar trebui să călcăm toți în chip necesar porunca şi să nu mai fim 
învinovăţiți de Dumnezeu, păcătuind în chip necesar în temeiul moştenirii naturale. 
(Este vorba de noi, cei botezați, care nu mai putem aduce ca scuză pentru păcatele 
noastre moştenirea păcatului strămoşesc. Noi nu mai putem spune că avem în noi 
moştenirea păcatului lui Adam. Dar Marcu Ascetul nu neagă o prezenţă a unei 
asemenea moşteniri în cei nebotezaţi. Aceasta se vede din faptul că atribuie 
botezului rolul de-a ne fi eliberat de silnicia păcatului, de-a ne fi dat puterea să nu 
mai păcătuim dacă vrem, de-a ne fi dat curățirea (supra, p. 259, răspuns la 
întrebarea a doua).) 


Dar nu este aşa. Căci nu călcăm toţi porunca, precum nu toţi o păzim. De aici se 
poate spune limpede despre păcat că nu se întâmplă în chip necesar, ci eo 
împătimire după plăceri. 


Tu întrebi de ce Domnul, venind pentru greşeală, nu a desfiinţat-o în botez, ci şi 
acum fiecare are puterea să calce porunca sau să nu o calce? Eu îţi voi răspunde: 
Călcarea avându-şi pricina în voia liberă, precum s-a dovedit, nu a primit-o 
nimeni în chip necesar. Dar moartea, care e din pricina ei şi e necesară, am 
moştenit-o, pentru că ea este înstrăinare de Dumnezeu. Căci murind primul om, 
adică înstrăi-nându-se de Dumnezeu, nu mai puteam vieţui nici noi în 
Dumnezeu. De aceea a venit Domnul, ca să ne facă iarăşi vii prin baia naşterii 
de-a doua şi să ne împace cu Dumnezeu, ceea ce a şi făcut. Aşadar, n-am primit 
greşeala, pentru că altfel ar fi stăpânit în chip necesar şi peste EI acela care a 
împărăţit şi peste „cei ce n-au păcătuit întru asemănarea greşelii lui Adam “ 
(Rom. V, 14). 


Întrebare: Să zicem că Adam a săvârşit greşeala prin voinţă, şi pentru aceasta, 
fiind de aceeaşi natură cu el, şi noi cădem prin voinţă. Dar atunci n-a avut el şi 
momeala tot prin voinţă? 

Răspuns: Este sigur că momeala a avut-o în chip necesar. Dar momeala nu e nici 
păcat, nici dreptate, ci dovada libertăţii voii. De aceea s-a şi îngăduit să se arunce 
momeala în noi, ca pe cei ce înclină spre împlinirea poruncii să-i încununeze ca pe 
unii ce sunt credincioşi, iar pe cei ce înclină spre plăcere să-i osândească ca pe unii 
ce sunt necredincioşi. 


Dar şi aceasta trebuie să o ştim, că nu Suntem judecaţi îndată după fiecare 
hotărâre, ca cercaţi sau netrebnici, ci după ce vom fi fost probaţi toată viaţa 
noastră pământească prin momeli, arătându-ne aici biruitori, aici biruiţi, aici 
căzând, aici ridicându-ne, aici rătăcind, aici umblând bine. Abia atunci, în ziua 
ieşirii din trup socotindu-se toate, vom fi judecaţi potrivit cu ele. 


Prin urmare, momeala nu este păcat. Să nu fie! Căci deşi ea arată în chip necesar 
lucrurile în forma simplă a unui gând, dar noi am primit în Domnul puterea lucrării 
duhovniceşti şi stă în puterea noastră să le judecăm de la prima răsărire de cuget, 
spre a şti dacă e vorba de ceva vătămător sau de ceva folositor, şi astfel să lepădăm 
sau să primim gândurile care vin; deci acestea nu se înmulţesc din necesitate, ci din 
buna plăcere. 


Să zicem totuşi ca tine, că şi acestea odrăslesc în temeiul necesităţii şi al moş- 
tenirii. Dar atunci de ce ne osândeşte dumnezeiasca Scriptură pentru gândurile 
rele? Sau cum putem opri gândurile care ne tulbură din necesitate şi în temeiul 
moştenirii? lar dacă răspunzi: „Putem prin harul pe care l-am primit de la botez“, 
află că şi aşa noi suntem pricina, având de la Dumnezeu putere să le înlăturăm de 
la cel dintâi început al răsăririi lor în cuget. lar dacă face cineva pe altul pricină a 
păcatelor sale, nu numai că nu păcătuieşte fără teamă, ci huleşte împotriva lui 
Dumnezeu, învinovăţindu-L că îngăduie să fie războiţi oamenii fără vină. 


Întrebare: De ce atunci eu, care sunt botezat şi mă rog lui Dumnezeu, şi cerşesc 
harul Lui, şi voiesc cu toată puterea să mă izbăvesc, şi să mă mântuiesc de 
gândurile rele, totuşi nu pot? Nu e vădit că fapta păcătoasă a lui Adam ne-a 
lăsat această moştenire, căreia nu-i putem rezista? 


Răspuns: Ar trebui ca noi, care suntem raționali, să ştim ce auzim. Dar fiindcă 
sufletul întunecat de iubirea de plăcere şi de slava deşartă a căzut în adâncul 
neştiinţei, nu mai aude nici porunca Scripturii şi nu mai ascultă nici de rânduiala 
firii, nici de povăţuirea celor încercaţi, ci urmează numai socotinţelor proprii. Căci 
cine crezând dumnezeieştii Scripturi şi împlinind poruncile Domnului nu vede 
cum, pe măsură ce sporeşte în acestea, se depărtează gândurile şi se încredinţează 
că acelea nu ne stăpânesc prin puterea lor, ci prin puţinătatea credinţei şi neîm- 
plinirea poruncilor? Aceasta e cauza pentru care nu ne aflăm toţi în aceeaşi stare şi 
nu suntem purtați de aceleaşi cugetări; fiindcă pricinile gândurilor stau în voia 
noastră slobodă. Căci dacă ar veni în chip silnic de la Adam, toţi am fi stăpâniți de 
ele la fel şi am fi ţinuţi sub puterea lor fără a fi în stare să le rezistăm. Ba n-am mai 
avea trebuinţă nici de îndemnurile Scripturii, dacă gândurile ne-ar stăpâni firea prin 
moştenire, şi nu prin voinţa iubitoare de plăcere. Dar nu este aşa. Să nu fie! Pentru 


că vedem că nu toţi suntem purtaţi de ele la fel, nici la aceleaşi timpuri, nici spre 
aceleaşi fapte, ci fiecare în măsura în care a crezut Domnului în privinţa bunurilor 
viitoare, dispreţuind slava omenească şi împătimirea de plăceri, în aceeaşi măsură a 
înlăturat gândurile şi s-a făcut mai liniştit decât cel împătimit de dulceţurile vieţii. 


De aceea ne deosebim unul de altul şi în cugetare, şi în viaţă. Noi vrem să 
îmbrobodim adevărul când căutăm să stingem gândurile nu prin credinţa în lisus, 
adică nu prin lucrarea poruncilor Lui, nici prin umilință şi smerită cugetare 
împreunate cu osteneala inimii, ci rămânând la împătimirea ascunsă după plăcere, 
adică la iubirea de slavă deşartă, la dorul de-a plăcea oamenilor, la înalta părere de 
sine, la închipuirea biruinţei, la mândrie şi la toate celelalte asemănătoare, pe care 
nedobândindu-le ne înmulţim gândurile poftitoare. De ce încercăm să înlăturăm în 
chip greşit efectele, păstrând pricinile din care provin? 


Dar dacă totuşi susţii că e mincinos cuvântul nostru şi suntem stăpâniți de gânduri 
fără vina noastră, să ne cercetăm cu şi mai multă luare-aminte, ca unii ce ne măr- 
turisim lui Dumnezeu. Cine nu ştie că ne îngrămădim patimile mai sus pomenite în 
fiecare zi cu lucrul, cu cuvântul şi cu cugetarea? Şi cine nu ştie că pe cei ce ne ajută 
la aceasta îi iubim ca pe nişte binefăcători, iar pe cei ce ne împiedică îi ocolim ca 
pe nişte duşmani? Dar dacă iubim patimile amintite aşa de mult încât le şi apărăm 
pe faţă, cum vom urî momeala lor în forma de gând simplu şi prim (rnv 
HOVOAGYLOTOv avTEv rpoopoinv)? lar dacă a fost primită prima răsărire de cuget, 
cum nu îi vor urma acesteia gândurile atârnătoare de ea? 


Întrebare: Să zicem că acestea sunt aşa. Dar atunci de ce a făsăduit Domnul în 
Evanghelii să facă dreptate celor ce strigă către EI ziua şi noaptea? (Luca XVIII, 
7-8) 


Răspuns: Domnul nu spune parabola către cei ce zac în patimile lor cu voia, ci 
către cei războiți numai de obişnuinţe. De aceea celor nedreptăţiţi de duşmani le-a 
făgăduit să le facă dreptate, dar pe cei care leapădă porunca ajutătoare îi mustră, 
zicând: „De ce mă chemaţi: Doamne, Doamne - şi nu faceţi cele ce vă spun?“ 
(Luca VI, 46) Pe aceştia îi aseamănă cu bărbatul nebun ce-şi clădeşte casa pe 
nisipul voilor sale (Luca VI, 49). 

Drept aceea, nu te întemeia, cu o minte nestatornică şi cu o judecată nesocotită, pe 
toate bănuielile tale, ca şi când ar fi adevărate, aici zicând: „Eu sunt botezat şi rog 
pe Dumnezeu, şi chem harul Lui, voind cu toată puterea să mă izbăvesc de 
gândurile rele, dar nu pot, fiind stăpânit fără vină de gânduri“, aici aşteptând iarăşi 
dreptatea Domnului, pe care a vestit în Evanghelii că o va face, înfățişându-te 
totdeauna pe tine nevinovat. Aceasta este o mare hulă. 


Dar te voi întreba şi cu de temeiul înaltei păreri ce ţi-o faci despre tine, ca să-mi dai 
răspuns. Şi ştiu că, strâns de adevăr, sau vei grăi cuvinte de şi mai mare fudulie, 
sau vei mărturisi vina ta. lată întrebarea. 


Intrebare: De ce Domnul, odată ce a spus că „va face dreptate în grabă“ (Luca 
XVIII, 8), nu face în grabă, ci întârzie şi te lasă în gândurile rele, măcar că te 
rogi din toată inima şi fără şovăire, precum ai spus? 


Răspuns: La această întrebare tu răspunzi: „Eu cred că pricina pentru care întârzie 
să facă ceea ce a spus nu e alta decât răbdarea mea. Căci cu cât va răbda cineva să 
fie războit mai mult, cu atât se va şi slăvi mai mult.“ 


Eu socoteam că în răspunsul tău se va arăta numai înalta părere ce ţi-o faci despre 
tine. Dar tu ai adăugat şi o hulă. Căci pentru ca să te poţi lăuda pe tine cu răbdarea 
mincinoasă, L-ai înfățişat şi pe Dumnezeu mincinos cu cuvântul Său, iar gândurile 
rele, care, după cuvântul Domnului, ies din inimă şi spurcă pe om (Matei XV, 19- 
20), nu mai sunt, după tine, prilejuri ale răutăţii, ale voluptății şi ale oricărui păcat, 
cum zice Scriptura, ci ale răbdării. Dar eu niciodată n-am aflat nici în Vechiul, nici 
în Noul Testament lăudaţi pe cei stăpâniţi de gânduri rele, ci mai degrabă osândiţi 
ca vinovaţi. Căci Dumnezeu, precum urăşte gândurile rele, aşa urăşte şi inima care 
le naşte. De aceea, cei ce le avem pe ele suntem datori să plângem ca nişte iubitori 
ai păcatului şi nu să ne trufim ca unii ce am fi războiţi de rele străine. 


Cunoaşte deci, o, omule, că Domnul priveşte la inimile tuturor şi celor ce urăsc 
prima răsărire de gând rău (Tov novnpov Evâvunuărov 1nv nporOvoruv) îndată le 
vine în ajutor (le face dreptate), precum a făgăduit, şi nu lasă roiul vălmăşagului de 
gânduri să năvălească şi să întineze mintea şi conştiinţa lor; iar pe cei ce nu 
stârpesc primele înmuguriri prin credinţă şi nădejde, ci se lipesc cu dulceaţă de ele 
pe motivul că vor să le cunoască bine şi să le probeze, îi lasă, ca pe unii ce sunt 
lipsiţi de credinţă şi vor să se ajutoreze singuri, să fie izbiţi şi de gândurile ce 
urmează, pe care de aceea nu le surpă, fiindcă vede că momeala lor este iubită de 
aceia şi nu este urâtă de la prima mijire. 

lar dacă după toată această limpede înfăţişare se mai află cineva care nu crede cele 
spuse, să purceadă a învăţa adevărul cu lucrul însuşi. Şi dacă nu crede nici 
Scripturii, şi nu vrea să se încredinţeze pe sine nici cu lucrul, s-a dovedit că iubeşte 
plăcerea părerii de sine. Căci ce e mai dulce ca această părere de sine care 
socoteşte păcatul cu gândul ca străin şi face pe oameni mai degrabă să se trufească 
şi să se înalțe, ca nişte nevinovaţi, în loc să-şi mărturisească şi să-şi plângă 
iscodirile păcătoase? 


Întrebare: Tu ai spus că fapta de neascultare a lui Adam n-am primit-o, dar 
moartea lui am primit-o. Dar unde stăpâneşte moartea, stăpânesc şi gândurile 
rele. 


Răspuns: O, ce necredinţă! De ce a venit atunci Domnul în trup, dacă nu ca să 
moară pentru toți, potrivit Scripturilor, şi să surpe pe cel ce are stăpânirea morţii, 
adică pe diavolul (Evr. II, 14). lar dacă socoteşti că moartea cea din Adam mai 
stăpâneşte până acum din altă pricină decât pentru necredinţa noastră, e vădit că 
bagatelizezi venirea lui Hristos şi ţii botezul de nedesăvârşit, odată ce şi cei 
botezați sunt ţinuţi încă sub moartea protopărintelui, fără o vină proprie. 


Dar atunci, o, omule, cum se mai poate spune că te-ai făcut din nou Adam cu harul 
lui Hristos şi nu mai porţi nimic din cel vechi în chip necesar, decât ceea ce se 
naşte din credinţa ta stricată şi din neascultarea ta? Doar ştim că Domnul a venit 
pentru noi, a murit pentru noi, ne curăţeşte pe noi prin botez, ne aşază în raiul 
Bisericii, ne îngăduie să mâncăm din tot pomul din Rai, adică să iubim pe tot cel 
botezat în Biserică şi să-l răbdăm în înfrângerile ce le suferă, şi să nu-l urmărim pe 
fiecare în toate zigzagurile lui şi pentru lucrurile care ni se par bune să-l iubim, iar 
pentru cele care ni se par rele să-l urâm. 


Căci aceasta înseamnă a mânca din pomul cunoştinţei binelui şi răului, din care 
gustând, mintea îndată se poticneşte în propriile ei păcate şi îşi descoperă, prin 
iscodirea răutăcioasă a aproapelui, goliciunea ei, de care mai înainte nu ştia, fiind 
acoperită de vălul înţelegerii şi al milei. De aceea li s-a poruncit celor aşezaţi în 
raiul Bisericii: „Nu judecaţi, ca să nu fiţi judecaţi“ (Matei VII, 1), „iertaţi şi vi se 
va ierta vouă“ (Luca VI, 37). Pe scurt, li s-a spus: „Câte vreţi să vă facă vouă 
oamenii, faceţi şi voi lor asemenea. Căci aceasta este Legea şi proorocii“ (Matei 
VII, 12; Luca VI, 1). Precum ai făcut, îţi va fi ţie. Dar de câte ori n-am călcat 
aceste porunci! De câte ori n-am osândit pe aproapele fără milă! De câte ori nu |- 
am urât sau nu l-am nedreptăţit, fără să fim nedreptățiţi! 


lar dacă aşa este, ce mai batjocorim pe Adam şi-l mai învinuim şi pentru rele 
străine? Căci dacă am căzut în aceeaşi moarte, am călcat şi porunca cu voia, ca şi 
acela. Aşadar, trei lucruri i s-au întâmplat lui Adam, şi nu cum socoteşti tu. 
Acestea sunt: atacul (momeala) prin orânduire mai înaltă, călcarea poruncii prin 
necredință şi moartea prin dreapta judecată a lui Dumnezeu, ca urmare nu atât a 
atacului prin iconomie, cât a călcării din necredinţă. 


Noi am moştenit numai moartea lui Adam, pentru motivul că nu puteam Să ne 
facem din morţi vii, până nu a venit Domnul şi ne-a făcut pe toți vii. lar prima 


înmugurire de gând (r4v nporovoav) o avem prin orânduire (kar” oirovouiav), 
ca şi acela; tot asemenea, puterea de-a asculta sau nu de ea, după cum ne e voia. 
Dar păcătuirea cu gândul o avem din voia liberă. Despre aceasta ne 
încredinţează „cei ce n-au păcătuit întru asemănarea greşelii lui Adam“, cum 
zice apostolul (Rom. V, 14). Căci dacă aceia, fiind din Adam, au putut să nu 
păcătuiască întru asemănarea greşelii lui Adam, e vădit că şi noi putem. 


De ce mai aducem atunci scuze pentru păcate şi spunem lucruri nedrepte împotriva 
lui Dumnezeu, că adică ar îngădui să fim războiţi de rele străine? Suntem datori să 
ştim exact că toată vina ce izvorăşte din Adam fiind desfiinţată de Domnul, oricine 
mai pătimeşte de vreun păcat, 1 se întâmplă aceasta pentru că a disprețuit, prin 
necredinţa sa sau prin iubirea de plăcere, desăvârşirea pe care a primit-o în chip 
tainic la botez. Căci chiar dacă omul încă n-a cunoscut ce-a primit, fiind 
nedesăvârşit în credinţă şi cu lipsuri în lucrarea poruncilor, dar Dumnezeu i-a 
dăruit desăvârşirea. Fiindcă zice: „Tot darul desăvârşit de sus este, pogorându-se 
de la Părintele luminilor“ (Iacov I, 17). lar acest dar desăvârşit nu-l află cineva 
oricum, Chiar dacă ar folosi toată isteţimea lumească, ci numai din lucrarea 
poruncilor lui Dumnezeu, în analogie cu ceea ce împlineşte din ele. Căci după cum 
e deosebită împlinirea lor, aşa e deosebită şi descoperirea darului. 


Deci nimenea nu se bizuie în cuvinte şi în forme dacă nu are înţelegerea aceasta. 
Căci zice: „Nu cel ce se laudă pe sine este cercat, ci cel pe care îl laudă Domnul“ 
(2 Cor. X, 18). Dar chiar şi acela care primeşte laude de la Domnul e dator să se 
folosească de cuget drept şi să ştie exact că oricât ar fi luptat cineva împotriva 
necredinţei sale şi oricât ar fi înaintat în credinţă, şi orice bun ar fi dobândit, nu 
numai prin cunoştinţa simplă, ci prin lucrare, n-a aflat sau nu va putea afla nimic 
mai mult, decât ceea ce primise în chip tainic prin botez. Iar aceasta este Hristos. 
Pentru că zice: „Câţi în Hristos v-aţi botezat, în Hristos v-aţi şi îmbrăcat“ (Gal. 
III, 27). Dar Hristos fiind Dumnezeu desăvârşit a dăruit celor ce s-au botezat harul 
desăvârşit al Duhului, care nu primeşte nici un adaos de la noi, ci ni se descoperă şi 
ni se arată potrivit cu lucrarea poruncilor, sporindu-ne credinţa „până când toţi vom 
fi ajuns la unirea credinţei, la bărbatul desăvârşit, la măsura vârstei plinirii lui 
Hristos“ (Efes. IV, 13). 


Aşadar, orice i-am aduce Lui după ce-am fost născuţi din nou a fost ascuns de mai 
înainte de EI în noi, potrivit cu ceea ce s-a scris: „Cine a cunoscut gândul lui 
Hristos sau cine I-a dat Lui ceva mai înainte, ca să i se întoarcă după aceea ca 
răsplată? Pentru că de la EI şi pentru EI, şi întru EI sunt toate. Lui i se cuvine slava 
în vecii vecilor. Amin“ (Rom. XI, 34-36). 


A aceluiaşi, Epistolă către Nicolae monahul 


Prea doritului fiu Nicolae, mai dăunezi te frământai mult pentru mântuirea ta şi 
aveai multă grijă pentru viaţa după Dumnezeu. De aceea ai venit la noi, 
povestindu-ne despre tine, prin ce fel de osteneli şi fierbinte pornire aveai de gând 
să te lipeşti de Domnul, printr-o vieţuire cât mai îngrijită, prin înfrânare, prin toată 
reaua pătimire, luptând în priveghere multă şi în urâciune întinsă. Ne mai spuneai 
ce războaie şi roiuri de patimi trupeşti se aprind în tine şi se ridică împotriva 
sufletului din legea păcatului, care se oşteşte împotriva legii minţii. Şi te plângeai 
că şi mai mult eşti tulburat de patima mâniei şi a poftei. De, aceea, ne cereai vreo 
metodă şi vreun cuvânt de învăţătură şi întrebai de ce osteneli şi lupte folosindu-te, 
ai putea să te ridici mai presus de patimile stricăcioase, mai sus pomenite. 


În vremea aceea, am dat, pe cât era cu putinţă, în persoană, dragostei tale 
îndemnurile ce trebuiau, înfățişându-ți ideile şi gândurile folositoare de suflet şi 
arătându-ţi prin ce fel de osteneli şi stăruinţe ascetice, pline de înţelegere şi de 
luminată cunoştinţă rațională, potrivit cu Evanghelia, poate sufletul, vieţuind prin 
credinţă şi ajutat fiind de har, să biruiască relele, care ţâşnesc înăuntru din păcat, 
dar mai ales patimile amintite. Pentru că lupta trebuie dusă neîncetat şi cu mai 
multă sârguinţă împotriva acestor patimi, căci ele şi-au pus în chip deosebit pecetea 
pe suflet, prin obişnuinţa lui cu ele, târându-l cu multă putere după ele. Aceasta, 
până ce va supune mişcările trupeşti şi neraţionale ale păcatului, cărora se supunea 
mai înainte şi de care era târât, după ce se robise, prin consimţirea de bună voie, 
amintirii necontenite a gândurilor şi cugetării la cele rele. 


Pe urmă ne-am despărțit de tine. Dar numai cu trupul nu şi cu inima. Căci am venit 
în pustie, la adevărații slujitori şi luptători ai lui Hristos, ca luptându-ne şi noi cât 
de puţin şi nevoindu-ne împreună cu fraţii, care se oştesc împotriva lucrărilor 
vrăjmaşe, şi cu cei ce se împotrivesc vitejeşte patimilor, să lepădăm lenevia şi să 
aruncăm de la noi negrija, şi să luăm asupra noastră sârguinţa şi grija, silindu-ne să 
câştigăm buna plăcere a lui Dumnezeu. De aceea, m-am gândit să trimit curăţiei 
tale prin scrisoare un mic îndemn şi un sfat folositor sufletului, ca cetind pe scurt în 
scrisoarea noastră smerită lucrurile de care ţi-am vorbit în persoană, să scoţi cu 
sârguinţă un folos duhovnicesc, ca şi cum am fi noi înşine de faţă. 


2, Aşadar, fiule, începutul purtării tale plăcute lui Dumnezeu trebuie să faci să 
pornească de la aceasta: Să te gândeşti statornic şi pururea, într-o meditație 
neîntreruptă, la toate binefacerile de care ţi-a făcut parte iubitorul de oameni 
Dumnezeu, spre mântuirea sufletului tău; şi să nu încetezi a-ţi aminti de multele şi 
marile Lui binefaceri, acoperindu-le cu uitarea păcatului sau trândăviei şi prin 


aceasta lăsând să treacă vremea cealaltă fără folos şi fără să aduci mulţumire. Căci 
aceste amintiri neîncetate, împungând inima ca un ac, o mişcă totdeauna spre 
mărturisire, spre smerenie, spre mulțumire adusă cu suflet zdrobit şi spre toată 
sârguinţa bună. 


Ele ne îndeamnă să-i răsplătim lui Dumnezeu cu purtările noastre bune şi cu toată 
virtutea, întrucât ne fac să cugetăm pururea cu bună conştiinţă la cuvântul 
proorocesc: «Ce voi da în schimb Domnului pentru toate câte mi le-a dat mie?»(Ps. 
116, 12) 


Să cugete deci sufletul la toate binefacerile, de care i-a făcut parte iubitorul de 
oameni Dumnezeu începând de la naştere; sau de câte primejdii a fost izbăvit 
adeseori; sau în câte rele a căzut şi în câte greşeli s-a rostogolit fără să fie predat, 
după dreptate, duhurilor care l-au amăgit ca s-l prindă şi să-l ducă la moarte, ci, cu 
îndelungă răbdare, Stăpânul iubitor de oameni, trecând cu vederea greşelile, I-a 
păstrat, aşteptând întoarcerea lui; să cugete iarăşi că, slujind de bună voie duhurilor 
rele prin patimi, EI îl hrănea, acoperindu-l şi ocrotindu-l în tot chipul, iar la urmă 
I-a călăuzit prin Duhul cel bun pe drumul mântuirii şi i-a pus în inimă dragostea de 
viaţă ascetică şi l-a împuternicit să părăsească cu bucurie lumea şi toată amăgirea 
plăcerilor trupeşti, împodobindu-l cu schima îngerească a rânduielii ascetice şi 
pregătind lucrurile în aşa fel, ca să fie primit cu uşurinţă de sfinții bărbaţi, în obştea 
frăţiei. 


lar cugetând la acestea cu bună conştiinţă, cine nu va petrece totdeauna întru 
zdrobirea inimii? Cine nu se va umplea de nădejde tare, având atâtea dovezi de 
binefacere, fără ca el să fi făcut vreun bine mai înainte? Căci oricine va cugeta aşa: 
Dacă fără să fi făcut eu nici un bine, ba chiar păcătuind mult înaintea Lui şi 
petrecând în necurăţiile trupului şi în alte multe răutăţi, totuşi nu mi-a făcut 
după păcatele mele, nici nu mi-a întors după fărădelegile mele, (Ps. 103, 10) ci 
mi-a rânduit atâtea daruri şi haruri spre mântuire, dacă mă voi hotări cu totul 
să-l slujesc de aici înainte numai Lui prin vieţuire curată şi prin împlinirea 
virtuţilor, de câte bunătăţi şi daruri duhovniceşti nu mă va învrednici, întărindu- 
mă, îndreptându-mă şi călăuzindu-mă spre tot lucrul bun? 


De aceea, cel ce se gândeşte totdeauna la aceasta şi nu uită de binefacerile lui 
Dumnezeu, se ruşinează si se îndreaptă şi se nevoieşte spre toată virtutea bună şi 
spre toată lucrarea dreptăţii, gata totdeauna să facă cu râvnă voia lui Dumnezeu. 


3. Aşadar, iubite fiule, având, prin harul lui Hristos, ca pe o înţelepciune firească, 
această meditaţie şi gândire sănătoasă, păstreaz-o totdeauna în tine. Să nu te laşi 


copleşit de uitarea pierzătoare, nici împiedecat de nepăsarea, care face mintea 
deşartă şi o abate de la viaţă; să nu-ţi laşi cugetarea întunecată de neştiinţă, care e 
pricina tuturor relelor, nici amăgită de negrijă, care e tot ce poate fi mai rău; să nu 
te laşi târât de plăcerea trupului, nici biruit de lăcomia pântecelui; să nu te laşi cu 
mintea robit de poftă, nici să nu lucrezi în tine spurcăciunea prin învoirea cu 
gândurile desfrânate. 


În sfârşit să nu întristezi şi să nu te laşi întristat pentru vreo pricină tristă şi 
nefericită, care să te facă să îngrămădeşti amintiri de gânduri rele împotriva 
aproapelui, încât să te pomeneşti abătut de la rugăciunea curată către Dumnezeu şi 
să-ţi laşi mintea robită, privind cu gând sălbatec pe fratele tău, care are acelaşi 
suflet. Căci prin aceasta conştiinţa îți va fi înlănţuită de purtarea nesocotită a 
cugetului trupesc şi de duhurile rele, cărora ai fost predat spre pedeapsă până la o 
vreme; şi anume până când mintea, sfârşită în toate privinţele şi copleşită de 
întristare şi de moleşire, după ce a pierdut sporul după Dumnezeu pentru pricinile 
de mai înainte, va începe iarăşi, cu multă smerenie, să ia de la capăt calea 
mântuirii. 


În felul acesta, ostenindu-se mult în rugăciuni şi în privegheri de toată noaptea şi 
împrăştiind pricinile amintite prin smerenie şi mărturisire către Dumnezeu şi către 
aproapele, ea începe iarăşi viaţa de înfrânare. Şi luminată de luminile cunoștinței 
evanghelice, ea cunoaşte atunci, cu harul lui Dumnezeu, că cel ce nu s-a predat pe 
sine desăvârşit crucii, în cuget de smerenie, şi nu s-a aruncat pe sine la picioarele 
tuturor, ca să fie călcat, înjosit şi disprețuit, nedreptăţit, batjocorit şi luat în râs, iar 
el să le rabde toate acestea cu bucurie şi să nu pretindă pe seama sa câtuşi de puţin 
lucrurile omeneşti: slavă sau cinste, sau laudă sau plăcere de mâncare, de băutură, 
sau de haină, nu se poate face creştin adevărat. 


4. Deci stând în faţa noastră asemenea lupte, nevoinţe şi cununi ale evlaviei, până 
când ne vom batjocori cu înfăţişarea prefăcută a evlaviei, slujind Domnului doar la 
arătare, încât altfel suntem socotiți între oameni şi altfel ne descoperim Domnului, 
care cunoaşte cele ascunse? Căci în vreme ce suntem socotiți de alții sfinţi, ne 
aflăm încă sălbateci după năravuri; având chip de evlavie, n-am dobândit încă 
puterea ei înaintea lui Dumnezeu; socotiți de mulţi feciorelnici şi curaţi, înaintea 
Celui ce cunoaşte cele ascunse suntem întinaţi înăuntru de necurăţiile gândurilor 
desfrânate şi înnoroiaţi de mişcările patimilor. Şi pentru prefăcuta noastră nevoinţă 
de acum, Suntem robii laudelor omeneşti şi ne orbim mintea. 


Deci până când vom umbla în deşertăciunea minţii, neprimind înţelepciunea 
evanghelică, prin care putem cunoaşte vieţuire cerută de conştiinţă, ca să o 


urmăm cu Sârguinţă şi să aflăm şi îndrăznirea conştiinţei? Până când ne mai 
rezemăm încă pe dreptatea părută a omului din afară, în lipsa adevăratei cunoştinţe, 
şi ne amăgim pe noi înşine cu îndeletnicirile din afară, vrând să plăcem oamenilor 
şi vrând slăvi, cinstiri şi laude de la ei 


Căci va veni desigur Cel ce descoperă cele ascunse ale întunericului şi da la iveală 
sfaturile inimilor, Judecătorul care nu greşeşte şi care nu se lasă ruşinat de bogat, 
nici nu se milostiveşte de sărac, care dă la o parte înfăţişarea de din afară şi scoate 
la arătare adevărul ascuns înăuntru. Acela va încununa pe luptătorii adevăraţi, care 
au vieţuit potrivit cu conştiinţa, în faţa îngerilor şi înaintea Tatălui Său, iar pe cei 
ce au îmbrăcat chipul cucerniciei cu prefăcătorie şi au arătat numai oamenilor o 
părută bună vieţuire şi s-au bizuit pe aceasta în deşert, amăgindu-se nebuneşte pe ei 
înşişi, îi va da pe faţă înaintea Bisericii Sfinţilor şi a toată oastea cerească, ca apoi 
să-i trimită ruşinaţi cumplit în întunericul cel mai din afară, asemenea fecioarelor 
nebune pentru că şi acestea şi-au păzit fecioria din afară a trupului, dat fiindcă întru 
nimic n-au fost învinovăţite în privinţa aceasta, ba au avut în parte şi untdelemn în 
candelele lor, adică au fost părtaşe şi de oarecari virtuţi şi isprăvi din afară şi de 
oarecari dureri. De aceea candelele lor au şi ars până la o vreme. Dar din pricina 
negrijii, neştiinţei şi a trândăviei, n-au fost cu prevedere şi n-au cunoscut cu de-a- 
mănuntul roiul patimilor ascunse înăuntru şi puse în lucrare de duhurile rele. Din 
această pricină cugetarea lor a fost stricată de înrâuririle vrăjmaşe, încât s-au învoit 
cu ele prin gândurile lor. Si aşa au fost amăgite într-ascuns şi biruite de pizma cea a 
tot rea, de ciuda care urăşte binele, de vrajbă, de gâlceavă, de ură, de mânie, de 
amărăciune, de pomenirea râului, de făţărnicie, de furie, de mândrie, de slava 
deşartă, de dorinţa de-a plăcea oamenilor, de bunul plac, de iubirea de argint, de 
trândăvire, de pofta trupească ce trezeşte în gânduri voluptatea, de necredinţă, de 
lipsa de temere, de laşitate, de întristare, de împotrivire, de moleşire, de somn, de 
înalta părere de sine, de voinţa de-a se scuza, de îngâmfare, de lăudăroşenie, de 
nesăturare, de risipă, de zgârcenie, de deznădejdea care-i mai cumplită decât toate, 
şi de celelalte mişcări subţiri ale păcatului. 


Ele socoteau că şi lucrarea faptelor bune sau vieţuirea cuvioasă se înfăptuieşte cu 
puteri omeneşti şi de aceea căutau să culeagă laude de la oameni. Din această 
pricină chiar dacă au fost părtaşe de unele daruri, le-au vândut duhurilor rele pentru 
slava deşartă şi plăcerea de la oameni. Împărtăşindu-se şi de alte patimi, ele au 
amestecat în purtările bune cugetele rele şi trupeşti. De aceea le-au făcut necurate 
şi neprimite asemenea jertfei lui Cain, lipsindu-se de bucuria Mirelui şi fiind lăsate 
afară de nunta cerească. 


5. Cugetând deci la acestea, cântărindu-le şi probându-le, să cunoaştem şi să 
înţelegem în ce stare ne aflăm, ca, până mai avem încă vreme de pocăință şi de 
întoarcere, să ne îndreptăm pe noi înşine. Aceasta pentru că faptele noastre cele 
bune, fiind săvârşite cu curăţenie, să fie adevărate şi curate, neamestecate cu 
cugetul trupesc, ca să nu fie respinse ca o jertfă pătată din lipsa temerii, grijii şi a 
cunoștinței adevărate şi ca nu cumva să răbdăm osteneala fecioriei, a înfrânării, a 
privegherii, a postului şi a relei pătimiri şi să ne cheltuim zilele vieţii, şi totuşi, 
pentru pricinile mai-nainte pomenite ale patimilor, părutele noastre dreptăţi să fie 
aflate ca o jertfă pătată şi să nu fie primită de Hristos, Arhiereul ceresc. 


Aşadar, o fiule, cine vrea să ia crucea şi să-l urmeze lui Hristos, prin neîncetata 
cercetare a gândurilor de sine, prin multa grijă pentru mântuire, prin înţelegere şi 
multa sârguință pentru Dumnezeu şi prin întrebarea slujitorilor lui Dumnezeu, care 
sunt de acelaşi suflet şi de acelaşi gând şi care poartă aceeaşi luptă, trebuie să-şi 
sporească, înainte de toate cunoştinţa şi înţelegerea. Aceasta din motivul ca nu 
cumva, neştiind pe unde şi cum umblă, să călătorească în întuneric, lipsit de lumina 
sfeşnicului. Căci cel ce călătoreşte după socoteala sa, fără cunoştinţa evanghelică şi 
fără călăuzirea cuiva, de multe se împiedecă şi cade în multe gropi şi curse ale 
celui rău, mult rătăceşte şi prin multe primejdii trece şi nu ştie la ce ţintă va ajunge. 
Pentru că sunt destui care au trecut prin multe osteneli şi nevoinţe şi au răbdat 
pentru Dumnezeu rele pătimiri şi scârbe multe. Dar prin faptul că au umblat după 
socoteala lor şi n-au putut deosebi lucrurile, nici n-au cerut sfatul aproapelui, 
aceste osteneli ale lor au rămas deşarte şi fără rost. 


6. Tu, deci fiule iubite, precum ţi-am spus la începutul acestui cuvânt de povăţuire, 
nu uita binefacerile iubitorului de oameni Dumnezeu, de care ai avut parte, 
lăsându-te furat de păcat şi de nepăsare. Ci punând înaintea ochilor tăi binefacerile 
de care te-ai împărtăşit de la începutul vieţii tale şi până acum, fie trupeşti, fie 
duhovniceşti, zăboveşte cu gândul la ele, după cum s-a spus: «Nu uita toate 
binefacerile Lui» (Ps. 103,2). Fă aceasta pentru ca inima să ţi se mişte cu uşurinţă 
spre frica lui Dumnezeu şi spre dragoste, ca să-l întorci în schimb, după putere, o 
viaţă curată, o petrecere virtoasă, o conştiinţă cucernică, o judecată cumpănită, o 
credință dreaptă, un cuget smerit şi, simplu vorbind, să te poţi dărui întreg lui 
Dumnezeu. Căci ruşinându-te de amintirea atâtor bunătăţi, de care te-ai bucurat din 
partea Stăpânului bun şi de oameni iubitor, inima ta se va umplea de dragostea şi 
de dorul Lui printr-o mişcare pornită chiar din ea însăşi, mai bine zis conlucrând şi 
darul de sus. Pentru că îţi vei da seama că lucrurile minunate, pe care nu le-a făcut 
altora cu mult mai buni, ţi le-a făcut ţie, prin iubirea Sa de oameni cea negrăită. 

Sileşte-te, aşadar, să păstrezi neîncetat în amintire toate binefacerile dăruite ție de 
Dumnezeu. Dar mai ales amintește-ţi neîncetat de harul acela mare şir minunat şi 


de acea binefacere de care ţi-a făcut parte, cum ne-ai povestit, pe când călătoreai 
împreună cu mama ta de la Locurile Sfinte la Constantinopol, când s-a pornit acea 
furtună înfricoşată şi nestăpânită şi acel vârtej mare în vreme de noapte, în urma 
căruia toți cei din corabie, împreună cu corăbierii şi cu mama ta, au pierit în adânc. 
Aminteşte-ţi că singur tu cu alți doi aţi scăpat atunci, fiind aruncaţi ca printr-o 
minune dumnezeiască de valurile mării la țărm. Aminteşte-ţi apoi cum ţi s-a 
rânduit să vii după aceea la Ancyra, unde ai fost primit cu dragoste părintească de 
cineva, şi te-ai însoțit pe urmă cu prea evlaviosul fiu Epifanie, ca amândoi călăuziţi 
de un cuvios bărbat, să veniţi la calea adevărului şi să fiți primiţi de nişte sfinți 
slujitori ai lui Dumnezeu ca fii adevăraţi. 


7. Pentru toate aceste mari binefaceri dăruite ţie de Dumnezeu, cu ce lucru vrednic 
de ele ai putea să mulțumeşti Celui ce a chemat sufletul tău la viaţa veşnică? Căci 
tu, după dreptate, nu mai trebuie să-ţi trăieşti ţie, ci lui Hristos care a murit şi a 
înviat pentru tine, având să vieţuieşti întru toată virtutea dreptăţii, să împlineşti 
toate poruncile şi să cauţi «care este voia cea bună, desăvârşită şi bineplăcută lui 
Dumnezeu», silindu-te cu toată puterea să urmezi ei. 


Drept aceea, fiule supune-ţi tinereţea ta Cuvântului lui Dumnezeu, aşa cum însuşi 
Cuvântul o cere: «Trupul tău predă-l jertfă vie, sfântă, bineplăcută lui Dumnezeu, 
slujbă cuvântătoare». Tot mustul poftei trupeşti svântă-l şi uscă-l cu mâncare 
puţină, cu băutură puţină şi cu privegheri de toată noaptea, ca să spui şi tu din 
inimă: «Făcutu-m-am ca o piele atârnată la fum; dar dreptăţile tale nu le-am uitat», 
şi cunoscând că eşti al lui Hristos, răstigneşte-ţi trupul, după cuvântul apostolului, 
dimpreună cu patimile şi cu poftele lui; şi omoară-ţi mădulările omului pământesc, 
adică nu numai lucrarea desfrânării, ci şi necurăția lucrată de duhurile rele în trupul 
tău. 


Ba cel ce aşteaptă cununa fecioriei adevărate, neîntinate şi desăvârşite, nu-şi poartă 
lupta numai până aici, ci, urmând învăţăturii apostoleşti, se luptă să omoare până şi 
icoana şi mişcarea patimii. Dar nici cu atâta nu se mulţumeşte acela care, cuprins 
de o puternică dragoste, vrea să se sălăşluiască în trupul său fecioria îngerească şi 
neprihănită, ci se roagă ca şi însăşi amintirea simplă a poftei să fie stinsă, chiar 
dacă se iveşte numai în minte ca o adiere de gând, fără mişcarea şi lucrarea patimei 
trupeşti. lar la această stare e cu putinţă să se ajungă, dacă peste tot se învrednicesc 
vreunii cu asemenea har, numai prin ajutorul de sus şi prin puterea şi darul 
Duhului. 

Astfel, cel ce aşteaptă cununa fecioriei curate, nemateriale şi neprihănite, îşi răs- 
tigneşte trupul prin osteneli şi nevoinţe şi îşi omoară mădularele omului pământesc 
prin înfrânare stăruitoare şi răbdătoare, stricând pe omul cel din afară, subţiindu-l, 


scorojindu-l şi făcându-l numai schelet. Aceasta pentru ca, prin credinţă şi lupte şi 
prin lucrarea harului, omul dinlăuntru să se înnoiască, înaintând din zi în zi spre tot 
mai mult bine, crescând în dragoste, împodobindu-se cu blândeţe, veselindu-se cu 
bucuria Duhului, încununându-se cu pacea lui Hristos, sporind în evlavie, întă- 
rindu-se întru bunătate, învăluindu-se în frica lui Dumnezeu, luminându-se prin 
înţelegere şi cunoştinţă, strălucind de înţelepciune şi călăuzit de smerenie. 


Iar înnoindu-se mintea prin Duhul cu acestea şi cu alte asemenea virtuţi, descopere 
în sine pecetea chipului dumnezeiesc, înţelege frumuseţea spirituală şi negrăită a 
asemănării cu Domnul şi pătrunde bogăţia legii lăuntrice a înţelepciunii, care îl 
învaţă şi se lasă învățată de la sine. 


Subțiază-ţi deci trupul tânăr, o fiule, şi îngraşă-ţi sufletul nemuritor cu cele spuse 
înainte; iar mintea înnoieşte-ţi-o cu virtuțile mai înainte înşirate, prin conlucrarea 
Duhului. Căci trupul tânăr, îngrăşat cu felurite mâncări şi cu băutură de vin, e ca un 
porc gata de junghiere. Sufletul lui e junghiat de aprinderea plăcerilor trupeşti, iar 
mintea e robită de fierberea poftelor rele, neputând să se împotrivească plăcerilor 
trupului. Căci îngrămădirea sângelui pricinuieşte împrăștierea duhului. 


Mai ales băutura de vin nici să n-o miroasă tinereţea, ca nu cumva prin focul 
îndoit, născut din lucrarea patimei dinăuntru şi din băutura de vin, turnată din 
afară, să 1 se înfierbânte peste măsură plăcerea trupului şi să alunge de la sine 
plăcerea duhovnicească a durerii născută din străpungerile inimii şi să aducă în ea 
întunecare şi împietrire. Ba de dragul poftei duhovniceşti, tinereţea nici la saturarea 
de apă să nu se gândească. Căci puţinătatea apei ajută foarte mult la sporirea 
cumpătării. După ce vei proba aceasta cu lucrul, vei lua singur încredințarea prin 
experienţă. 


Căci acestea nu ţi le rânduim şi hotărâm fiindcă vrem să-ţi punem asupra un jug 
silnic, ci, îndemnându-te şi sfătuindu-te cu dragoste, ţi le dăm ca pe o socotinţă şi 
cale bună de urmat spre sporirea în fecioria adevărată şi în cumpătarea deplină, 
lăsând la sloboda ta alegere să faci ce vrei. 


8. Să vorbim acuma puţin şi despre patima neraţională a mâniei, care pustieşte, 
zăpăceşte şi întunecă tot sufletul, şi-l arată pe om asemenea fiarelor în vremea 
Mişcării şi lucrării ei mai ales pe cel ce alunecă lesne şi repede spre ea. Patima 
aceasta se sprijină mai ales pe mândrie; prin ea se întăreşte şi se face nebiruită. 
Căci până ce e udat copacul diavolesc al amărăciunii, al supărării şi al mâniei, cu 
apa puturoasă a mândriei, înfloreşte şi înfrunzeşte îmbelşugat şi aduce mult rod al 
fărădelegii. lar clădirea celui rău în suflet nu poate fi doborâtă, până ce are ca 


sprijin şi întărire, temelia mândriei. Dacă vrei, aşadar, să se usuce în tine arborele 
fărădelegii (adică patima amărăciunii, a mâniei şi a supărării) şi să se facă nero- 
ditor, ca venind securea Duhului să-l taie şi să-l arunce în foc cum zice Evan- 
ghelia, şi să-l scoată afară împreună cu toată răutatea; şi dacă vrei să se dărâme şi 
să se surpe casa fărădelegii, pe care cel rău o zideşte cu vicleşug în suflet (şi o face 
aceasta adunând de fiecare dată în gând ca pietre felurite pricini întemeiate sau 
neîntemeiate, provocate de lucruri şi de cuvinte referitoare la cele materiale şi 
ridicând în suflet o clădire a răutăţii, căreia îi pune ca sprijin şi întărire gânduri de 
mândrie), să ai smerenia Domnului neîncetat în inimă. Să fe gândeşti cine a fost EI 
şi ce s-a făcut pentru noi, şi din ce înălțimi de lumină a dumnezeirii, - 
descoperită după putinţă fiinţelor de sus şi Slăvită în ceruri de toată firea 
raţională a îngerilor, Arhanghelilor, Scaunelor, Domhniilor, începătoriilor, 
Stăpâniilor, Heruvimilor şi Serafimilor şi a nenumitelor Puteri spirituale, ale 
căror nume n-au ajuns până la noi, după cuvântul tainic al apostolului,- în ce 
adânc de smerenie omenească s-a coborât, prin negrăita Sa bunătate, 
asemănându-se întru toate nouă, celor ce şedeam în întunericul şi în umbra 
morţii şi ajunsesem robi prin călcarea lui Adam fiind stăpâniţi de vrăjmaş prin 
lucrarea patimilor. 


9. Căci aflându-ne noi într-o astfel de robie înfricoşată şi stăpâniţi fiind de moartea 
nevăzută şi vicleană, nu s-a ruşinat de noi Stăpânul întregii firi văzute şi nevăzute, 
ci umilindu-Se pe Sine şi luând asupra Sa pe omul căzut sub patimile de ocară şi 
sub osânda dumnezeiască, «s-a făcut întru toate asemenea nouă, afară de păcat», 
adică afară de patimile de ocară. EI a luat toate pedepsele trimise asupra omului 
pentru păcatul neascultării de către hotărârea dumnezeiască: moartea, osteneala, 
foamea, setea şi cele asemenea acestora, făcându-Se ceea ce suntem noi, ca noi să 
ne facem ceea ce este EI; «Cuvântul trup s-a făcu, ca trupul să se facă Cuvânt; 
«fiind bogat, s-a făcut sărac pentru noi, ca noi să ne îmbogățim cu sărăcia Lui»; s-a 
făcut asemenea nouă din multă iubire de oameni, ca noi să ne facem asemenea Lui 
prin toată virtutea. Căci de unde a venit Hristos, de acolo se înnoieşte, prin harul şi 
puterea Duhului, omul zidit cu adevărat după chipul şi asemănarea lui Dumnezeu. 
lar prin această înnoire ajunge la măsura dragostei desăvârşite, care aruncă afară 
frica, nemaiputând să cadă niciodată. Căci «dragostea niciodată nu cade», fiindcă 
«dragostea, zice loan, este Dumnezeu şi cine rămâne în dragoste în Dumnezeu 
rămâne». De această măsură s-au învrednicit apostolii şi cei ce s-au nevoit 
asemenea lor întru virtute şi s-au înfăţişat pe ei desăvârşiţi Domnului, urmând lui 
Hristos cu dragoste desăvârşită, în toată viaţa lor. 

Gândeşte-te, aşadar, totdeauna fără uitare la umilirea aceasta atât de mare, pe care a 
luat-o Domnul asupra Sa, din negrăita Sa iubire de oameni; adică la sălăşluirea în 
Maica lui Dumnezeu-Cuvântul, la luarea omului asupra Sa, la naşterea din femeie, 


la creşterea treptată cu trupul, la ocări, la înjurături, la batjocuri, la luarea în râs, la, 
bârfiri, la biciuiri, la scuipări, la luarea în bătaie (de joc, la hlamida roşie, la cununa 
de spini, la osândirea lui de către căpetenii, la strigătul iudeilor celor fărădelege, şi 
de acelaşi neam cu EI, împotriva lui: «la-L, ia-L, răstigneşte-L», la cruce, la 
piroane, la suliță, la adăparea cu oţet şi fiere, la triumful păgânilor, la râsul celor 
care treceau şi ziceau: «De eşti Fiul lui Dumnezeu, pogoară-te de pe cruce şi vom 
crede ţie>>, şi la celelalte patimi, pe care le-a răbdat pentru noi: la răstignire, la 
moarte, la aşezarea de trei zile în mormânt, la coborârea la iad; pe urmă la roadele 
patimilor, care şi cât de mari au fost: la învierea din morţi, la scoaterea din iad şi 
din moarte a sufletelor, care s-au împreunat cu Domnul, la înălțarea la ceruri, la 
şederea de-a dreapta Tatălui, la cinstea şi la slava mai presus de toată începătoria, 
Stăpânirea şi de tot numele ce se numeşte, la închinarea ce-o aduc toți îngerii Celui 
întâi născut din morţi, din pricina patimilor, după cuvântul apostolului, care zice: 
«Aceasta să se cugete în voi, ceea ce şi în Hristos lisus, care în chipul lui 
Dumnezeu fiind, nu răpire a socotit a fi întocmai cu Dumnezeu, ci s-a umilit pe 
Sine, chip de rob luând, întru asemănarea omului făcându-se şi la înfăţişare 
aflându-se ca omul; şi s-a smerit pe Sine ascultător făcându-Se până la moarte, iar 
moartea a crucii, de aceea şi Dumnezeu L-a prea înălțat pe EI şi i-a dăruit Lui 
nume mai presus de toate numele, ca în numele lui lisus Hristos tot genunchiul să 
se plece, al celor cereşti, al celor pământeşti şi al celor de desubt».,... şi 
următoarele. lată la ce slavă şi înălțime L-au ridicat, după dreptatea lui Dumnezeu, 
pe Domnul făcut cu, pricinile mai înainte spuse. 


10. Prin urmare, de vei păstra în inima ta fără uitare, cu dragoste şi cu simţire 
aceste amintiri, nu te va stăpâni patima amărăciunii, a mâniei şi a supărării. Căci 
temeliile patimii mândriei, fiind săpate prin smerenia lui Hristos, la care te vei 
gândi se va surpa uşor şi de la sine toată clădirea fărădelegii, adică a mâniei şi a 
supărării. Căci ce inimă aspră şi împietrită nu se va frânge de va avea necontenit în 
minte marea smerenie a dumnezeirii Unuia născut pentru noi şi amintirea tuturor 
patimilor mai înainte spuse? Cine nu se va face de bunăvoie pământ, cenuşe şi 
pulbere de călcat de către toţi oamenii? lar dacă se va smeri şi se va frânge sufletul 
astfel, privind la smerenia Domnului, ce mânie va mai putea să stăpânească asupra 
lui? 


Dar tot aşa de vădit e că uitarea acestor gânduri folositoare şi de viaţă făcătoare, şi 
sora ei lenea, şi ajutătoarea tovarăşa lor neştiinţa, care sunt patimile cele mai 
adânci şi lăuntrice, mai greu de surprins şi de îndreptat, care şi întunecă sufletul cu 
multă grijă, fac să se încuibeze şi să lucreze în el şi celelalte patimi, întrucât sădesc 
nepăsarea şi alungă frica de păcate, pregătind drum şi lucrare uşoară fiecărei 
patimi. Căci odată ce sufletul e acoperit de uitarea atotpăcătoasă, de lenea 


stricăcioasă şi de neștiinţă, maica şi doica tuturor relelor, nenorocita de minte se 
lipeşte cu uşurinţă de tot ce se vede, se cugetă sau se aude. 


De pildă de va vedea frumuseţe de femeie, îndată se va răni de pofta trupească. Şi 
aşa succedându-se amintirile lucrurilor privite cu patimă şi cu plăcere, zugrăvesc 
din nou înăuntrul sufletului icoanele lor, prin întipărirea înţelesurilor şi a gândului 
păcătos. lar urmarea este că întinează mintea pătimaşă şi nenorocită prin lucrarea 
duhurilor rele. 


11. Apoi şi trupul dacă e gras şi tânăr, sau plin de must, când e aţâţat de amintiri 
caută să împlinească cu patimă cele cuprinse în ele, fiind împins de poftă, sau 
săvârşeşte uneori necurăţii în vis ori în somn. Căci chiar dacă nu a avut cineva 
amestecare cu femeia la arătare şi e socotit cast, feciorelnic şi curat de oameni, ba 
chiar are renume de sfânt, înaintea lui Dumnezeu, care vede cele ascunse, e socotit 
ca spurcat, desfrânat şi necumpătat; şi pe dreptate vă fi osândit în ziua aceea, de nu 
va plânge şi nu se va tângui, topindu-şi trupul necontenit cu posturi, privegheri şi 
rugăciuni, iar mintea lecuindu-şi-o şi îndreptându-şi-o prin amintiri sfinte şi prin 
meditarea cuvântului dumnezeiesc, aducând pocăință cuvenită lui Dumnezeu, 
înaintea căruia a şi cugetat şi făcut relele. Fiindcă nu minte glasul care a zis: «lar 
cu vă zic vouă: tot cel ce priveşte la femeie spre a o pofti pe ea, a şi prea curvit cu 
ea în inima sa». De aceea e de folos tânărului să nu se întâlnească, de e cu putință, 
deloc cu femei, chiar de sunt socotite sfinte. lar de se poate, să vieţuiască despărțit 
chiar şi de oameni, căci atunci poartă războiul mai uşor şi îl cunoaşte mai bine; mai 
ales dacă va fi cu luare aminte la sine însuşi şi va petrece în cumpătare, cu puţină 
băutură de apă, în priveghere multă şi rugăciuni, şi se va sili să fie împreună cu 
Părinţi duhovniceşti încercaţi, lăsându-se înţelepțit şi călăuzit. 


Căci e primejdios lucru a fi cineva singur, fără martori, se călăuzi după voia sa şi a 
convieţui cu cei neîncercaţi în războiul duhovnicesc. Unii ca aceştia sunt biruiţi de 
alte feluri de războaie. Căci multe sunt meşteşugirile păcatului şi se ţin bine 
ascunse; şi felurite curse şi-a întins vrăjmaşul pretutindeni. De aceea, dacă e cu 
putinţă, e bine să te sileşti şi să te străduieşti a fi sau a te întâlni neîncetat cu bărbaţi 
cunoscători. În felul acesta, deşi nu ai tu însuţi făclia adevăratei cunoştinţe, fiind 
încă nedesăvârşit cu vârsta duhovnicească şi prunc, dar însoţindu-te cu cel ce o are, 
nu vei umbla în întuneric, nu te vei primejdui de lanţuri şi de curse şi nu vei cădea 
între fiarele lumii spirituale, care pândesc în întuneric şi răpesc şi ucid pe cei ce 
umblă în el fără făclia spirituală a cuvântului dumnezeiesc. 

12. Ştiu că vrei şi tu, fiule, să dobândeşti înlăuntrul tău făclia luminii înţelegătoare 
şi a cunoştinței duhovniceşti, ca să poţi umbla fără să te poticneşti în cea mai 
adâncă noapte a veacului acestuia, şi paşii să-ţi fie îndreptați de Domnul. Căci ai 


dorit foarte tare cale Evangheliei, după cuvântul prorocesc, adică să urmezi cu 
credinţă înfocată poruncilor evanghelice mai desăvârşite şi să te faci părtaş, prin 
dorință şi rugăciune, la patimile Domnului. De aceea, am să-ţi arăt o metodă 
minunată şi o regulă a chipului duhovnicesc de viaţă. Ea nu are lipsă de osteneală 
şi de nevoinţă trupească, ci de osteneală sufletească, de supravegherea minţii şi de 
un cuget atent, care e ajutat de frica şi de dragostea lui Dumnezeu. Prin această 
metodă vei putea cu uşurinţă să pui pe fugă mulţimea vrăjmaşilor, asemenea 
fericitului David, care a răpus pe un uriaş al celor de alt neam prin credinţă şi 
încredere în Dumnezeu, şi aşa a pus pe fugă cu uşurinţă, împreună cu poporul său, 
zecile de mii ale duşmanilor. 


Ținta cuvântului nostru este să atragă atenţia asupra celor trei uriaşi puternici şi tari 
ai celor de alt neam, pe care se reazămă toată puterea potrivnică a lui Holofern cel 
spiritual. Dacă aceştia vor fi răpuşi şi ucişi toată puterea duhurilor necurate va slăbi 
cu uşurinţă, până se va topi cu totul. 


Cei trei uriaşi ai celui rău, care sunt socotiți ca cei mai tari, sunt cele trei rele 
amintite mai-nainte: 
» neştiința, maica tuturor relelor; 
> uitarea, sora împreună lucrătoare şi slujitoarea ei, 
> şi nepăsarea trândavă, care ţese veştmântul şi acoperemântul norului negru 
aşezat peste suflet şi care le sprijină pe amândouă, le întăreşte, le susţine şi 
sădeşte în sufletul cel fără grijă răul înrădăcinat şi statornic. 


Prin nepăsarea trândavă, prin uitare şi prin neştiinţă se întăresc şi se măresc 
proptelele celorlalte patimi. Căci ajutându-se întreolaltă şi neputând să fiinţeze 
fără să se susțină una pe alta, ele se dovedesc puteri tari ale vrăjmaşului şi 
căpetenii puternice ale celui rău. Prin ele se întăreşte şi pe ele se reazămă toată 
oastea duhurilor răutăţii, ca să-şi poată duce la îndeplinire planurile. Fără ele 
nu se pot Susţine nici cele mai-nainte spuse. 


13. De vrei, aşadar, să dobândeşti biruinţă împotriva patimilor mai-nainte pomenite 
şi să pui pe fugă uşor mulțimea vrăjmaşilor spirituali de alt neam, adună-te în tine 
însuţi prin rugăciune şi prin ajutorul lui Dumnezeu. Pătrunzând astfel în adâncurile 
inimii, caută urma acestor trei uriaşi puternici ai diavolului, adică a uitării, a 
nepăsării trândave şi a neştiinţei, care sunt propteaua duşmanilor spirituali de alt 
neam şi pe sub care furişându-se celelalte patimi ale răutăţii, lucrează, viețuiesc şi 
prind putere în inimile celor iubitori de plăcere şi în sufletele neînvăţate. 


Și prin multa atenţie şi supraveghere a minţii, folosindu-te şi de ajutorul de sus, 
vei afla relele cunoscute celorlalți şi, socotite că nici n-ar fi rele, dar care sunt 
mai stricăcioase decât celelalte. 


Iar prin armele dreptăţii, care sunt contrare lor, adică 
Y prin amintirea cea bună, care e pricina tuturor bunătăţilor, 
Y prin cunoştinţa luminată, prin care sufletul, priveghind alungă de la sine 
întunerecul neştiinţei, şi 
Y râwna cea bună, care îndrumă şi zoreşte sufletul spre mântuire, vei birui 
întru puterea Duhului Sfânt, prin rugăciune, şi cerere, vitejeşte şi bărbăteşte 
pe cei trei uriaşi mai sus pomeniți ai vrăjmaşilor spirituali. 


Prin amintirea cea prea bună, cea după Dumnezeu, socotind totdeauna «câte sunt 
adevărate, câte sunt de cinste, câte sunt drepte, câte sunt curate, câte sunt cu nume 
bun, fie că e virtute, fie că e laudă», vei alunga de la tine uitarea atotpăcătoasă; 
prin, cunoştinţa luminată şi cerească vei nimici neştiința pierzătoare a întune- 
recului; iar prin râvna atotvirtuoasă şi prea bună, vei scoate afară nepăsarea 
trândavă, care lucrează în suflet păcatul necredinţii în Dumnezeu, înrădăcinat aco- 
lo. 


De vei câştiga virtuţi, nu prin simpla voinţă a ta, ci cu puterea lui Dumnezeu şi cu 
conlucrarea Duhului Sfânt, prin multă atenţie şi rugăciune, vei putea să te izbăveşti 
de cei trei uriaşi mai-nainte pomeniţi ai celui viclean. Căci armonia cunoştinţei 
adevărate cu amintirea cuvintelor lui Dumnezeu şi cu râvna cea bună, când va fi 
silită să stăruie în suflet, prin harul lucrător, şi va fi păzită cu grijă, va şterge din el 
urmele uitării, ale neştiinţei şi ale nepăsării trândave şi le va reduce la neființă, iar 
pe urmă va împărăţi în suflet harul, întru Domnul nostru lisus Hristos, căruia fie 
slava şi stăpânirea în vecii vecilor. Amin. 


(Extras din cartea Filocalia sau culegere din scrierile Sfinţilor părinţi care arată 
cum se poate omul curăţi, lumina şi desăvârşi - Volumul LI) 


